
Wie  het  aan  Hom  die  aarde  toevertrou,  en  wie  het  die  hele  wêreld  gegrond?  As  Hy  op  Homself  ag 
sou  gee,  sy  Gees  en  sy  asem  na  Hom  sou  terugtrek,  dan  sou  alle  vlees  tesame  die  asem  uitblaas  en 
die  mens  sou  tot  stof  terugkeer. 

Voorblad: 

T.T.  Cloete 
(Foto:  Beeld ) 


Hierdie  uitgawe  van  Ensovoort  verskyn  by  ge- 
leentheid  van  die  herdenking  van  T.T. 
Cloete  se  sestigste  verjaardag  op  31  Mei 
1984. 

Die  aandag  fokus  hoofsaaklik  op  Cloete  se 
digterskap,  wat  sedert  die  verskyning  van 
Angelliera  heelwat  aandag  getrek  het  vanweë  ; 
die  gehalte  — en  onverwagsheid!  — daar-  11 
van.  As  deurwinterde  mens  en  akademikus  1 
met  ’n  wye  belesenheid  is  Cloete  se  poësie  1 
geskakeerd  en  meerduidig,  soos  blyk  uit  die  ’ 
agt  artikels  oor  sy  digterskap  deur  kritici  j 
van  verskillende  generasies  wat  in  hierdie  L 
uitgawe  opgeneem  is.  Sy  belangrikheid  as  L 
digter  blyk  duidelik.  Een  artikel  gee  ’n  oor-  j 
sigtelike  blik  op  Cloete  se  in\  loedryke  rol  as 
literator,  poësiekritikus  en  leermeester  oor  ( 
meer  as  drie  dekades  heen.  Cloete  se  om-  ( 
vangryke  en  verrykende  bydrae  tot  die  lite-  I 
ratuur  oor  die  algemeen  en  die  poësie  in  be- 
sonder  regverdig  ’n  omvangryke  huldigings- 
uitgawe  soos  hierdie;  ’n  uitgawe  wat  ook  vir 
die  leser  en  literatuurstudent  van  belang  is. 

tr 

Die  aandag  word  terselfdertyd  gevestig  op 
die  kritiese  werksaamhede  van  ’n  aantal  let- 
terkundiges  wat  ’n  bydrae  tot  die  Afrikaanse 
literêre  kritiek  te  lewer  het.  Benewens  ’n  blik 
op  Cloete  se  digterskap  word  die  leser  ook  ’n 
kykie  gebied  in  die  onderskeie  letterkun- 
diges  se  omgaan  met  die  literatuur  en  die 
benaderingswyses  waaraan  hul  op  dié  sta- 
dium  voorkeur  gee.  Ook  in  hierdie  opsig  is 
hierdie  uitgawe  dus  van  belang.  Die  belang- 
rikheid  van  die  literêre  essay  word  beklem- 
toon  en  die  redaksie  wil  sy  kommer  uit- 
spreek  oor  mnr.  J.J.  Human  se  be- 
leidsverklaring  van  verlede  jaar  as  sou  die 
dae  van  die  kritiekbundel  in  Afrikaans  getel 
wees.  Ons  glo  dat  uitgewers  steeds  ’n  plig  en 
verantwoordelikheid  het  om,  soos  in  die  ver- 
lede,  sodanige  werk  te  publiseer  en  dat 
uitweë  gevind  moet  word  om  dit  moontlik  te 
maak.  Dit  is  vir  ons  onaanvaarbaar  dat  'n 
nuwe  (en  selfs  reeds  ’n  huidige)  geslag  let- 
terkundiges  die  geleentheid  ontneem  wil 
word  om  hul  werk  op  hierdie  manier  te  pu- 
bliseer.  Indien  dit  gebeur,  sal  die  druk  op 
die  paar  bestaande  letterkundige  tvdskrifte 
eenvoudig  te  veel  word  — soos  trouens  reeds 
aan  die  gebeur  is. 

Die  redaksie  bedank  Tafelberg-Uitgewers 
graag  vir  hul  bereidwilligheid  om  ’n  deel 
van  die  onkoste  van  hierdie  publikasie  te 
dra:  sonder  hulle  finansiële  steun  sou  ’n  uit- 
gawe  van  hierdie  omvang  onmoontlik 
gewees  het. 

Met  hierdie  uitgawe  wil  Ensovoort  se  redaksie 
en  medewerkers  hulle  agting  en  waardering 
vir  T.T.  Cloete  as  digter  en  literator  uit- 
spreek  en  hom  goeie  gesondheid  en  voor- 
spoed  toewens. 

T.T.  Cloete 


Nege  gedigte 


Instaan 

Grieta  lê  ’n  laaste 
kanker  in  haar  bed 
sy  weet  dit  uitgemeet 
met  haar  hele  skelet 

vir  die  angs  deur  my 
hou  ek  my  gereed 
dat  U daarvan  so 
bly  aanhou  weet 

sy  het  nou  niks  meer 
met  die  wind  uit  te  staan 
met  die  stygende  pryse 
en  die  materie  van  die  maan 

sy  sukkel  om  haar  bymekaar 
in  haar  ruimte  te  hou 
dit  en  dat  hier  en  daar 
et  cetera  die  res  nou  en  netnou 

dis  háár  lyf 

dis  U knagende  simptoom 

ek  is  vir  u albei 

die  angsenpynfantoom 


La  durée 

Daarvan  wou  ek  nog  gehad  het, 
niks  besonders  nie,  Here, 
dit  wat  U nou  weggevat  het, 
eenvoudig:  die  kere 

toe  ons  saans  gesond  en  sterk 
’n  verjaardagfees  op  die  grasperk 

onbekommerd  oor  hart  en  nier, 
bloeddruk,  retoriese  rumatiek 
gehou  het,  ’n  grap  kon  vier 
onder  die  maan  se  dorpsromantiek 

met  vrugtesap  en  vrugtepurée 
n aand  se  verbluffende  durée. 

Dis  nou  gely. 

Die  uile  het  die  skemerswaels  uitgeroei. 

Hoe  bang  maak  die  maan  my 

nie.  Die  swaels  het  vlermuise  uitgebroei. 

Die  skemers  en  aande  gesond  en  sterk 
toe  ons  fees  gevier  het  op  die  grasperk 

daar  het  U ’n  einde  aan  gemaak. 

^ ^ns  s't  in  leunstoele  diep  ingesak. 

Die  lag  het  opgeraak. 

Dun  die  arms  en  bene,  die  nek  geknak 

met  vrugtesap  en  vrugtepurée 
en  n aand  se  ondraaglike  durée. 


Lê 

lê  is  ’n  oorwoë 

onderworpenheid,  ’n  gedwonge  doel 
in  homself  van  ondeurgrondelike  waarde, 
dis  ’n  kosbaar  en  stil  bewoë 
energie,  ’n  geniale  totale  voel, 
lê  is  hemel  lê  op  aarde 

dis  ’n  afluister 

uit  die  kern  van  horingmusiek 
in  sy  vloeibare  dinamiese  dink, 
heel  bepaald  in  die  duister 
is  dit  vrugbaar  afwagtend  siek, 
lê  lê  die  stilte  flink 

dis  ’n  houding, 

’n  handeling,  ’n  toestand 
van  weerbaarheid,  ’n  toedrag, 
lê  is  beding 

binne  die  groot  verband 
verduur  lê  is  ’n  bomenslike  krag 


Genesing 

slaap  bedagsaam 
bly  aan  die  roer 
draai  jou  liggaam 
— fetus  in  die  moer  — 

sélf  om,  langsaam, 
lê  en  werk 
aan  hom,  beraam 
herstel,  maak  hom  sterk, 

kleef  aan  jou  bed, 

die  hemel  is  hol 

en  koud  en  ver,  verset 

jou  teen  die  dood  wurmpropvol 


Job  II 

U het  my  laat  speel 
met  U,  toe  deel 
U wonders  mee. 

U liefde  het  twee 

kante,  kan  afknou, 

in  liefde  vashou, 

moet  my  op  my  plek 

sit  as  ek 

my  laat  gaan 

te  na  aan  U,  slaan 

my  as  ek  hardekwas 

teenoor  U was 

hok.  mý  gaan  U rateltaai 

om  U pinkie  pynlik  draai. 


Lag 

Wentelend  snel 

in  ’n  tydsaamheid  traag 

tydelik  is  ons  aarde 

wat  Hom  verbygaande  behaag 

Hy  God  van 
wildtuinreuse 

en  dinosourusse,  die  leviatan 
en  betelgeuse 

van  ravyne 
en  sneeuberge 
en  auroras 
en  wit  dwerge 

van  klein  dorpies 
en  gehuggies 

van  myte,  punte,  stippels, 
lettergrepe  en  muggies  . . . 

om  Hom  te  prys 
vir  die  kamma  ewige  episode 
is  daar  die  sonbesie,  die  patrys 
en  my  klein  ode 

in  my  standvastige  blyplek 
met  sy  baie  vertrekke 
met  huilhoekies 
en  groot  oop  lagplekke 

— dis  een  van  sy  wonings 
dis  my  huis 
sitkamer  toilet 
en  kombuis 

daar  eet  en  drink 
ons  agrochemiese  brood 
en  wyn  in  weerstand 
teen  die  roterende  dood. 

Hy’t  Hom  gelukkig 
by  ons  ingetrek 
tuisgemaak  met  elke  geluid 
in  elke  vertrek 

ons  het  met  musiek 
vandag  die  hele  dag 
Hom  in  ons  geëksalteerde 
innigste  ingelag. 


Skoonskrif  in  vakansiehotel 

ek  sit  en  skryf  by  die  lig  beheers  hier 
in  my  vertrek  en  hoor  die  ritsel  en  kras 
van  my  pen  en  van  die  papier 
en  tussendeur  ’n  geswem  en  geplas 

ek  sien  deur  my  venster  ’n  ster  uitbrand 

jongmense  wat  in  die  aand  in  die  water  gier 
en  gil  en  die  skerp  lag  verras 
van  ’n  jongmeisiestem  van  plesier 
’n  orgasme  onbeheerbaar  op  die  terras 

my  pen  staan  styf  luisterend  in  my  hand 

wanneer  albei  ontplofTings  bedaar 
het  kry  die  hand  wat  koud 
geword  het  weer  loop  en  klier  en  kwasar 
soek  daarin  ’n  nuwe  behoud 

klein,  kosbaar  en  gaan  aan  en  aan 
en  staan  waar  dit  daar  sierlik  staan. 


Sondagoggend 

Wat  is  in  die  weer? 

Ons  sit  daar  en  praat 
en  swyg  in  die  tuin,  meer 
swyg.  Uit  die  hemel  en  straat 
en  die  buurt  assimileer 

ons.  Die  lyster  kom  sit  en  pik 
wurms  uit  die  gras,  die  honde  speel 
tussen  die  blomme  wonderlik 
rooi  en  wit  en  -geel. 

Ons  velvoel  die  son  se  prik. 

Ons  fotosinteer  met  die  blare, 
sit  en  kyk  hoe  die  buurvrou 
oorkant  met  die  glansende  hare 
haar  lieflike  kind  vashou 
in  haar  liefderike  vrugbare  jare. 

Ineens  is  daar  ’n  kosbare  hartseer 
in  die  gras,  in  die  voëls,  die  lelies 
en  blare,  in  die  weer, 
in  die  lughemel,  in  die  bries. 
Niemand  sê  iets  meer. 

Daar  kom  ’n  tyd  so  delikaat 
dat  ’n  enkele  uur  die  waarde 
van  ’n  ganse  lewe  het,  ’n  oordaad 
so  gelade,  dat  die  mees  bedaarde 
lispel  dit  kan  stukkend  praat. 


Sononder 

ek  het  deurdringend  van  die  ondergaande 
son  weg  ooswaarts  singend  gery 
oor  goue  heuwel  en  heuwel  vroegaand 
en  deur  groen  rokerige  vlei 
en  vallei  onder  water  in  wolke 
versamel,  deur  U steeds  daagliks  geskei 

van  die  aarde,  verby  Snede,  ander  klein  dorpie^ 
wat  glinster  in  die  allerlaaste  lig  'o' 

wonderlik  en  plasies  en  lande  met  mielies 
waar  mense  hulle  daagliks  in  doenig 
hou  tussen  blink  spruite  wat  traagies 
inloop  in  riviere  stadig  dromerig 

slangblink  en  -krullend  glastraag  en  -dun 
verby  bosse  en  klowe,  weivelde  met  koei 
en  skaap  in  die  ondergaande  son 
wat  waterstuiwendstuifmeelsproei 
oor  die  aarde  en  met  ’n  reënbooggloor 
in  die  ooste  oogdiep  ingloei 

het  ek  gery,  deur  ’n  goue  poeier 

het  ek  gery,  het  ek  onkeerbaar  gery 

deur  dorp  en  land  en  deur 

bosse  en  klowe  en  deur  landery 

en  gras  en  boerdery,  rantjies,  het  ek 

gery,  verbygery  singend  onstuitbaar  verby 

•JJ.  Conradie 

Hoor  en  sien  vergaan  nié  by  T.T.  Cloete  nie 


Na  Angelliera  en  veral  ir.  Jukstaposisie  was  dit  opvallend  hoe  die  sin- 
tuie,  en  veral  dan  die  oog  en  oor,  aan  Cloete  se  oeuvre  help  skep 
het.  In  “Marilyn  Monroe  foto  in  blou”  verneem  ons  eksplisiet: 
“oog  en  oor  laat  hulle  nie  bedrieg  nie”.  Dit  is  betekenisvol  hoe  die 
waarneming  gepaard  gaan  met  ’n  bepaalde  ruimtebelewenis.  Vir 
die  doel  van  hierdie  bespreking  wil  ek  my  hoofsaaklik  bepaal  by 
die  ruimteskeppende  funksie  van  die  gehoor. 

In  die  reeds  genoemde  gedig  oor  Marilyn  Monroe  is  dit  veral  die 
leegte  wat  meepraat.  Die  vertrek  is  ruim  maar  leeg  terwyl  die  lig- 
gaam  “nerfeus  vertel”.  Nog  leegtes  waaruit  daar  weergalm  word, 
is  die  kop  wat  “geluidloos  effens  laggend  agteroor”  hang  en  ’n  leë 
wynglas,  sodat  daar  gesê  word:  “wie  luister  kan  goed  in  die  vol- 
strekte  stilte  hoor”.  Na  aanleiding  van  die  titel  van  die  gedig  kan 
’n  mens  konstateer  dat  die  lag  volgens  fotoformaat  geluidloos  sal 
gaap.  Daarbenewens  praat  die  “deurgefluisterde  skoot/oop  en 
bloot”  in  ’n  ander  trant.  Die  fïsieke  saampraat  “juig  deur  alle  lippe 
en  wange  uit”.  In  dié  gedig  is  dit  veral  die  eindrym  en  die  woorde 
in  enjamberende  posisie  wat  teen  die  wit  van  die  bladsy  in  praat. 
Hierdie  saamsing  van  klanke  word  vanaf  die  titel  vervat  as 
“Monroe”  met  “blou”  rym.  Paradoksaal  genoeg  is  dit  dan  die 
klankkleur  of  timbre  wat  beslag  gee  aan  die  blou  in  al  sy  nuanses 
vanuit  die  leegte.  In  hierdie  gedig  van  Cloete  het  die  woord  vlees 
geword  en  in  die  proses  gestalte  gegee  aan  die  onvergenoegsaam- 
'ieid  of  leegheid  van  die  bestaan  wat,  ironies  genoeg,  juis  mank 
gaan  aan  klank. 

Betekenisvol  is  dit  dat  die  gedig  oor  Monroe  voorafgegaan  word 
leur  ’n  vers  wat  ’n  loflied  aan  die  vleeslike  verkenning  wil  wees. 
Vanaf  die  aanvang  van  “Heerlike  angs”  gedy  die  [a  ]-klank  in  die  eind- 
rymposisie  en  loop  dit  klimaksaal  op  na  die  “oopmond  GIL”. 
Laasgenoemde  is  eweneens  die  gevolg  van  ’n  waar  wat  vleeslik 
onder  woorde  gebring  wil  word.  Hierdie  waar  roep  voor  die  oog  die 
Nederlandse  waren  waarin  die  rondswerf  of  aftas  na  sin  sterk 
figureer.  Die  hemel  en  die  hel  van  die  soeke  word  so  in  die  seksuele 
bymekaarkom  verwoord.  Dit  word  eksplisiet  deur  die  gegewe 
“heerlike  angs”  en  “heerlike  pyn”  geïmpliseer.  Die  gebruik  van 
die  oksimoron  “skreeustil”  poog  juis  om  dimensie  te  gee  aan  die 
sinlike  genot.  Dit  is  ’n  oor-verdowende  gil  wat  in  die  wit  van  die 
gedig  om  ’n  weerwoord  vra. 

In  “Vraagtekens  en  uitroepe”  sit  God  “luisterend  afwagtend”  en 
word  daar  weer  ’n  beroep  gedoen  op  die  gehoor.  Vraagtekens  ver- 
onderstel  ’n  leegte  of  stilte  wat  slegs  deur  ’n  bevestiging  opgehef 
kan  word.  Maar  die  kanse  op  sukses  is  grotendeels  afhanklik  van 
God  se  ontvanklike  gehoor.  Die  ruimte  tussen  aanbidder  en  God 
1 lok  weer  eens  interessante  vergelykings  uit.  Daar  is  die  uitreik 
vanuit  eensaamheid  — die  kerkie  op  Woestalleen  — na  God  in  die 
heelal,  wat  by  ’n  mens  die  suggestie  van  ’n  groot  en  uitdyende 
I ruimte  oproep.  Hierbenewens  moet  die  mens  se  aanroep  deur  die 
“geogeraas”  dring  tot  waar  Hy  “in  wentelende  gasmassas”  werk. 
Daar  word  deur  die  aanwending  van  die  teenwoordige  deelwoord 
— “prewelend,”  “luisterend”  en  “wentelende”  — geïmpliseer  dat 
God,  mens,  en  die  ruimte  tussen  hulle  voortdurend  dinamies  is. 
Die  omvang  van  God  se  reaksie  word  verder  verwikkeld  gestel  as 
ons  verneem  dat  Hy  hul  wel  hoor,  maar  dat  Hy  onverstoord  voort- 
wer'  n Besondere  werkwyse,  dus,  wat  enigsins  herinner  aan 
Eugcne  Marais  se  “Is  daar  nog  trane?”  waarin  daar  in  Gods  oor 
“ingeskink”  moet  word.  Die  mate  van  ontvangs  bly,  soos  die  ruimte 
tussen  hulle,  ’n  vraagteken. 

Nog  later,  in  die  eerste  gedig  in  die  drieluik  “Siekte  en  raat”,  word 
daar  melding  gemaak  van  ’n  “iewers  waar  net  God  kan  hoor”.  Die 
mens  bly  uitgelewer  aan  die  relatiewe,  ’n  onbepaalde  plek,  waar 
dit  lui:  “ons  bly  verloor”.  Daarom  bly  ons  “Charlie  Chaplins”,  dit 
wil  sê  toneelspelers  op  ons  eie  verhoog  die  aarde,  waar  ons  in  tyd 
en  ruimte  die  erns  en  komiek  van  ’n  vasgekeerde  bestaan  vertolk. 

In  “Polifonie”  is  dit  die  alledaagse  gewerskaf  wat  ’n  vreemde  effek 
°P  luisteraar  het.  Deur  die  spreker  se  blootstelling  teken  hy  as’t 


ware  seismografies  op  tot  sy  hele  wese  in  besit  geneem  word.  Hy 
is  die  konvergeerpunt  waarin  verskillende  ruimtes  saamloop.  Deur 
die  sintaktiese  frasering,  ingelui  deur  die  woordjie  “deur”,  en  die 
klankvoortplanting  word  die  weg  voorberei  vir  die  oorverdowende 
oorname  deur  die  “straaljaer”  aan  die  einde. 

Dit  is  egter  nie  altyd  geluide  wat  ontstig  nie.  In  “Van  mossies” 
getuig  die  mossies  se  sang  van  volkomenheid  en  afgerondheid 
sodat  ons  verneem  “alles  is  heel”.  Insiggewend  is  dat  hulle  wat 
“iewers”  geteel  is  juis  deur  hul  sang  aan  daardie  iewers  gestalte 
kom  gee.  Die  afleiding  is  dat  hulle  gekweel  die  volmaaktheid  van 
êrens  kom  oorplant  op  die  hier  en  nou.  Ook  die  gedigliggaam  word 
netjies  afgerond  deur  die  assonansrym.  In  al  die  elementêre 
lewensbehoeftes  word  voorsien  en  die  wesentlike  van  die  wêreld 
word  ervaar:  “die  son  is  geel/die  blare  groen”.  As  nietige  diertjies 
gee  hul  uiting  aan  die  primêre  van  die  lewe  en  soos  “alles  luidrug- 
tig  voorsien”  is,  gee  hul  luidrugtig  uiting  aan  die  lewensruimte 
waarvan  hul  deel  uitmaak. 

In  Jukstaposisie  is  dit  veral  afdeling  twee  wat  die  ene  oë  en  ore  is. 
Maar  ook  in  enkele  ander  gedigte  geniet  die  gehoor  voorrang.  Dit 
word  ons  in  “Rotsode”  meegedeel  dat  die  digter  afluister  “vanaf 
die  infemo  tot/  . . . in  die  buurt  van  God”.  Die  register  wat  geteken 
word,  is  omvangryk  en  tiperend  van  Cloete  se  eie  oeuvre.  Die 
wonder  van  klank  kom  veral  mooi  na  vore  in  “Wat  raaiselagtig 
kan”:  ’n  gedig  wat  sterk  herinner  aan  die  vers  “6.2”  uit  Lotus 
(1970),  waarin  Breytenbach  al  digtende  beslag  aan  die  ruimte  wil 
gee.  Vanuit  die  tuinruimte  word  ’n  tinktinkie  opgeneem  in  die 
hoorder  se  oor  sodat  hy  al  slapende  hoor.  Die  raaiselagtige  van  die 
titel  lê  veral  in  die  jukstaposisie  van  “wakker”  en  “loom”,  wat 
later  tot  “slaap”  lei.  Ook  die  jukstaposisie  van  verskillende 
ruimtes  val  op.  Die  boom  waarin  die  tinktinkie  sit,  word  verken  tot 
selfs  in  die  wortels,  dit  wil  sê  ook  die  aarde  word  betrek.  Vanaf  die 
voëltjie  vorder  dit  na  die  sonbesie  wat  die  son  “wenlaai”.  Die  uit- 
dyende  ruimte  betrek  nou  ook  die  melkweg  waarin  die  “ek”  ont- 
plof.  Let  in  laasgenoemde  geval  veral  op  die  gehooringesteldheid. 
Die  wonderbaarlike  lê  dan  in  die  ek  wat  heel  terugstort  na  die 
begin,  waar  die  tinktinkie  die  prikkel  was  wat  op  sy  beurt  die  rede 
vir  die  uitmekaarspat  was.  Die  geheel  word  gekenmerk  deur  klank- 
skakels  wat  nie  net  afsonderlike  strofes  verbind  nie,  maar  ook  die 
gedig  as  entiteit. 

In  afdeling  twee  kry  ’n  mens  te  doen  met  ’n  bevreemdende  ruimte 
op  ’n  skaal  gelykstaande  aan  dit  wat  jy  teenkom  in  Bome  gaan  dood 
om  jou  (1981)  van  Johan  van  Wyk.  In  “Huis  oordag”  vind  ons  dat 
vrou,  kinders,  swaels,  skilderye  en  boeke  die  huis  bevolk.  Dié  op- 
stapelingstegniek  word  as  teenvoeter  gebruik  vir  die  “groot  stilte” 
wat  soos  ’n  aardbewing  in  die  raamwerk  van  die  huis  skuil.  Die 
leegte  word  so  besweer,  maar  dit  verhoed  nie  dat  die  stilte  hom 
paradoksaal  genoeg  as  kraakgeluid  manifesteer  nie.  In  “Huis 
snags”  “kom  daar  opstanding  in  die  leë  vertrekke”.  Ook  hier  is  die 
paradoks  dat  juis  snags  die  huis  deurtrek  word  van  dit  wat  oordag 
kon  plaasvind.  As  skadukant  van  die  dag  word  daar  nou  voorbe- 
reidings  getref  vir  die  “vrees  van  die  dagtaak”  sodat  dag  en  nag  op 
’n  besondere  wyse  ’n  verbintenis  aangaan.  Die  “nuttelose  geruis” 
van  die  nag  sal  hom  op  sy  beurt  in  die  dag  se  kraakgeluide  herhaal. 

As  gevolg  van  die  inset  sonder  hoofletters  en  die  gebrek  aan  punk- 
tuasie  verkry  “Sonante  dorp”  iets  van  ’n  onpretensïeuse  aanslag. 
Waar  die  voorafgaande  twee  gedigte  oor  die  onmiddellike  omge- 
wing  van  die  huis  gegaan  het,  handel  dié  gedig  oor  dorpsgeluide. 
Dit  bly  nietemin  alles  afgestem  op  ’n  geïmpliseerde  spreker  wat  in 
hom  al  die  geluide  saamtrek.  Die  verssnitverdeling  vertoon  ’n 
sekere  geladenheid  deur  die  opstapeling  van  gegewens  afgewissel 
deur  wit  ruimtes  waarin  verskillende  sfere  resoneer.  Die  register 
wat  geteken  word,  is  omvangryk:  geboorte,  dood,  liefde,  pyn, 
heimwee,  dieregeluide  en  die  mens  in  sy  alledaagse  tvdverdryf:  ’n 
mikrokosmos  waarin  uiteenlopende  dinge  gejukstaponeer  word  en 
waarin  alles  op  mekaar  ingestel  is.  Die  vitaliteit  van  die  dorp  word 

in  die  slot  saamgevat:  . . die  asemende  dorp  is  sluipend/na  kos- 
bare  suisbloed  op  luister”.  Primêr  hier  is  die  gelykstelling  van 
klank  met  “kosbare  suisbloed”.  Dit  is  die  substraat  wat  aan  die 
dorp  sy  kenmerkendheid  gee. 

In  “Prediker”  is  daar  sprake  van  ’n  leë  huis  waarin  die  spreker 
ophou  luister.  Maar  spoedig  gaan  dit  oor  “na  ’n  ander  skrikwek- 
kender  huis”  en  dan  is  die  klokke  se  gelui  en  die  rouklaers  weer 
hoorbaar.  Hieragter  staan  die  beeld  van  die  mens  as  “getrapte 
sprinkaan”  en  die  vergeefsheid  van  ’n  bestaan.  Die  gedig  besluit 
met  die  hoor  — twee  maal  — hoe  dinge  val  en  daar  skreeuend  ’n 
put  tegemoetgegaan  word.  Dit  behoort  reeds  vir  die  leser  duidelik 
te  wees  dat  ’n  paniese  angs  agter  hierdie  gewaarwordings  skuil:  ’n 
tipe  vreemheid  wat  ’n  geanimeerdheid  in  dinge  loslaat,  sodat  die 
spreker  iiberhaupt  in  alles  en  teenoor  alles  sy  posisie  moet  heroor- 
weeg. 

Ofskoon  die  gedig  “Psalm”  nie  so  opvallend  as  gehoorgeorïenteerd 
figureer  nie  is  dit  die  gedig  self  as  klankliggaam  wat  ’n  loflied  word 
op  God  wat  sin  gee  aan  die  huislike  lewe  en  die  bestaan.  In 
“Grieke  vandag”  is  daar  ’n  sekere  tamheid,  maar  dan  ook  rustige 
aanvaarding  van  die  lewensverloop.  Afwagting  en  stilte  kenmerk 
die  lewe  in  ’n  afdeling  waarin  die  dood  alomteenwoordig  is.  Die 
geheelindruk  is  een  van  ’n  idilliese  sfeer  waar  die  stilte  iets  prefigu- 
reer:  verlatenheid  en  die  afwesigheid  van  ’n  vroeëre  bloeitydperk. 

ln  “Pan”  is  daar  tydens  die  verbygaan  van  ’n  begrafnisstoet  rare 
dinge  aan  die  gebeur.  ’n  Sekere  dolheid  neem  besit  van  mens  en 
dier.  In  teenstelling  met  die  stadige  beweeg  van  die  stoet  is  daar  ’n 
polsende  ritme  in  alles  wat  leef  en  besef.  Die  stoet  is  as  ’t  ware  die 
teken  vir  die  natuur  om  op  sy  kop  te  gaan  staan.  Die  ouditiewe  bly 
ook  nie  uit  nie,  want  die  “doofstomme  kan  ineens  sing”  en  die 
voëls  “begin  oorverdowend  kweel  in  die  bome”.  In  teenstelling 
met  dié  oordadigheid,  maar  ook  in  ’n  bevreemdende  opsig,  begin 
die  stoet  se  bande  op  die  asfalt  fluit.  Dit  is  egter  ’n  besondere 
manier  van  fluit:  “byna  onhoorbaar  gedemp”  en  “.  . . met  die  ge- 
luid/van  die  oeroue  rietfluit  van  die  onuitdoofbare  Pan”.  Wat  hier 
gesimuleer  word,  is  juis  die  seëvierende  natuur.  Pan,  die  bosgod. 
blaas  op  sy  ongekunstelde  instrument  en  die  deuntjie  is  dié  van  die 
wet  van  die  natuur.  Lewe  en  dood  gaan  hand  aan  hand  en  dié 
siklus  neem  onverstoord  soos  die  stoet  sy  verloop.  Die  vooraf- 
gaande  gebeure,  naamlik  die  vergryp  van  die  natuur  in  al  sy  uit- 
ingsvorme,  bly  ’n  mens  helder  voor  die  gees  staan,  maar  dit  is  juis 
die  “onuitdoofbare  Pan”  wat  alles  ten  slotte  temper.  Dit  alles  ge- 
skied  by  wyse  van  vergelyking,  want  dit  is  die  bande  wat  Pan  simu- 
leer.  Binne  die  geroesemoes  van  die  lewe  en  in  die  tegniese  bestaan 
van  die  moderne  mens  — die  fabrisering  van  motorbande  en  as- 
faltpaaie  — weerklink  Pan  steeds  triomferend. 

q In  “Gomer”  verneem  ons  van  ’n  herfsnamiddag  op  Sondag.  Dit  is 
’n  gedig  waarin  afsonderlike  geluide  nie  net  integrerend  werk  nie, 
maar  waarin  ook  verskillende  tye  saamloop.  Dit  lui  naamlik:  “elke 
windstreek  het  sy  geluid”  en  elke  geluid  raak  op  sy  beurt  “ureme- 
ters”.  Vanaf  die  aanvang  is  die  beskrywing  van  die  huis  van  so  ’n 
aard  dat  dit  omring  word  deur  klanke  wat  in  die  bloekoms  sit.  Dat 
daar  ’n  effense  onrustigheid  is,  word  reeds  deur  die  “bewerig”  in- 
gegee.  Algaande  word  daar  opgebou  na  ’n  crescendo  totdat  elke 
ding  gehoor  en  gesien  kan  word.  Dié  wyse  van  sien  en  hoor  word 
vernuftig  deur  die  jukstaposisie  in  die  gedig  ingebed.  Hier  is  dan 
nie  die  wind  wat  tot  verdeling  en  wanorde  aanleiding  gee  nie, 
maar  wat  alles  bymekaarvoeg.  Opvallend  is  die  naasmekaarstel- 
ling  van  “val  uit”  en  dan  “bymekaar”  (en  nie  uitmekaar  nie).  Ook 
so  slaag  die  digter  daarin  om  die  taal  tot  vormgewing  te  laat  kom. 
Die  bymekaarkom  word  verder  veraanskoulik  deur  “val  . . . byme- 
kaar  ineen”.  So  word  die  saamval  en  die  loskom  van  elke  geluid 
weer  geïmpliseer.  In  die  slotstrofe  word  die  afsonderlike  geluide 
dan  ook  so  gekompartementeer.  Hulle  staan  ruimtelik  en  in  die  tyd 
teenoor  mekaar  tot  hul  in  mekaar  opgaan  en  alles  vibreer,  ook  die 
huis.  Ten  aanvang  het  die  huis  saam  met  ander  stil  in  die  Sondag- 
sonlig  gestaan.  Ten  slotte  is  alle  klank  en  in  besonder  die  wind- 
streke  daarheen  terug  te  herlei.  “En  so  leer  mens  van  ruimte”,  wil 
jy  Breytenbach  nasê. 

’n  Gedig  wat  in  dié  afdeling  na  ’n  hoogtepunt  voer  en  waarin  daar 
buitengewone  ruitnteb^jewenis  voorkom,  is  “Job” 

As  onderskrif  vind  ons  die  verwysings  26  en  4,  wat  dui  op  hoof- 
stukke  van  die  Bybelboek  Job.  Die  gedig  begin  met  ’n  ondersoe- 
kende  kyk.  Kyk  die  leser  waarna  die  spreker  kyk,  gewaar  hy  dat 

die  fokuspunt  paradoksaal  die  “vae  omtrekke/van  God”  is.  'n  1 
Ondersoek,  dus,  na  die  Onsigbare  wat  Hom  in  Sy  handewerk  aan  J 
ons  openbaar.  Die  aftasting  of  verkenning  is  kosmies,  en  wel  teen 
die  agtergrond  van  ’n  niks.  Vergelyk  hier  Job  26:7  waarin  diá 
aarde  teen  die  niks  opgehang  word.  Die  naasmekaarplasing  vap  . 
aarde  en  niks  benadruk  die  wonderbaarlike  van  Gods  skepping.l 

God  se  ordelike  werkwyse  word  verder  aangetoon  deur  die  groot 
massas  water  wat  Hy  verbind  in  sagte  wolke  sonder  lekke  en  0 
“hulsloos”.  Ook  dit  is  wonderbaarlik  deur  die  niks  saamgehou.  n n 
Markante  ruimtebelewenis,  soos  ook  semanties  geaktiveer  deur  . 
“niks”  teenoor  “wonderliks”  in  die  eindrymposisie  te  plaas.  I d 

Ons  vind  dat  daar  verder  sprake  is  van  ’n  “hemelse  wind”,  maar 
dat  dit  oor  skeurkrag  beskik.  Die  verterende  krag  van  die  wind  is 
nou  maar  een  maal  nie  te  rym  met  die  konnotasie  “salige”  wat  ook 
deur  “hemelse”  ingegee  word  nie.  Die  saamgaan  van  opponerende 
begrippe  belig  juis  die  wonderlike.  Vergelyk  Job  26:8  : “wat  die  I 
waters  saambind  in  sy  wolke  sonder  dat  die  wolkgevaarte  daar- 
onder  skeur”.  Dié  werkwyse  is  reeds  aan  die  begin  aanwesig  as  die  i 
“ek”  dit  op  hom  neem  om  God  te  verken.  Ook  in  die  eindrym  gaan 
“verbind”  en  “wind”  ’n  verband  aan  waar  water  tot  wolke  ver-  í 
bind  en  dit  juis  die  wind  is  wat  dit  weer  wil  óntbind. 

“Die  res  is  dof  en  gefluister”:  moontlik  die  res  van  die  grootheid  ; 
van  die  skepping.  God  maak  Hom  immers  bekend  deur  fluister- 
woorde  en  die  donder  van  magtige  dade,  aldus  Job  26:14.  Dié  res  . 
handel  oor  ’n  dowwe  fluistering  en  neem  die  grootste  gedeelte  van 
die  gedig  in  beslag.  Die  suggestie  bestaan  dat  hierdie  gefluister  iets  I 
is  wat  nie  regstreeks  uitgespel  mag  word  nie.  Hierdie  gewaarwor- 
ding  bevat  iets  bevreemdends,  iets  onwesentliks. 

Die  gebeurde  speel  hul  af  in  ’n  huis  van  klei  wat  dus  net  soos  die 
mens  sy  grondslag  in  die  stofhet  (vgl.  Job  4:19).  Hierteenoor  staan  i 
die  God  van  die  gedigaanvang  wat  kosmies  Sy  huis  bewoon.  Diel 
ervaring  van  die  spreker  is  gebaseer  opjob  4:12  : “Die  woord  is  op 
’n  geheimsinnige  wyse  na  my  gebring,  en  my  oor  het  ’n  gefluisteri 
daarvan  opgevang”.  Dit  is  insiggewend  dat  die  gesig  en  die  gefluis-1 
ter  juis  in  die  nietige  ruimtes,  dié  van  kleihuis  en  die  toehoorderJ 
afspeel.  Die  spreker  gee  ook  te  kenne  dat  die  aand  die  tyd  van  ge-l 
dagtespel  is  “as  die  engele  begin  vlieg”.  Self  beleef  die  spreker  ’nl 
gedagtespel  of  gedagtevlug  terwyl  hy  sit.  Die  jukstaposisie  vanl 
“vlieg”  en  “sit”  is  interessant  want  al  sit  hy,  word  hy  meegevoer.l 
Ten  spyte  van  die  feit  dat  dit  droomtyd  is,  verder  gesuggereer  deur  j 
die  swewende  y-klank,  vind  ons  ’n  verskerpte  waarneming  by  die 
spreker.  Hy  luister  doelgerig  al  is  dit  ’n  fluistering,  en  hy  voel  hom 
verplig  om  woordeliks  gestalte  te  gee  aan  die  visionêre  gebeure. 
Maar  dit  is  ’n  liggaamlose  gees  en  dit  word  eksplisiet  gestel: : 
“Sonder  dat  ek  na  hom  kon  kyk”.  Nou  is  dit  opvallend  hoe  woorde 
in  die  eindrymposisie  interessante  vergelykings  uitlok:  “gees”  rvm 
met  “vlees”  terwyl  die  apparisie  juis  vleesloos  is.  Tog  beskik  h\ 
oor  ’n  duim  so  “kragtig  soos  God”.  Hierdie  intuïtiewe  aanvoeling 
word  van  nader  omskryf:  “weet  ek  hoe  lyk/hv  presies”.  Dit  getuig 
van  ’n  besondere  voor-gevoel,  ’n  prerasionele  weet  soos  die  mot 
wat  kennis  dra  van  ’n  “beduimelend(e)  dood”.  Deur  die  mot  en 
God  boonop  in  die  eindrym  teenoor  mekaar  te  plaas,  word  gewel- 
digheid  en  die  gewelddadigheid  uitgelig. 

Aan  die  slot  is  daar  weer  die  konsentrasie  van  “luister”  en  “fluis-  , 
ter”.  Gedistansieerd  weet  die  spreker  dat  hy  moet  ophou  om  na 
Job  te  luister.  Maar  dit  kan  ook  so  ’n  verinnerliking  wees  dat  hv 
homselfinjob  se  posisie  bevind  en  so  totaal  Job  gaan  word  het  dat 
hy  hom  teen  homself  moet  beskerm.  En  waarom  die  vrees?  Dit 
word  nie  duidelik  uitgespel  nie,  moontlik  omdat  dit  wat  Job  in  die 
gesig  teengekom  het  byna  onverwoordbaar  is.  Dit  was  immers  n 
fluistering.  In  Job  4:16  lui  dit  spesifiek:  “Ek  hoor  die  gefluister  van 
’n  stem  wat  sê”\  en  in  Job  4:17  : “Sou  ’n  sterfling  regverdig  wees  t 
voor  God?”  Dit  is  dus  die  stem  van  die  gees  wat  Job  treiter  en 
boonop  as  gedagtepraat  homself  in  vertwyfeling  bring.  Die  bes- 
wering  van  die  stem  sal  nie  die  onrus  beëindig  nie.  Reeds  ten  aan- 
vang  was  dit  duidelik  dat  Job  nie  God  se  skepping  begryp  nie.  Job 
4 besluit  juis  met  die  gedagte  dat  die  mens  sonder  wysheid  sal 
sterf.  Ophou  luister  sal  hy  nooit  nie;  daarvoor  is  die  tipografiese 
wit  te  oorweldigend.  Ophou  om  te  begryp  sal  hy  ook  nooit,  want 
die  leegte  waarin  die  mens  afstaar,  is  peílloos.  En  cfit  ís  aan  hierdïe 
ruimte  wat  die  oor  op  velerlei  wyse  gestalte  wil  gee  in  Cloete  se  | 
poësie.  Hiertoe  dien  die  jukstaposisie  as  geskikte  tegniek  om  ver-  ji 
skillende  ruimtes  op  mekaar  te  betrek  en  dit  te  bevolk  sodat  sin- 1 
gewing  kan  ontstaan. 


Joan  Hambidge 

u ’n  Herwaardering”  van  Jukstaposisie 


Oor  die  poëtiese  vernuf  van  T.T.  Cloete  bestaan  daar  geen  twyfel 
nie.  Cloete  se  Angelliera  en  Jukstaposisie  bevat  van  die  beste  gedigte 
wat  tot  op  datum  in  Afrikaans  geskryf  is,  meen  die  mees  bedui- 
dende  kritici.  André  P.  Brink  noem  Jukstaposisie  “Ongetwyfeld  dié 
digbundel  van  1982”  (Rapport,  20.2.83),  terwyl  Lina  Spies  meen 
dat  Cloete  as  een  van  die  grootste  Afrikaanse  digters  beskou  kan 
word  ( Oosterlig , 17.1.83).  Ook  is  die  handvol  literêre  pryse  seker  al 
genoeg  bewys  . . . 

Ek  beoog  om  in  hierdie  artikel  bestaande  kritiese  opmerkings  oor 
die  bundel  Jukstaposisie  te  toets  aan  ’n  paar  gedigte  en  om  terself- 
dertyd  ’n  nuwe  leesstrategie  binne  die  Afrikaanse  literatuurkritiek 
bekend  te  stel.  Vanselfsprekend  kan  ek  nie  alle  opmerkings  ge- 
bruik  nie  — daarvoor  is  my  ruimte  te  beperk  en  sal  dit  herhalings 
tot  gevolg  hê.  Daarom  het  ek  gewoon  ’n  seleksie  gemaak  uit  ’n  paar 
deeglike  resensies  ten  einde  die  verskil  in  benadering  te  verduide- 
lik.  Hoewel  die  meeste  resensies  gunstig  was,  meen  ek  dat  dit  in  ge- 
breke  bly  om  die  eiesoortigheid  én  andersheid  van  Cloete  se  poësie  te 
belig.  ’n  Uitsondering  is  egter  André  P.  Brink  se  reeds  genoemde 
bespreking  in  Rapport. 

1.  Die  verhouding  teks  en  teorie  (of  teoretiese  benadering)  beweeg 
altyd  hand  aan  hand.  Nuwe  teoretiese  modelle  hou  altyd  lynreg 
verband  met  ontwikkelinge  binne  die  literatuur.  So  byvoorbeeld  is 
rlit  opvallend  dat  die  Dekonstruksie-kritiek  in  staat  is  om  die  meta- 
teks  of  metaroman  te  kan  akkommodeer  (Brink  in  Grové,  Beeld  van 
waarheid,  p.  13).  ’n  Kritikus  wat  sou  probeer  waag  om  ’n  post- 
modernistiese  teks  te  lees  met  ’n  soliede  “prac.  crit.”-benadering, 
sou  gewoon  die  kern  van  die  teks  miskyk.1  Dit  wil  self- 
relativerend  werk,  die  leser  “verwar”,  beklemtoon  dat  die  leser 
besig  is  met  ’n  fiksioneíe  teks  waarin  enigiets  moontlik  is  — én  dat 
'n  “fmale”  betekenis  opgehefén  uitgestel  word.  Die  leser  is  dus  ge- 
noodsaak  om  aanhoudend  terug  te  keer  na  die  “tekens  op  die  teks” 
(die  “signifier”)  in  plaas  daarvan  om  ingestel  te  wees  op  betekenis 
(die  “signified”).  Miskien  kom  die  leser  selfs  ook  tot  die  gevolg- 
trekking  dat  daar  nie  net  een  teks  is  nie,  maar  verskillende  tekste 
wat  deurmekaargeskommel  kan  word  . . . Ek  kom  in  afdeling  3 
hierop  terug. 

2.  Alvorens  ek  my  benadering  volledig  gaan  uiteensit,  bespreek  ek 
vervolgens  eers  die  sieninge  van  ’n  paar  Afrikaanse  kritici.  In  ’n 
knap  bespreking  van  Jukstaposisie,  “ ’n  Kaleidoskopiese  reaksie 
van  ’n  gevoelige  mens”  ( Die  Vaderland,  24.2.83),  beklemtoon  Hen- 
ning  Snyman  — soos  alle  ander  resensente  — T.T.  Cloete  se  vaar- 
dige  spel  met  die  taal.  In  sy  bespreking  van  Jukstaposisie  vir  die 
Afrikaanse  radiodiens  se  Oor  skrywers  en  boeke  (17.12.82) 
bely  hy  dat  hy  bereid  is  om  Cloete  se  spel  met  die  taal  te  verduur, 
mits  dit  net  nie  te  ver  gevoer  word  nie.  Ek  haal  aan:  “Die  taalver- 
nufis  weer  opvallend,  maar  die  onnodige  (sic!)  klem  op  bladspieël- 
sintaksis  word  nogal  hinderlik.  Hiermee  bedoel  ek  Cloete  se  ge- 
woonte  om  sinne  in  die  middel  van  reëls  te  skei  met  oop  spasies. 
Hierdie  poësie  is  sterk  genoeg  in  eie  reg  en  het  nie  werklik  behoefte 
aan  dié  soort  maniërisme  (sic!)  nie.  In  die  geheel  dra  hierdie  tipo- 
grafiese  spel  weinig  by  tot  die  effek  van  die  poësie.  Trouens,  dit  het 
dié  nadeel  dat  dit  te  veel  klem  lê  op  die  leesproses  en  hinderlik  is  vir  in- 
terpretasie  van  ’n  teks”  (my  kursivering).  Snyman  wil  hê  ’n  teks 
moet  betekenis  verskaf  én  nie  self-relativerend  werk  nie! 

Tog  verskaf  hy  ’n  defmisie  van  die  konsep  jukstaposisie  wat  nie 
strook  met  bogenoemde  stellings  nie.  Volgens  hom  (weliswaar  in 
Die  I aderland-resensïe)  is  juksta  ’n  gestolde  beweging,  terwyl  posisie 
dui  op  orde,  stabiliteit,  gebondenheid.  Die  woord  suggereer  ’n  spel 
tussen  stolling  en  beweging  — en  die  “wit  spasies”  vergestalt 
myns  insiens  óók  dat  ’n  interpretasie  opgehef  kan  word;  om  ver- 
vang  te  word  deur  'n  nuwe  assosiasie  . . . Veral  op  hierdie  aspek 
sal  in  die  bespreking  klem  gelê  word. 

Henriette  Roos  skryfeweneens  ’n  gloeiende  resensie  oor  dié  bundel 
in  Beeld  (17.1.83):  “T.T.  Cloete  bevestig  sy  vaardighede”.  Sy  be- 
klemtoon  ook  die  taalontginning  en  kom  tot  ’n  soort  post-struktu- 
ralistiese  benadering  wanneer  sy  aanvoer  dat  die  bundeltitel  as  ’n 


sleutel  geëggo  word  in  die  ander  titels.  Alles  hang  saam:  daar  is  ’n 
hegte  inweef  van  terugkerende  woorde,  beelde  en  motiewe  (seker- 
lik  kodes?  — Joan  Hambidge)  wat  saamgesnoer  word.  Ietwat  kon- 
vensioneel  — tog  is  sy  bereid  om  in  te  sien  dat  daar  ’n  opheffmg 
van  “betekenis”/“interpretasie”  kan  plaasvind. 

Sowel  Lina  Spies  (“Cloete  van  grootstes”,  Oosterlig,  17.1.83)  as 
Hans  du  Plessis  (“T.T.  Cloete  se  nuwe  bundel  pure  genot”,  Die 
Volksblad,  14.12.82)  beklemtoon  Cloete  se  hiperwoord- 
bewustheid.  Spies  meen  dat  Cloete  die  woord  dwing  tot  die  ui- 
terste  grens  van  sêbaarheid,  dat  die  moontlikhede  van  die  taal 
onbeperk  is,  want  alles  kan  déúr  die  woord  gesê  word  — tog  is 
haar  benadering  eng-strukturalisties:  sy  snoer  net  saam,  sonder 
om  te  wys  hoe  Cloete  moontlikhede  ontgin,  woorde  opbreek,  bete- 
kenisse  vermenigvuldig  en  watter  implikasie  dit  vir  die  leser  sal  hê. 

Die  kritikus  wat  myns  insiens  dié  aspekte  van  Cloete  se  poësie 
insien,  is  André  P.  Brink  in  ’n  uitstekende  resensie  in  Rapport  van 
20.2.83. 

Hy  wys  ook  op  die  samehang  van  disparate  “dinge”  (ongelukkige 
woordkeuse  — Joan  Hambidge)  wat  in  harmonie  bestaan.  Die 
“wit”  of  ruimtelike  periodisering  in  die  bundel  veronderstel  dat 
elemente  apart  of  saam  gelees  moet  word.  Die  betekende  word 
binne-in  die  teks  betrek.  Ook  wys  Brink  op  die  saam-lees  van  Nij- 
hoff,  Rilke,  Baudelaire,  Ronsard,  Verlaine,  en  andere  in  die  teks. 

Dit  behoort  teen  hierdie  tyd  so  duidelik  soos  daglig  te  wees  dat  die 
kodes  vir  ’n  dekonstruktivistiese  oefening  op  velerlei  wyses  in  hier- 
die  bundel  “aanwesig”  is:  die  opbreek  van  woorde,  die  wit 
ruimtes,  die  intertekstuele  samehang  tussen  tekste  — sowel  binne 
as  buite  die  bundel.  Trouens:  wanneer  ’n  deurwinterde  teoretikus 
soos  T.T.  Cloete  skielik  op  sý  ouderdom  debuteer,  behoort  die 
leser  tog  gewaarsku  te  wees?! 

3.  J.  Hillis  Miller,  een  van  die  voorste  Amerikaanse  Dekonstruk- 
tiviste,  het  meer  as  gelyk  wanneer  hy  die  volgende  opmerking 
maak:  “Criticism  is  a human  activity  which  depends  for  its  valid- 
ity  on  never  being  at  ease  within  a fixed  ‘method’.  It  must  constantly 
put  its  own  grounds  in  question ” (Bloom,  et  al.,  Deconstruction  & criti- 
cism , p.  249). 

Té  vanselfsprekend,  té  maklik,  té  oppervlakkig  lees  kritici  soge- 
naamd  “op  die  woord  af’,  bedryfhulle  “close  reading”,  terwyl  'n 
mens  meermale  sien  dat  soveel  vooropgestelde  idees  oor  die  poësie 
op  die  gedig  afgedruk  word  — sonder  dat  die  kritikus  besef  dat  ’n 
gedig  ’n  model  van  homselfis  en  daarom  ’n  teoretiese  aanpassing 
vereis.  En  as  ’n  mens  werklik  al  dié  probleme  in  ag  begin  neem, 
besef  jy  saam  met  Paul  de  Man  dat  dit  eintlik  onmoontlik  is  om  te 
kan  lees!  (Bloom,  et.  al.,  p.  249). 

Tog  het  die  Dekonstruksie-kritiek  ’n  nuwe  en  meer  aanvaarbare 
“paradigma”  bekend  gestel:  die  gebruik  van  wetenskaplike  of 
kwasi-wetenskaplike  begrippe  is  alles  goed  en  wel  mits  die  leser  die 
beperkinge  hiervan  insien.  “The5^«ris  that  ill-named  Oïwsf ’,  sug 
Derrida  oor  die  semiologie  in  Of  grammatology.  Konsepte  soos 
“struktuur”,  “interafhanklikheid”,  “essensie”,  “betekenis”,  is 
mites  — dit  word  deur  die  leser  op  die  teks  geponeer  . . . en  sou  die 
teks  ’n  struktuur  hê,  beweer  Macherey,  dan  moes  dit  reeds  bestaan 
het  vóór  die  teks  geproduseer  is  (Young,  Untying  the  text,  pp.  4,  5). 

Alles  interessant  — maar  wat  behels  die  Dekonstruksie-kritiek  nou 
eintlik?  Is  Derrida,  Harold  Bloom,  Paul  de  Alan,  J.  Hillis  Miller 
en  Geoffrey  Hartman  ’n  “hermeneutiese  mafia”  wat  daarop  uit  is 
om  verwarring  te  saai?2  Hoegenaamd  nie,  besef  ’n  mens  wanneer 
jy  hulle  studies  begin  lees:  hulle  is  verantwoordelike  literatore  en 
vra  opregte  vrae  oor  onder  andere  die  verhouding  tussen  die  teks 
en  sy  agtergrond/tradisie. 

Voorts  kritiseer  hulle  die  aannames  van  ons  Westerse  leestradisie. 
Soos  Hartman  dit  stel:  “Deconstruction,  as  it  has  come  to  be 
called,  refuses  to  identify  the  force  of  literature  with  any  concept  of 

embodied  meaning  and  shows  how  deeply  such  logocentric  or  in- 
carnationist  perspectives  have  influenced  the  way  we  think  about 
art.  We  assume  that,  by  the  miracle  of  art,  the  ‘presence  of  the 
word’  is  equivalent  to  the  presence  of  meaning.  But  the  opposite 
can  also  be  urged,  that  the  word  carries  with  it  a certain  absence5 
or  indeterminacy  of  meaning.  Literary  language  foregrounds 
language  itself  as  something  not  reducible  to  meaning:  it  opens  as 
well  as  closes  the  disparity  between  symbol  and  idea,  between 
written  sign  and  assigned  meaning”  (Bloom,  et.  al.,  pp.  vii,  viii). 

Die  sisteem  word  omgedraai  en  die  “free  play  of  language”  word 
vooropgestel  — alles  begin/eindig  met  taal:  omdat  ons  vasgevang 
is  in  die  “prison-house  of  language”,  aldus  die  Dekonstruktiviste. 

’n  Totaal  nihilistiese  beweging  is  dit  egter  nié,  want  daar  word 
steeds  met  sekere  strukturalistiese  konsepte  gewerk,  soos  die 
woord  “deconstruction”  tog  suggereer  — die  leser  bly  net  voort- 
durend  bewus  van  die  beperkinge  van  dié  begrippe.  In  sy  artikel 
“The  critic  as  host”  skryf  J.  Hillis  Miller  soos  volg  oor  die  De- 
konstruktivisme: 

“The  word  ‘deconstruction’  is  in  one  way  a good  one  to  name  this 
movement.  The  word,  like  other  words  in  ‘de’,  ‘decrepitude’,  for 
example,  or  ‘denotation’,  describes  a paradoxical  action  which  is 
negative  and  positive  at  once  . . . These  words  tend  to  come  in 
pairs  which  are  not  opposites,  positive  against  negative.  They  are 
related  in  a systematic  differentiation  which  requires  a different 
analysis  or  untying  in  each  case,  but  which  in  each  case  leads,  in  a 
different  way  each  time,  to  the  tying  up  of  a double  bind.  This  tying 
up  is  at  the  same  time  a loosening  . . . (my  kursivering).  Deconstructive 
criticism  moves  back  and  forth  between  the  poles  of  these  pairs, 
proving  in  its  own  activity,  for  example,  that  there  is  no  decon- 
struction  which  is  not  at  the  same  time  constructive,  afíïrmative. 
The  word  says  this  in  juxtaposing  ‘de’  and  ‘con’  ” (Bloom,  et.  al., 
p.  251). 

’n  Entjie  verder  skryf  Hillis  Miller:  “It  does  again  as  it  undoes” 

Nou  kan  ek  reeds  ’n  paar  kritici  hoor  mor  dat  dit  presies  is  wat  hulle 
doen  wanneer  hulle  ’n  teks  analiseer — ander  sou  eerliker  wees  en 
erken  dat  hulle  hul  metode  as  té  vanselfsprekend  aanvaar.  Alvo- 
rens  ek  die  “metode”  of  ’n  metode  binne  die  Dekonstruksie-kritiek 
beskryf,  moet  ek  vervolgens  dit  duidelik  stel  dat  hierdie  nie  alleen- 
lik  net  my  interpretasie  is  nie,  maar  ook  toepassing  is  van  dié  lees- 
strategie  — ’n  noodsaaklike  bekentenis  vir  enige  post-strukturalis- 
tiese  leser:  ’n  interpretasie  moet  altyd  binne  ’n  bepaalde  kulturele 
konteks  geëvalueer  word.  Binne  die  Franse  literatuurwetenskap 
sou  my  óórduidelike  uiteensettings  en  beskrywings  gewoon  nutte- 
loos  wees  — reeds  Foucault,  Lacan,  Barthes  en  Derrida  het  sedert 
1968  hierop  gewys. 

Omdat  die  Afrikaanse  literatuurwetenskap  hoofsaaklik  steun  op 
die  sekondêre  interpretasies  van  die  Nederlandse  literatuurweten- 
skap  en  die  oorwegend  onoorspronklike  Angel-Saksiese  tradisie, 
vind  ’n  mens  dus  dat  die  reeds  uitgediende  “practical  criticism” 
hier  te  lande  steeds  aan  die  orde  van  die  dag  is.  Enkele  literatore 
wyk  wel  hiervan  af — maar  te  min  kritici  besef  dat  (’n)  teoretiese 
model(le)  saamhang  met  die  bepaalde  tydsgees. 

4.  Wanneer  Derrida  skryf:  “TheSga  is  that  ill-named  ïiíi«g’,  sou 
dit  omskryf  kan  word  as:  “Thejteítis  that  ill-namedïfe«g^. 

Die  “teks”  as  ’n  objektiewe  gegewe  op  die  stuk  wit  papier,  is  myns 
insiens  ’n  illusie:  die  skrywer  se  bedoeling  kan  nie  agterhaal  word 
nie  — wanneer  die  leser  dit  benader,  het  hy  reeds  soveel  verwag- 
tings  in  verband  met  “die  teks”  wat  nié  noodwendig  sal  ooreen- 
stem  met  enige  ander  leser  s’n  nie.  Dit  is  dus  meer  gepas  om  van 
tekstualiteit  te  praat,  met  ander  woorde  die  leser  se  weergawe  van  die 
teks. 

Ook  verwerp  ek  die  een-en-regte-betekenis-mite  in  my  artikel.  My 
bt  íídering  is  dus  post-strukturalisties,  terwyl  genoemde 
Afrikaunse  resensente  vanuit  ’n  Strukturalistiese/“New  Critics”- 
tradisie  skryf,  met  die  uitsondering  van  Brink.  Dit  het  ook  tot 
gevolg  dat  daar  nooit  ’n  finale  lees  van  die  teks  kan  wees  nie  — ’n 
mens  kan  ná  die  eerste  interpretasie  voortgaan  met  ’n  tweede, 
derde  (ens.)  benadering.4 

Vir  my  moet  die  leser  in  sy  produksie  van  die  teks  tot  tekstualiteit 
onseker  bly  — hy/sy  moet  as  ’t  ware  die  “metode”  bevraagteken  in 
’n  soort  “against  method”-benadering.  Die  gevolg  is  ’n  autocriti- 

que.  Elke  teks  is  ’n  model  van  homself  — hiermee  word  voorop- 
gestelde  idees  opgehef. 

Konsepte  soos  “essensie”,  “betekenis”,  “waarheid”,  “inhoud”, 
“intensie”,  “bewussyn”  verskaf  gewoon  probleme  vir  die  dekon- 
struktivistiese5  leser  — om  van  “struktuur”  nie  eens  te  praat 
nie  . . . Die  leser  as  produseerder  van  die  teks  (tekstualiteit)  tree  in 
interaksie  met  die  teks  sodat  die  verskil  tussen  “teks”  en  “kritiese 
opmerkings”  nie  duidelik  skeibaar  is  nie.  (Hierdie  stellings  is  o.m 
gebaseer  op  Young  se  inleiding  tot  Untying  the  text  (pp.  1-16)  en 
Leitch,  pp.  82-93.)  Ek  is  ook  nie  ingestel  op  die  soeke  na  betekenis 
nie  — vir  die  dekonstruktivis  beteken  dié  instelling  ’n  finaliteit 
(Lat.  “concludere”:  om  af  te  sluit  . . .)  Die  spel  (“ludere”)  kom 
eerder  aan  bod.  Niks  in  die  teks  kry  voorkeur  nie:  jy  begin  waar  dit 
jou  pas  en  eindig  wanneer  jy  gewoon  “moeg”  is  — kritiek  lees  dus 
telkens  soos  “Scenes  from  our  forthcoming  attractions”,  in  plaas 
van  ’n  vollengte  rolprent. 

Roland  Barthes  het  dit  miskien  die  beste  opgesom  toe  hy  geskryf  slt" 
het  dat  dié  soort  instelling  soos  volg  werk:  “To  pursue  the  reading 
of  the  texts  — its  dissemination  not  its  truth”  (Leitch,  p.  102).  Die 
teks  word  letterlik  uitmekaargeskroef . . . en  terwyl  die  Struktura- 
lis  meen  hy  kan  alles  weer  “netjies”  terugplaas,  is  die  Post-Struk- 
turalis  skepties  hieroor:  die  wysertjie  het  verlore  geraak,  iewers  pas 
die  veertjie  in,  maar  waar  en  wat  het  geword  van  die  deksel  waarin 
alles  moes  pas? 

Vir  die  Amerikaanse  Dekonstruktiviste  — veral  vir  De  Man  en 
Bloom  — is  die  “(mis)reading”  ’n  belangrike  uitgangspunt:  dit  be- 
teken  nié  dat  ons  alle  tekste  verkeerd  lees  nie,  maar  dat  ons  leesaksie 
gewoon  afwyk  van  wat  ons  werklik  moes  doen.  Dus:  alle  leesstrate- 
gieë  is  “(mis)reading”  — myne  inkluis! 

Grense  tussen  gedigte  in  ’n  bundel  word  afgebreek  — trouens,  n 
hele  oeuvre  kan  aanhoudend  teruggevind  word  in  die  kodes  van 
die  teks  — dit  het  veral  J.  Hillis  Miller  en  natuurlik  Derrida  al  op 
voortreflike  wyse  geïllustreer.  (’n  Mens  dink  hier  onwillekeurig 
aan  die  begin  van  Margins  of  philosophy.) 


Van  ’n  Olimpiese  afstand  is  daar  nie  meer  sprake  nie  — die  kriti- 
kus  is  nie  meer  die  wysneus  wat  deur  middel  van  ’n  metataal  “ob- 
jektief  oor  die  teks  heen  sweef  nie”  — die  afstand  tussen  “teks”  en 
“kritiese  opmerkings”  word  opgehef:  inderdaad  ’n  “breaking  of 
the  vessel”. 


5.  Dit  was  ’n  kon  opsomming  — en  beslis  nie  Die  Finale  Een  oor 
die  Dekonstruksie-kritiek  nie.  Ek  mag  later  iets  byvoeg,  ofweglaat. 
In  ’n  volgende  artikel  myself  dalk  dekonstrueer  soos  die  Post- 
Strukturaliste  dikwels  doen. 

Die  eerste  gedig  wat  ek  wil  bespreek,  is  “Pan”  (Jukstaposisie , p.  36). 


PAN 

1 Die  lang  ry  swart  motors  ry  stoetstadig 

2 verby.  Arbeiders  vergeet  om  die  hoed 

3 voor  die  bors  te  hou  en  werk  ritmies  voort.  Baldadig 

4 begin  kinders  rondhardloop.  Haatlike  bure  gaan  groet 

5 mekaar  inderhaas  hartlik  oor  die  heining.  Op 

6 steek  die  wind.  Die  doofstomme  kan  ineens  sing. 

7 Die  onverwagte  kind  begin  ’n  fetus  skop 

8 in  die  onvrugbare  vrou.  Die  sonsverduistering 

9 hou  skielik  op.  Uit  die  grond 

10  kom  die  miere  in  lang  dun  swart  strome 

11  en  soek  haastig  na  niks  rond. 

12  Voëls  begin  oorverdowend  kweel  in  die  bome. 

13  Die  geatrofieerde  hondetewe  paar  buite  seisoen 

14  in  die  straat.  Met  ’n  vaart 

15  word  die  kaal  herfsbome  plotseling  groen 

16  aan  die  einde  van  die  koel  kaal  bejaarde  Maart. 

17  Die  lang  ry  swart  motors  se  bande  fluit 

18  byna  onhoorbaar  gedemp  op  die  asfalt  van 

19  die  straat  na  ’n  stil  bestemming  met  die  geluid 

20  van  die  oeroue  rietfluit  van  die  onuitdoofbare  Pan. 


Die  kodes  wat  ek  willekeurig  uitsoek:  stoetstadig;  strome;  lang  ry; 
oeroue  (in  die  sin  van  ewig,  lank.)  Op  verskillende  maniere  word 
“stoetstadig”  eintlik  herhaal  in  die  gedig.  Dit  word  nié  op  die 
gedig  gesuperponeer  nie  — maar  ons  vind  dat  selfs  die  uiteenset- 
ting  van  die  gedig  “langdradig”  is:  die  ewigdurende  herhaling  van 
die  dood  (teenoor  die  begin  van  die  lewe)  word  uiterlik  vergestalt 
in  die  lang  uitstulpende  versreëls. 


Á 


“Die  lang  ry  swart  motors  ry  stoetstadig/verby”  (vs.  1).  Die  pla- 
sing  van  verby  in  die  volgende  versreël  veroorsaak  dat  die  klem  op 
dié  woord  geplaas  word  — hiermee  word  die  fmaliteit  van  die 
dood  twee  keer  gesuggereer:  ’n  stoet  wat  stadig  ry  én  die  plasing 
van  verby  aan  die  begin  van  die  tweede  versreël.  Hoewel  die  lykswa 
verbygaan,  vergeet  die  arbeiders  om  eerbied  te  betoon  en  by  impli- 
kasie  vergeet  hulle  (gerieflikheidshalwe)  dat  hulle  bestaan  op 
aarde  ook  maar  van  korte  duur  is.  Die  ritme  (vs.  3)  hang  saam  met 
die  baldadigheïd  van  die  kinders  (vs.  3).  “Baldadig”  herhaal  eintlik 
ritmies:  weer  eens  word  ’n  begrip  twee  keer  gelees  en  ’n  terugblik- 
proses  vind  plaas.  Die  frenetiese  rondhardloop  van  die  kinders  én 
natuurlik  veral  die  stoet  affekteer  die  ouers  — skielik  “gebeur”  iets 
ongewoons  in  die  gedig  en  dit  is  waar  ons  behoort  te  fokus,  volgens 
Belsey:  “The  aim  is  to  locate  the  point  of  contradiction  within  the 
text,  the  point  at  which  it  transgresses  the  limits  within  which  it  is 
constructed,  breaks  free  of  the  constraints  imposed  by  its  own  rea- 
list  form.  Composed  of  contradictions,  the  text  is  no  longer  re- 
stricted  to  a single,  harmonious  and  authoritative  reading.  Instead 
it  becomes  plural,  open  to  re-reading,  no  longer  an  object  for  pas- 
sive  consumption  but  an  object  of  work  by  the  reader  to  produce 
meaning”  (Critical  practice,  p.  104). 

Wat  sou  die  verklaring  wees  vir  dié  ongewone  situasie?  Ná  “Op 
/steek  die  wind”  (vs.  5,  6)  vind  iets  plaas:  ’n  doofstomme  begin 
sing;  ’n  onvrugbare  vrou  verwag  ’n  baba;  ’n  sonsverduistering  hou 
skielik  op;  die  miere  loop  doelloos  rond;  voëls  begin  oorverdowend 
(en  skynbaar  sonder  rede)  kweel;  geatrofieerde  hondetewe  paar 
buite  seisoen;  die  kaal  herfsbome  word  skielik  aan  die  einde  van 
Maart  groen. 

A1  die  “vreemde  verskynsels”  word  egter  begryp  indien  ’n  mens 
die  kode  Pan  saam-lees  — die  gedig  begin  hiermee  en  sluit  hiermee 
af — ’n  duidelike  bewys  dat  die  leser  daarmee  moet  begin  én  moet 
eindig. 

Volgens  die  Encyclopaedia  Brittannica,  volume  17,  is  Pan  die  Arka- 
diese  god  van  vrugbaarheid.  Ons  weet  natuurlik  ook  dat  hy  ’n  bok 
met  horings  was,  wat  daarvan  gehou  het  om  mense  én  diere  skielik 
te  laat  saamdrom  in  wat  dié  ensiklopedie  noem  “panic  terror”:  in- 
derdaad  wat  in  die  gedig  gebeur.  Verder  word  daar  vermeld  dat 
Pan  ook  visioene  en  drome  kon  stuur  waarmee  hy  sowel  die  mense 
as  die  diere  sou  manipuleer. 

Dit  is  óók  wat  in  die  gedig  gebeur:  tot  en  met  Belsey  se  “point  of 
contradiction”  (volgens  my:  “Op/steek  die  wind”)  is  alles  moont- 
lik  op  ’n  realistiese/werklike  vlak:  met  die  teruglees  en  verder  lees 
besef  die  leser  dat  daar  iets  nie  pluis  is  nie.  Word  die  Pan-gegewe 
betrek  as  ’n  soort  sub-teks,  word  die  kontradiksies  opgehef,  ver- 
klaar;  maar  die  leser  weet  ’n  ander  moontlikheid  bestaan  ook 
indien  dié  teks  se  intertekstuele  verbindinge  aangedui  word,  soos 
wat  Brink  in  sy  resensie  suggereer. 

Die  “besware”  van  Snyman  gaan  dus  nie  heeltemal  op  nie,  besef 
die  leser,  want  hierdie  is  by  uitnemendheid  “in-die-rede-val”- 
poësie.  Die  “saamlees”  van  “Skouspel  I”  en  “Skouspel  II”  (pp. 
12,  13)  illustreer  eweneens  dié  beginsel.  ’n  Mens  lees  nie  alleenlik 
die  verbintenis  tussen  versreël  en  volgende  versreël  wat  deur  die 
wit  in  elke  geval  opgehef  word  nie,  maar  die  leser  sien  ook  die  oor- 
eenkoms  tussen  die  twee  tekste  wat  aangedui  word  as  “Skouspel 
I”  en  “Skouspel  II”.  Tot  sover  dan:  ek  lees  ’n  versreël  — die  wit 
stop  die  reël  en  versreël  een  gaan  oor  in  die  tweede;  maar  ten  einde 
die  tweede  te  kan  begryp,  moet  ’n  mens  teruglees.  Ook  is  daar  ’n 
intertekstuele  samehang  tussen  teks  1 en  teks  2.  Daarmee  word  die 
outonomiteit  van  elke  gedig  beëindig.  Ook  weet  die  leser  dat 
Cloete  hier  “in  gesprek  tree”  met  Van  Wyk  Louw.  In  Tristia  be- 
staan  die  twee  gedigte  “Kunsklas”  en  “Kermisspieël”  ook  afson- 
derlik  van  mekaar  — maar  terselfdertyd  ook  naas  mekaar. 

Ek  sou  meer  kon  skryf — ook  meer  wou  skryf,  maar  ek  het  reeds  my 
perk  oorskry.  Tot  sover  dan  net  hopelik  ’n  “nuwe”  kyk  na  die  teks 
wat  ’n  nuwe  leesstrategie  mag  opeis. 


Voetnote 

1.  Vergelyk  byvoorbeeld  Julio  Cortazar  se  Hopscotch  (New  York,  1963). 
Die  teks  is  opgedeel  in  verskillende  eenhede  wat  genommer  is.  Voorin 
verskyn  ’n  tabel  om  aan  te  dui  hoe  die  teks  benader  moet  word  — dit 
staan  die  leser  egter  vry  om  hierv'an  af  te  wyk.  Die  gevolg  is  voor-die- 
hand-liggend. 

2.  Derrida  is  professor  in  Filosofie  aan  die  École  Normale  Supérieure 
(Parys),  en  vir  ses  maande  elke  jaar  besoekende  professor  aan  Yale  Uni- 
versiteit  (New  Haven,  Connecticut).  Harold  Bloom,  Paul  de  Man,  J. 
Hillis  Miller  en  GeofTrey  Hartman  is  almal  professore  aan  die  Engelse 
Departement  en/of  Departement  Vergelvkende  Literatuur  (“Compara- 
tive  Literature”).  Wat  my  betref,  is  Bloom  en  Hartman  nié  werklik  de- 
konstruktivisties  ingestel  nie  — omdat  hulle  egter  afwyk  van  die  tradi- 
sionalistiese  beweging  binne  die  Amerikaanse  kritiek,  is  skrywers  geneig 
om  hulle  saam  met  Hillis  Miller  en  De  Man  te  groepeer.  Ter  wille  van 
eenheid  met  my  bronne  praat  ek  van  al  vier  as  eksponente  van  die 
Amerikaanse  Dekonstruksie-kritiek. 

3.  Die  afuoesigheid  van  die  teken  se  betekenis  is  ontleen  aan  Derrida  se  sie- 
ning  van  differance-.  die  teken  verskil  én  stel  die  betekenis  uit.  Ook  veron- 
derstel  die  teken  dat  die  ding  afwesig  is  en  tot  sy  uiterste  konsekwensie 
gevoer,  is  die  ding  reeds  ’n  teken!  (Derrida,  Of  grammatology,  p.  86). 

4.  Net  ter  wille  van  die  argument  ag  ek  my  interpretasie  méér  relevant  as 
dié  van  die  meeste  literatore  — ek  sou  egter  die  eerste  een  wees  wat  die 
relatiwiteit  van  my  standpunt  sou  insien.  Nou  en  met  die  toepaslike 
Dekonstruksie-insigte  blvk  ’n  post-strukturalistiese  benadering  méér 
geskik. 

5.  Hoewel  die  Post-Strukturalisme  nié  ’n  beweging  of  skool  is  nie,  kan  die 
Dekonstruktiviste  gesien  word  as  die  een  noemenswaardige  skool  binne 
die  Post-Strukturalisme.  Ander  post-strukturalistiese  denkers  was  by- 
voorbeeld  eers  Strukturaliste  (soos  bv.  Barthes). 

Charles  Malan 

Die  fyn  essensie  van  “stukkies  mens  en  wêreld”  in  Jukstaposisie  ! 


Reeds  by  die  eerste  deurlees  van  T.T.  Cloete  se  tweede  bekroonde 
bundel  is  dit  opvallend  hoeveel  aandag  daar  aan  ruimtelike  sake 
gewy  word,  en  dan  dikwels  ook  in  samehang  met  die  menslike  lig- 
gaam  as  mikrokosmos.  Mens,  natuur,  bewoonde  ruimtes  en  heelal 
word  in  ’n  intieme  verhouding  geplaas  — in  jukstaposisies  wat 
kontrasterend  werk,  maar  ten  diepste  op  verbandlegging  neerkom. 
Die  verhouding  tussen  mikro-  en  makrokosmos  word  hier  be- 
spreek. 

In  “Strandwandeling”  dryf  “stukkies  mens  en  wêreld”  soos  ’n 
sambreel  en  ’n  paddastoel  “los  uit  hulle  verband”  voordat  hulle  op 
die  strand  uitspoel  (p.  44).  Die  geoefende  digteroog  onderskei 
egter  maklik  onwaarskynlike  verbande,  want  “Er  ligt  in  elk  ding 
schuilend/fijne  essence  van  and’re  dingen”,  volgens  die  bekende 
aanhaling  uit  Gorter  (p.  42). 

By  Cloete  gaan  die  verbandlegging  tussen  mens  en  wêreld  egter 
veel  verder  as  ’n  oeroue  simboliek.  Dit  word  uitgebrei  tot  ’n  hele 
stel  verhoudings  waarin  die  tegniek  van  jukstaposisionering  op  'n 
werklik  verbluífende  wyse  vir  ’n  reeks  prosesse  van  betekenistoe- 
kenning  benut  word.  Slegs  die  belangrikste  van  hierdie  verhou- 
dings  kan  hier  agugedui  word. 

Die  mens  en  in  die  besonder  sy  liggaam  blv  sentraal  in  verhou- 
dingspatrone  wat  konsentries  uitbrei  van  die  alledaagse  en  be- 
kende  (vertrekke,  die  huis,  die  dorp,  ook  die  bewoonde  natuur)  na 
die  onbekende  (die  aarde  as  planeet,  die  sterre,  die  heelal,  ens.). 
Maar  die  bekendste  dinge  is  ook  skrikwekkend  onbekend  en  die 
mees  vertroude  ruimtes  openbaar  die  tekens  van  onceiligheid  en 
ondergang. 

Die  noue  verwantskap  tussen  mens  en  wêreld,  mikro-  en  makro- 
kosmos,  word  vanuit  die  kleinste  liggaamselle  ondersoek.  Dit  is  na- 
tuurlik  bekend  dat  die  menslike  liggaam  ’n  oeroue  simbooi  is,  wat 
in  die  simbolisering  van  die  Grieke,  Persiërs,  Egiptenare,  Hindoes, 
en  andere  aangetref  word.  Antieke  sodiakkaarte  toon  bvvoorbeeld 
’n  verhouding  tussen  die  menslike  liggaam  en  die  heelal  aan,  met 
diere  en  selfs  plante  wat  aan  bepaalde  ledemate  gekoppel  word. 
Verbande  tussen  die  liggaam  (die  mikrokosmos,  genoem  die  Klein 
Wêreld),  en  die  heelal  (die  makrokosmos  ofGroot  Wêreld)  is  nou- 
keurig  in  ou  kaarte  aangedui.  Ernst  van  Heerden  se  hantering  van 
hierdie  simboliek  sedert  Tyd  van  verhuising  is  reeds  bespreek,  maar 
by  Cloete  word  dié  soort  simbolisering  op  ’n  unieke  wyse  tot  hele 
kodesisteme  uitgebrei. 

Wanneer  die  makrokosmos  by  herhaling  ter  sprake  kom,  is  dit 
byna  sonder  uitsondering  in  verhouding  met  die  mens.  Cloete  is  ’n 
amateursterrekundige  en  openbaar  sy  kennis  van  die  astronomie 
in  “Dubbelster”  (p.  15),  waar  die  lig  uit  die  hemelruim  in  die 
waarnemer  se  gesig  brand.  Op  dieselfde  wyse  word  oog  en  son  op 
mekaar  betrek  (p.  96);  elders  word  die  natuur  in  die  oog  opgeneem 
(p.  103).  In  die  gedig  “Ons  is”  (p.  106)  “eet  ons  die  son”  en  “ons 
herken  ons  in  al  die  variante/van  winterweer  en  lente”.  Hierxol- 
gens  is  dit  ook  moontlik  dat  die  natuur  “in”  die  oor  is  (p.  50)  en 
dat  daar  om  die  oë  en  monde  van  Grieke  “groefies/van  die  sout- 
see  en  harde  aarde”  is  (p.  35).  Terwyl  die  mens  soos  teelgrond  is 
en  sy  oë  boomgroen  (p.  82),  het  die  aarde  ook  ’n  skoot  (p.  61). 
Naas  hierdie  skeppingselemente  word  daar  egter  ook  vernietiging 
verbeeld:  ’n  vrou  val  in  die  heelal  af  (p.  79)  en  die  spreker  ontplof 
in  die  melkweg  (p.  50). 

Die  ambivalente  verhouding  tussen  Klein  en  Groot  Wêrelde  het 
reeds  uit  die  bostaande  geblyk.  Enersyds  bied  die  skeppings- 
wonder  waarin  God  tot  in  die  kleinste  dinge  aanwesig  is  (pp.  101 
en  102)  aari  die  mens  as  sy  beelddraer  tuiste  en  veiligheid.  Ander- 
syds  is  die  wêreld  “nie  ons  woning  nie”  (Totius  spreek  in  meer  as 
een  opsig  hier  mee)  en  staan  huis,  natuur  en  aarde  in  die  teken  van 
’n  kataklismiese  ondergang.  Daar  is  geen  onderskeid  in  die  skep- 
pingskategorieë  wat  die  aftakeling  betref  nie,  soos  in  verband  met 
die  Grieke  blyk:  “Gouer  as  sekere  soorte/lewensmoeë  plante  of 

diere  het  van  hulle  selfs  hele  stede/uitgesterf ’ (p.  35).  Die  mitiest 
verbandlegging  in  talle  gedigte  is  dus  ’n  poging  om  die  verval  te 
besweer,  ook  deur  die  ordenende  woord.  Dit  is  asof  die  mens  die 
ruimte  om  hom  wil  annekseer:  bewoning  beteken  begrensing,  or- 
dening,  vertroud-making,  kultivering  volgens  die  oorspronklike 
skeppingsopdrag. 


Wat  nou  van  gedig  tot  gedig  gebeur,  is  dat  die  ruimtelike  agter- 
grond  as  tematiese  rame  dien  waarin  momentopnames  (vgl.  die 
titel  “Puberfoto”)  noukeurig  ingepas  word.  Die  spanning  tussen 
die  disjunkte  elemente  in  die  skeppingstotaliteit  word  sodoende 
ook  poeties  teengewerk.  Kenmerke  word  metafories  \reral  deur  die 
jukstaposisies  oorgedra  en  opposisies  word  as’t  ware  uitgewis:! 
klein/groot,  lewend/leweloos,  staties/dinamies,  natuur/kultuur, 
ensovoorts.  Die  gelykskakeling  op  betekenisvlak  vind  onder  meer 
ook  deur  middel  van  sinestetiese  kwaliteite  plaas.  Betekenisgewing 
word  voortdurend  deur  implikasieverskynsels  gekenmerk,  in  die 
besonder  ’n  ragfyn  ironiese  struktuur.  Daar  kan  vlugtig  aangetoon 
word  hoe  die  polariteite  van  blootstelling  teenoor  geborgenheid  in 
hele  betekenisreekse  uitgewerk  word,  voordat  daar  nagegaan  word 
hoe  dit  in  enkele  gedigte  gesintetiseer  word. 

Die  mens  verower  sy  plek  in  die  kosmos  deur  middel  van  bouselsl 
en  deur  selfs  die  ongerepte  natuur  vir  homself  as  sy  “liefste  plekke”  ■ 
toe  te  eien.  Beelde  in  verband  met  die  huis  is  volop:  “ek  het  om  mv  I 
te  vestig  in  vreugde  ’n  huis  gebou”  (p.  29).  Dit  is  ’n  sinryke  wêreld 
waarin  die  Here  die  huis  maak  en  die  erf  en  dorp  bewaak:  “As  Hy  A 
’n  mens  se  huis  bemin/gee  Hv  jou  Sy  sin”  (p.  34).  Soos  in  laasge-  » 
noemde  strofe  met  sy  doelbewus  eenvoudige  rympie-effek  wat  ’n  S 
mens  in  spreuke  teen  huismure  verwag,  word  die  verse  in  verband 
met  die  wêreld  dikwels  by  die  sober,  eenvoudige  ruimtelike  beskry-  K 
wings  aangepas.  Vir  Adama,  die  oorspronklike  grondbewerker  ; 
wat  sy  huis  van  klei  uit  die  aarde  formeer  soos  God  sy  skepping  ) 
bou  (p.  108),  is  sy  woonplek  ’n  tuiste  waarin  hy  sy  kinders  kan 
grootmaak  (pp.  81  en  75).  Dit  kan  lei  tot  ’n  kleurlose  bestaan  van 
“één  lewe  in  ’n  éie  huis”  (p.  1 16),  maar  dit  kan  ook  ‘n  woning  wees 
waarin  die  wind  in-  en  uitloop  (p.  101). 


Voortdurend  is  daar  egter  ook  die  gebrek  aan  sekuriteit  in  die  lig 
van  die  metafïsiese  leegte:  die  huis  wat  leeg  en  stil  is  (pp.  33,  37)  en 
die  stilte  huisves  (p.  29).  Met  verwysing  na  Prediker  12  staan  die 
spreker  in  sy  “leë  huis”  gekonfronteer  met  die  verhuising  na  “’n 
ander  skrikwekkender  huis”(p.  33). 

Die  sorgsaamheid  waarmee  die  intieme  wêreld  van  geborgenheid 
deur  die  hele  bundel  heen  gestalte  kry,  blyk  uit  die  feit  dat  daar  in 
agt  gedigte  na  vertrekke  en  huislike  tonele  verwys  word,  terwyl  die 
dorp  en  dorpswêreld  in  elf  gedigte  ter  sprake  is.  Die  digter  bevolk 
hierdie  omgewings  met  weerlose,  maar  te\  rede  mense:  “waar  hulle 
woon  is  heilig  vir  hulle”  (p.  83). 


Die  kosmiese  verbande  tussen  mens  en  wêreld  kring  konsentries 
vanuit  die  vertrek,  huis  en  dorp  na  die  natuur  uit.  Kruiskoppelings 
vind  plaas  deurdat  die  mens  enersyds  s\’  stempel  op  die  natuur 
afdruk,  en  die  natuurdinge  andersyds  menslike  eienskappe  aan- 
neem,  sodat  diere  en  voëls  byvoorbeeld  weer  aan  die  huisbeelde 
gekoppel  word.  Die  “huislike  ooievaar”  (p.  72)  het  sy  tuiste  in  die 
huis,  soos  ook  die  swaeltjies  (pp.  29,  72,  99).  Diere  kan  egter  ook  as 
sterrebeelde  in  die  heelal  onderskei  word  (p.  46). 

Die  natuur  word  dikwels  in  die  vorm  van  menslik  geordende 
ruimtes  soos  ’n  park  (pp.  84,  91),  tuine  (p.  94)  en  plase  beskryf. 
Die  “liefste  plekke”  soos  die  plase  is  egter  deesdae  \ erlate  en  die 
stadwêreld  het  oorgeneem  (pp.  19,  21  en  22).  In  teenstelling  hier- 
mee  het  hele  stede  in  Griekeland  ooreenkomstig  die  onwrikbare 
sikliese  gang  van  die  geskiedenis  uitgesterf  en  die  berggehuggies 
wat  oorbly,  is  “as  blote  werklikheid  heilig  eenvoudig”  (“Grieke 
vandag”,  p.  35).  Uiteindelik  bied  die  aarde  as  die  “donker  land  " 


(p.  70)  wel  die  tuiste  waarin  die  mens  slaap,  al  is  die  “swart  aard- 
gate”gevaarlik  (p.  79). 


Die  wyse  waarop  die  spanning  tussen  geborgenheid  en  onherberg- 
saamheid  in  ’n  enkele  gedig  saamgetrek  word  en  weer  intra-  en  in- 
tertekstueel  met  die  hele  bundelkonteks  skakel,  kan  nagegaan 
word  in  die  volgende  gedig  wat  afdeling  twee  met  sy  “huisgedigte” 
inlei  (p.  29): 

HUIS  OORDAG 

ek  het  om  my  te  vestig  in  vreugde  ’n  huis  gebou 
vir  stoeiende  seuns  vlinderige  dogters  verwek 
in  ekstase  en  ’n  geliefde  teer  gekweste  vrou 

vir  baie  vriende  om  nes  te  maak 
’n  plek  vir  swaels  hangplek 
vir  baie  skilderye  wat  bewaak 

moet  word  boeke  rak  op  rak  om  huis  te  hou 
vir  die  groot  stilte  wat  skrikgewek 

aardebewend  in  die  dak  in  die  stene  en  die  fondament  kraak 

Die  gedig  vra  onmiddellik  om  ’n  vergelyking  met  Leopold  se  voor- 
treflike  “Om  mijn  oud  woonhuis  peppels  staan”,  waarin  die  be- 
jaarde  spreker  ’n  metafisiese  leegte  tot  aan  die  struktuur  van  sy 
huis  self  aanvoel.  Die  bestaanskondisie  van  eksistensiële  ontred- 
dering  noem  Heidegger  Unzuhause.  Soos  in  Leopold  se  gedig  ont- 
wikkel  die  bekende  ruimte  by  Cloete  op  ’n  byna  surrealistiese  wvse 
tot  die  unheimliche  toe,  soos  in  verskeie  ander  gedigte  (in  “Pan”  ook 
direk  met  Leopold  verbind). 

Die  skerp  en  onverwagte  teenstelling  aan  die  einde  van  die  gedig 
word  deur  noukeurig  beplande  “tuisteskepping”  voorafgegaan. 
Die  huis  word  vir  vestiging  gebou,  dit  bevat  ’n  plek  vir  swaels  om 
nes  te  maak,  ’n  hangplek  vir  skilderye  en  rakke  vir  boeke.  Die 
werkwoorde  weerspieël  aanvanklik  ’n  dinamiese  kreatiwiteit: 
vestig,  gebou,  verwek  en  nes  maak.  Die  eerste  strofe  word  gewy 
aan  die  gesin  as  ’n  gebalanseerde  eenheid  (die  huisbouer  en  sy 
vrou,  kinders  van  albei  gesiagte),  voordat  daar  in  die  tweede  strofe 
verder  as  die  intieme  kring  na  ander  mense,  die  diereryk  en  die 
dinge  beweeg  word.  Die  doelgerigte  skeppingselement  oorheers 
egter  steeds  (alles  word  aan  “gebou”  gekoppel  deur  die  herhaalde 
“vir”)  en  die  toonaard  van  gemeensaamheid,  geluk  en  materiële 
voorspoed  word  voortgedra. 

Die  as  van  die  gedig  waaromheen  ’n  wenteling  plaasvind,  word 
presies  in  die  middel  aangetref,  wanneer  van  natuur  na  kultuur 
oorbeweeg  word.  Sodra  die  tuiste-ordening  te  doen  het  met  die  es- 
tetiese  (skilderye)  en  die  intellektuele  (boeke),  verval  die  dina- 
miese  skeppingselement:  die  skilderye  het  ’n  hangplek  en  die  boeke 
staan  bloot  rak  op  rak.  Die  oorgang  van  ’n  Dionusiese  element 
(stoeiende  seuns,  verwek,  ekstase)  na  ’n  Apolliniese  ordening  (es- 
teties  en  intellektueel)  beteken  enersyds  ’n  kuns-matige  ordening 
en  andersyds  ’n  voorbereiding  vir  die  sterk  paradoks  van  vernieti- 
ging  ná  die  ordening.  Hierdie  paradoks  word  ook  deur  die  drie  in- 
fmitiefkonstruksies  ingegee:  die  huis  word  gebou  om  te  vestig,  om 
nes  te  maak,  maar  dan  uiteindelik  ironies  om  juis  vir  die  stilte  huis 
te  hou. 

Die  rym  word  ook  by  die  belangrike  geleding  tussen  skepping  en 
vernietiging  betrek.  Verwek  in  die  eerste  strofe  staan  in  dieselfde  po- 
sisie  as  sy  teenhanger  skrikgewek  in  die  laaste.  Die  sterk  sluitende 
aba-patroon  van  die  eerste  strofe  word  in  die  cbc  van  die  tweede 
strofe  herhaal,  maar  dan  word  die  patroon  doelbewus  in  die  derde 
strofe  se  abc  verbreek.  Die  sodoende  kragtig  gereleveerde  slot- 
woord  kraak  is  wel  deur  sy  rymmaat  bewaak  in  die  vooruitsig  gestel, 
want  dié  woordkeuse  as  sodanig  dui  reeds  op  ’n  element  van  onvei- 
ligheid.  Die  konnotasie  van  onveiligheid/ondergang  het  al  sy  be- 
ginpunt  by  gekweste  in  die  eerste  strofe,  maar  die  paradoksale  beeld 
van  vernietiging  in  die  slotstrofe  is  nietemin  ’n  skok.  Die  verbre- 
king  van  die  verwagtingspatroon  is  verder  waarneembaar  ten  op- 
sigte  van  die  bekende  tegniek  by  Cloete  om  deur  wit  geskeide  sintaktiese 
eenhede  as  “boustene”  vir  die  verskillende  fases  te  gebruik.  Hier- 
die  patroon  word  in  die  twee  slotverse  verbreek  wanneer  die  stilte 
beskryf  word,  met  verdere  beklemtoning  deur  die  opstapeling  van 
die  adjektiewe  groot,  skrikgewek  en  aardbewend , asook  die  buitenge- 
wone  lang  slotvers  waarin  die  belangrikste  gedeeltes  van  die  huis 
opgenoem  word.  ’n  Verdere  deurbreking  van  die  patroon  ontstaan 


met  die  tempoversnelling  aan  die  einde,  wat  kontrasteer  met  die 
baie  sesure  in  die  voorafgaande  verse. 

Die  gedigstr'uktuur  dra  dus  op  ’n  berekende  wyse  by  tot  die  skep- 
ping  van  ’n  “tuiste  in  woorde”  wat  uiteindelik  paradoksaal  die 
stilte  huisves.  Die  mens  se  Apolliniese  pogings  tot  beswering  van 
die  niet  deur  die  “Mirakel  van  die  spel”  is  skynbaar  futiel,  soos  die 
digter  meermale  aandui  (vgl.  “Tiener  toneelliefhebber”,  “Mum- 
mies”,  ens.).  Die  gedig  illustreer  dat  sodanige  pogings  lei  tot  'n 
toenemende  abstraksie,  onpersoonlikheid  en  lewensloosheid:  dinge 
vervang  mense,  estetisering  vervang  vitalisme. 

Hierdie  betreklik  “eenvoudige”  gedig  vorm  die  kodesentrum  vir  ’n 
verwikkelde  bundelgesprek  waarin  dieselfde  tekens  teenoor  en 
naas  mekaar  gestel  word.  In  “Huis  snags”  kom  daar  byvoorbeeld  as  “ant- 
woord”  op  “Huis  oordag”  na  middemag  “opstanding  in  die  leë/ 
vertrekke”,  maar  die  spookmense  wat  die  huis  bevolk,  lei  ’n  sinle- 
dige  lewe  en  nie  die  stilte  kraak  nie,  maar  slegs  die  stoele  — “van 
vermoeienis  en  verveling”  (p.  30).  Die  Bybelse  metaforiek  van 
huis,  voëls,  skepping,  ensovoorts  word  op  ’n  gerelativeerde  en  dus 
sterk  ironiserende  wyse  in  die  ander  gedigte  van  afdeling  twee  uitgebrei. 
Die  negatiewe  visie  van  ’n  Job  (p.  32)  en  die  Prediker  (p.  33), 
asook  die  ruimtes  van  leë  of  onherbergsame,  selfs  “bewende”, 
huise  oorheers  in  hierdie  gedigreeks.  Dit  word  telkens  verbind  met 
’n  toestand  van  eksistensiële  ontreddering. 

Die  literatuur  bied  binne  hierdie  konteks  geen  beswering  tot  tyd- 
loosheid  nie,  selfs  al  word  dit  direk  met  die  huissimboliek  verbind. 
Die  boeke  op  die  rak  staan  in  “Mummies”  as  “gebalsemde  mens- 
likheid”  “teen  die  muur  met  hulle  rug  stug/en  verneder  na  die  ver- 
trek  gekeer”  (p.  18).  Talle  gedigte  bied  kontrasterende jukstaposi- 
sies  naas  die  mitiese  ruimtes  van  vroeë  literatuur,  veral  Afrikaans 
(vgl.  Leipoldt,  p.  19,  C.M.  van  den  Heever,  p.  21,  W.E.G.  Louw 
en  Jan  F.E.  Celliers,  p.  22,  D.J.  Opperman,  p.  16,  Peter  Blum  met 
die  bewegende  dorp,  p.  31),  maar  ook  Nederlands  (Mariken  van 
Nieumeghen,  p.  20,  die  Egidius-lied  oor  die  aflegging  van  hierdie 
wêreld,  p.  85),  ensovoorts. 

Maar  dan  ontvou  die  groot  jukstaposisie  van  ’n  geborgenheid  wat 
sin  naas  die  vrees  vir  die  niet  en  die  futiliteit  van  die  klein-menslike 
bestaan  bied.  Want  God  is  in  die  natuurdinge  aanwesig  (pp.  101, 
102,  93),  in  die  mens  self  (p.  60),  en  Hy  besweer  die  ondermaanse 
tot  Heimat,  tot  ’n  tuiste  waarin  die  unheimliche  slegs  “Job/se  gefluis- 
ter”  (p.  32)  is.  Hy  bewerkstellig  die  magtige  simbiose  wat  Klein  en 
Groot  Wêrelde  laat  voeg  (“Ons  is  . . .”,  p.  106).  In  hierdie  magiese 
eenheid  is  mens,  aarde,  uitspansel  en  blomsaad  volkome  geïnte- 
greer,  soos  in  “Sweef’  (p.  47): 

snags  as  van  die  aarde  af  uit  my  oog  rondom 
in  die  hemel  in  stengels  lig  waaierend  uitstrek 
tot  die  sterre  aan  hulle  punte  toe  sit  ek 
in  die  saadkern  van  ’n  onmeetlike  disselblom 

Wanneer  die  negatiwiteit  en  onherbergsaamheid  van  afdeling  twee 
met  die  grootse  eenheidsgedigte  van  die  laaste  twee  afdelings,  sewe 
en  agt,  gejukstaposisioneer  word,  triomfeer  die  ordende  woord  dan  tóg. 
Want  met  die  besweringsmag  van  die  logos  word  ’n  tuiste  deur  ver- 
bandlegging  geskep.  Die  hele  gedigstruktuur  met  sy  berekende 
naasmekaarstelling  van  dinge-as-essensie  en  sy  deurvorsing  van 
die  wesenlike  tot  in  die  fynste  taal-  en  beeldvorme,  dien  telkens  as  ’n 
illustrasie  van  die  mirakelagtige  eenheid. 

Soos  Galilei  ontdek  die  digter  as’t  ware  die  ware  aard  van  die 
aarde,  om  in  die  slotgedig  te  sê  dat  dit  tóg  beweeg:  “E  pur  si 
muove”  (p.  147).  A1  is  dit  slegs  as  dons,  het  die  mens  sy  onver- 
vangbare  plek  in  hierdie  mikrokosmos,  waarin  alles  “eendragtig 
saamgekleef’  is: 

sáám  met  sonne  mét  mane 

mét  meteore  en  komete  en  óns 

orent  geheg  aan  hom 

aan  ’n  soet  ronde  vrug  fyn  digte  dons 

So  verower  die  digter  dan  met  sy  jukstaposisies,  met  sy  verbinding 
van  disparate  elemente  tot  ’n  sindeurstraalde  samehorigheid,  vir 
die  mens  ’n  tuíste  in  die  heelal.  Hy  bied  self  die  teenbeeld  van  ’n 
steriele  estetisisme  en  intellektualisme:  poësie  as  magie,  literatuur 
as  mite. 

René  Marais 

Gesins-  en  familiegedigte  in  die  poësie  van  T.T.  Cloete 


Die  Afrikaanse  poësie  beskik  oor  ’n  ruim  kwota  gedigte  deur  ver- 
skeie  digters  sedert  die  tyd  van  Totius  wat  oor  familie-  en/of 
gesinslede  van  die  digter  handel.  Hierdie  onderwerp  het  egter  tot 
en  met  die  voltooiing  van  mev.  A.E.  Samuel  (die  digteres  Antjie 
Krog)  se  verhandeling  Familiefigure  in  die  po'ésie  van  D.J.  Opperman 
(1982)  weinig  aandag  geniet. 

Voor  sy  by  Opperman  se  familiepoësie  kon  uitkom,  moes  mev. 
Samuel  eers  die  historiese  verloop  en  stand  van  familiepoësie 
binne  die  wye  konteks  van  die  Afrikaanse  poësie  nagaan.  Dit  het 
interessante  feite  aan  die  lig  gebring:  Totius  was  die  eerste  digter 
wat  in  Afrikaans  oor  direkte  familieverbintenisse  geskryf  het 
(n.a.v.  die  dood  van  twee  van  sy  kinders)  (p.  3)  én  die  eerste  digter 
wat  in  Afrikaans  die  moederbeeld  gebruik  het  (p.  4).  Die  tradisie 
aangaande  die  gebruik  van  familielede  nié  as  lykspoësie  nie  in 
Afrikaans  is  vasgelê  deur  Elisabeth  Eybers,  met  veral  gedigte  oor 
haar  ouers  en  haar  kinders.  Op  grond  van  Eybers  se  poësie  stel 
mev.  Samuel  ’n  skema  op  met  kategorieë  A en  B,  en  op  grond  van 
gedigte  uit  Breyten  Breytenbach  en  Lina  Spies  se  oeuvres  word  ka- 
tegorieë  C en  D tot  die  skema  toegevoeg.  Hierdie  skema  weerspieël 
die  “tradisionele  benadering”  tot  die  hantering  van  familiefigure 
in  die  Afrikaanse  poësie  en  volgens  mev.  Samuel  kan  “feitlik  al  die 
familiegedigte  in  Afrikaans  in  hierdie  tradisionele  kategorieë  opge- 
deel  . . . word,  met  die  uitsondering  van  meeste  van  Opperman  se 
familiegedigte”  (p.  7).  Ek  gee  die  skema  hier  weer: 

A Gedigte  waarin  die  digter  se  ouers  ter  sprake  kom: 

A.l  Gedigte  waarin  ouers  om  vergifnis  of  begrip  gevra  word  of 
waarin  gepraat  word  oor  verwydering  vanweë  onvermoë  of 
onbegrip; 

A.2  Gedigte  waarin  ouers  verseker  word  dat  die  tradisie  wat  deur 
hulle  begin  is,  voortgesit  sal  word; 

A. 3  Gedigte  waarin  ’n  verlange  na  die  ouers  uitgespreek  word. 

B Gedigte  wat  oor  die  digter  se  kind(ers)  handel: 

B. l  Gedigte  waarin  die  digter  die  begeerte  uitspreek  om  sy  kind  te 

beskerm; 

B.2  Gedigte  waarin  die  digter  sy  onvermoë  bely  om  tot  sy  kind 
deur  te  dring; 

B.3  Gedigte  waarin  die  digter  by  sy  kind  pleit  om  die  voortsetting 
van  ’n  tradisie. 

C Gedigte  waarin  gemeenskaplike  herinneringe  met  broers/ susters  gedeel 
word. 

D Gedigte  waarin  ’n  verlange  na  die  oupa  en/of  ouma  uitgespreek  word. 1 

In  haar  ontleding  van  Opperman  se  familiepoësie  bespreek  mev. 
Samuel  sestien  gedigte,  waarvan  die  meeste  uit  Komas  uit  ’n  bam- 
boesstok  (1979)  kom.  In  hierdie  gedigte  skryf  Opperman  oor  sy 
oupa  en  grootoupa,  sy  vader,  moeder  en  sy  kinders.  Sy  beweer: 
“Opperman  se  hantering  van  familiefigure  as  beeldmateriaal  is  re- 
wolusionêr  in  die  Afrikaanse  poësie!”  (Samuel,  p.  11)  en  kom  tot 
die  volgende  slotsom:  “Uit  die  ontleding  van  hierdie  verse  blyk 
veral  Opperman  se  vermoë  om  persoonlike  gegewens  volledig  tot 
simbole  te  pers  wat  terselfdertyd  die  struktuur  vorm  van  sy  hele 
oeuvre.  Hy  verlos  die  ewige  uit  sy  tydelike  familie  sodat  hulle  deel 
vorm  van  die  basiese  motiewe  van  ondergang  en  verlossing  in 
hulle  eindelose  verandering  van  gedaantes. 

“Die  Grootoupa  lê  sekere  riglyne  neer  en  doen  ’n  dwingende 
beroep  op  die  nageslag  om  die  tradisie  voort  te  sit.  Die  oupa  en 
vader  doen  dieselfde  beroep,  maar  die  vader  speel  ook  skerpsinnig 
gids.  Die  seun  verbreek  die  manlike  linie  en  sit  die  tradisie  op  sy 
eie  manier  voort.  Hy  sluit  aan  by  die  simbole  van  sy  voorgeslagte, 
maar  interpreteer  dit  in  sy  kuns  op  sy  eie  manier.  Die  vroulike  linie 
manipuleer  ‘spitskoppig’  die  vader  se  riglyne  en  sluit  sodoende 
weer  aan  by  hulle  voorouers  . . . Sodoende  sorg  die  digter  dat  die 
kinders  in  sy  poësie  die  familiesirkel  voltooi”  (pp.  69-70). 

Dit  gaan  dus  vir  Opperman  om  ’n  familietradisie  wat  voortgesit 

moet  word,  soos  dit  ook  in  die  “tradisionele  benadering”  die  geval 
is.  Die  verskil  is  egter  daarin  geleë  dat  Opperman  sy  familielede  as’  J 
ware  tot  simbole  maak  in  sy  poësie  en  dat  hy  self  nie  by  die  letter 
van  die  voorvaderlike  opdrag  hou  nie.  In  die  tweede  plek  gaan  dit 
vir  Opperman  ook  in  die  familiegedigte  om  die  taak  en  opdrag  van 
die  digter,  soos  uit  sy  werkswyse  afgelei  kan  word:  “ ’n  historiese 
gebeurtenis  word  geprojekteer  op  ’n  huidige  situasie  sodat  dit 
Opperman  se  filosofie  van  die  digter  se  taak  uitbeeld”  (p.  70). 

1 é' 

Die  stelling  is  gemaak  dat  Opperman  se  familiepoësie  die  groot 
uitsondering  op  die  tradisionele  hantering  van  familiefigure  in  die 
Afrikaanse  poësie  is  (p.  68)..  In  haar  uiteensetting  van  die  tradisio- 
nele  benadering  tot  familiepoësie  het  mev.  Samuel  T.T.  Cloete  se  ^ 
gedig  “Hagiolied”  (uit  Angelliera\  Jukstaposisie  het  eers  na  voltooi-  1 
ing  van  die  verhandeling  verskyn)  genoem  as  voorbeeld  van  ’n 
gedig  wat  in  kategorie  B.  1 val:  die  digter/vader  spreek  die  begeerte 
uit  om  sy  kind  te  beskerm  (p.  8).  Aangesien  “net  gedigte  betrek  is  ‘ 
waarvan  voor  die  hand  liggende  bewyse  teenwoordig  is  om  die  ka- 
rakters  in  die  gedigte  te  eien  as  familie”  (p.  7)  is  dit  vreemd  dat 
“Hagiolied”  as  voorbeeld  geneem  word  eerder  as  gedigte  soos 
“Ballade  van  die  kerkhof’  en  “Ballade  van  die  patriot”,  waarin  r 
eksplisiete  bewyse  teenwoordig  is  dat  dit  oor  familielede  handel.  Ek 
veronderstel  dat  mev.  Samuel  “mooi  geronde  Dorothea”  (“Hagio- 
lied”)  beskou  as  ’n  verwysing  na  die  digter  se  jongste  dogter,  ' 
Thea.  (Ek  beskou  dié  verwysing  nie  as  afdoende  bewys  dat  die 
gedig  oor  Cloete  se  dogter  handel  nie  en  bespreek  dit  gevolglik  nie  ( 
in  hierdie  artikel  nie.)  Myns  insiens  het  mev.  Samuel  die  twee 
“Ballades”  nie  in  haar  tradisionele  indeling  opgeneem  nie  omdat 
daar  nie  ’n  kategorie  is  wat  vir  gedigte  oor  neefs  en  niggies  (“Bal- 
lade  van  die  kerkhof’)  voorsiening  maak  nie  en  omdat  “Ballade 
van  die  patriot”  nie  pas  in  die  tradisionele  kategorie  van  gedigte 
wat  oor  ouers  handel  nie.  Die  familiegedigte  in  Jukstaposisie  het  my 
vermoede  versterk  dat  Cloete  se  familiepoësie,  soos  dié  van  Opper- 
man,  meermale  van  die  tradisionele  benadering  afwyk.  Ek  wil 
voorts  dus  ’n  uiteensetting  probeer  gee  van  Cloete  se  hantering 
van  familiefigure  in  die  poësie:  hoe  hy  van  die  tradisionele  bena- 
dering  afwyk,  en  hoe  sy  familiegedigte  afwyk  van  of  ooreenkom 
met  Opperman  se  “vernuwende”  familiegedigte.  Vir  die  doel- 
eindes  van  hierdie  bespreking  word  Cloete  se  gedigte  in  die  vol- 
gende  drie  groepe  ingedeel: 

1.  Gedigte  oor  die  digter  se  vader; 

2.  Gedigte  oor  neefs  en  niggies;  en 

3.  Gedigte  oor  die  digter  se  huisgesin,  met  inbegrip  van  gedigte 
oor  sy  kinders. 

1.  Gedigte  waarin  T.T.  Cloete  oor  sy  vader  skryf 

“Ballade  van  die  patriot” 

Die  digter  se  vader  word  in  hierdie  gedig  in  sy  essensiële  mens- 
wees  beskryf,  sonder  dat  daar  (soos  in  die  tradisionele  benadering) 
van  vergifnis,  verwydering  of ’n  verlange  na  die  vader  sprake  is.  In 
die  woorde  van  die  digter  leer  ons  sy  vader  ken  as  ’n  godvresende 
man  wat  sy  vrou  en  kind  liefgehad  en  die  Engelse  geskiet  het 
(waarskynlik  tydens  die  Tweede  Vryheidsoorlog).  Hy  het  as  boer 
elke  dag  getrou  sy  dagtaak  verrig,  hy  kon  goed  grappe  vertel,  soms 
moeg  en  soms  kwaad  word  (en  skel  ook!)  en  op  die  geseënde 
ouderdom  van  negentig  jaar  het  hy  gesterf  en  “die  saligheid 
geërf ’. 

Die  gebruik  van  die  woord  dootlik  is  interessant:  mens  kan  aanvaar 
dat  dit  so  deur  die  digter  se  vader  gebesig  is.  Terselfdertyd  loop  dit 
“gesterf  ’ vooruit,  wat  in  die  voorlaaste  versreël  geïsoleer  word. 
Ander  woorde  wat  Cloete  as’t  ware  uit  sy  vader  se  mond  neem,  is 
gepaljaar,  soos  vervat  in  “gebalpaljaar”2,  en  die  eufemismes  ver- 
damp  en  my  jel.  Hierdie  gebruik  van  ’n  ouer  taal-/uitspraakvorm 
kom  ooreen  met  Opperman  se  werkswyse  wanneer  hy  van  Patriot- 


Afrikaans  gebruik  maak  in  die  gedigte  in  Komas  wat  oor  sy  oupa 
handel,  soos  “Gesponste  lei”  en  “Penwortel”.2 3 

In  hierdie  gedig  word  geen  versekering  gegee  dat  ’n  ouerlike  tradi- 
sie  voortgesit  sal  word  nie  (tradisionele  kategorie  A.2).  Daar  word 
ook  nie,  soos  in  die  geval  van  Opperman  se  voorgeslagte,  ’n 
“dwingende  beroep”  op  die  nageslag  gedoen  om  die  tradisie  voort 
te  sit  nie  (Samuel,  p.  69).  Tog  is  daar  sprake  van  ’n  tradisie  of 
opdrag  wat  by  wyse  van  implikasie  aan  die  digter  voorgehou  word, 
en  dié  kan  afgelei  word  uit  die  eerste  vier  reëls  van  “Ballade  van 
die  patriot”: 

my  vader  het  viriei  sy  deel  gedoen 
sy  bruid  gesoen 
gebalpaljaar  met  haar 
om  my  te  baar 

Hierdie  implisiete  opdrag/voorbeeld  sal  in  groter  besonderhede  in 
die  afdeling  oor  gesinsverse  bespreek  word. 

“Stories” 

Hierdie  gedig  se  motto,  “.  . . vangt  de  íluitketel  te  fluiten  aan”, 
kom  uit  “Impasse”  van  Martinus  Nijhoff.  (“Stories”  word  dan 
ook  in  Jukstaposisie  voorafgegaan  deur  Cloete  se  “Impasse”,  ’n  om- 
digting  met  behoud  van  die  sonnetvorm  en  kernreëls  van  Nijhoffse 
gedig — dit  net  terloops.)  Soos  die  titel  en  die  motto  aandui,  gaan 
dit  in  “Stories”  om  die  wonder-Iike  ambag  of  kuns  van  die  storie- 
verteller,  in  hiedie  geval  die  digter  se  vader  (“Die  mond  wat  ons 
gevoer/het”).  Cloete  gebruik  die  fluitketel  uit  Nijhoff  se  gedig  as 
metafoor  vir  die  storieverteller  wat  saans  teen  die  agtergrond  van 
die  ketel  wat  op  die  koolstoof  sing  met  stories  “toor”.  Die  ketel- 
beeld  word  konsekwent  deurgevoer:  daar  is  stories  “gestoom”  van 
Vereeniging  en  transportry,  stories  wat  “verdamp”  het  sedert  die 
storieverteller  se  mond  “ongetuit  oorgegee  (is)/aan  die  koue  klei”. 

Oënskynlik  het  daar  van  die  stories  net  “fragmente”  in  die  geheue 
van  die  destydse  toehoorders  oorgebly,  maar  die  beginreël  van  die 
gedig,  “1001  wintersaande  klein  voor/die  stoof ’,  roep  reeds  Shehe- 
rezade  se  verhale  op,  verhale  wat  so  wonderlik  was  dat  dit  haar 
lewe  kon  red.  Dis  dus  nie  verrassend  dat  die  digter  in  die  slotstrofe 
van  sy  vader  se  stories  sê  dat  dit  “ ’n  planeet/in  ons  gehemelte 
versit”  het  nie.  In  Opperman  se  geval  het  sy  vader  vir  hom  as  gids 
opgetree  in  die  kunswêreld;  in  Cloete  se  geval  het  sy  vader  se  sto- 
ries  (let  op  hoe  onpretensieus  dit  gestel  word)  by  hom  die  begeerte 
laat  ontstaan  om  ook  stories  te  kan  vertel. 

2.  Gedigte  wat  oor  neefs  en  niggies  handel 

Die  twee  gedigte  in  hierdie  afdeling,  “Ballade  van  die  kerkhof  ’ uit 
Angelliera  en  “Rendezvous  van  die  familie”  uit  Jukstaposisie,  val  nie 
in  die  tradisionele  kategorie  van  gedigte  waarin  gemeenskaplike 
herinneringe  met  broers  en/of  susters  gedeel  word  nie  (kategorie 
C).  In  eersgenoemde  gedig  word  wel  vertel  van  dinge  wat  “ons” 
gedoen  het,  maar  “ons”  verwys  nie  noodwendig  na  die  digter  se 
broers/susters  nie. 

“Ballade  van  die  kerkhof  ’ 

In  hierdie  gedig  word  die  verlede  en  die  hede  gejukstaponeer.  Toe 
daar  in  die  verlede  by  die  neefs  en  niggies  op  Vredenburg  gekuier 
is,  was  die  kerkhof  hul  speelplek:  ’n  plek  waar  hul  “sonder  datdie 
oumense  ons  kon  ontdek”  ’n  bietjie  met  die  niggies  kon  vry  en  hul 
verlei.  In  hul  jonkheid  kon  hulle  die  dood  selfs  in  die  kerkhof  kie- 
rang.  Wanneer  hulle  teenswoordig  na  Vredenburg  gaan,  is  dit 
egter  nie  meer  bm  te  kuier  en  plesier  te  maak  nie,  maar  om  “ver- 
geefs  mekaar  se  vergeefse  trane”  af  te  vee  wanneer  nóg  ’n  oom  of 
tante  in  die  kerkhof  ter  ruste  gelê  word.  Hulle  is  nie  meer  sorgvrye 
kinders  nie,  maar  “ou  neefs  en  ou  niggies”  en,  soos  hulle,  het  die 
omgewing  ook  verander.  Daar  wei  nie  meer  donkies  in  die  lang 
gras  tussen  die  grafte  nie,  daar  vlieg  nou  Mirages  bo  hul  koppe 
verby.  Die  landelikheid  is  deur  die  moderne  stadsamelewing  ver- 
dring,  hul  jeug  deur  die  ouderdom. 

“Rendezvous  van  die  familie” 

Hier  word  ook  vertel  van  die  familie  wat  na  verloop  van  baie  jare 
weer  byeen  is,  en  die  digter  verkyk  hom  aan  sy  familielede  wat  so 
verander  en  verouder  het.  Sy  nig  Let,  wat  op  sestien  al  vet  was,  is 


nou  “ondeurdringbaar  dik”;  ook  Barend  kan  spog  met  ’n  “ronde 
dik  kop/op  ’n  skof  spek”.  Koot  is  vanweë  kanker  vervalle,  sy  oë 
bloedrooi;  EÍla  is  die  ene  plooie;  die  eertyds  gewilde  hoofseun  Soon 
“se  goor  derm  en  hol  tand”  maak  dat  almal  hom  vermy.  Ook  die 
swakhede  en  sondes,  waaroor  familie  tog  so  lekker  kan  skinder, 
word  bygehaal:  Cora  se  alkoholverslaafdheid;  die  45-jarige  wedu- 
wee  Koekie  se  buite-egtelike  kind  van  drie.  Maar  net  wanneer  die 
leser  hom  goed  saam  met  die  digter  in  die  voorkoms  en  sedes  van 
sy  familie  verlustig,  besef  die  digter  plotseling  met  ’n  skok  dat  hy 
ook  verander  het  en  dat  die  familie  waarskynlik  oor  hóm  agter  die 
hand  fluister  soos  hy  oor  hulle.  Deur  middel  van  selfspot  (“hóé  lýk 
ék”)  en  die  skielike  erns  in  die  slotstrofe  (“Ek  skrik/my  oor  ’n  mik/ 
ysig  uit  my  skik”)  haal  die  digter  dan  die  angel  uit  sy  op-  en  aan- 
merkings  oor  die  familie.  Soos  in  “Ballade  van  die  kerkhof  ’ gaan 
dit  hier  uiteindelik  oor  die  verloop  van  tyd,  wat  mense  en  omstan- 
dighede  onherroeplik  verander. 

Hierdie  twee  gedigte  van  T.T.  Cloete  vorm  ’n  kategorie  op  sigself: 
hul  wyk  van  die  tradisionele  benadering  af  en  ook  Opperman  het 
nie  in  hierdie  mate  oor  neefs  en  niggies  geskryf  nie,  ofskoon  hy  in 
Komas  uit  ’n  bamboesstok  soms  wel  na  hul  verwys  (kyk  bv.  “Pa  se 
eerste  perdjie”). 

3.  Gedigte  oor  Cloete  se  huisgesin,  met  inbegrip  van  gedigte 
oor  sy  kinders 

In  haar  studie  het  mev.  Samuel  aangetoon  dat  Opperman  ’n  twee- 
ledige  opdrag  van  sy  voorvaders  ontvang  het,  naamlik  om  te  ver- 
meerder  en  te  orden  (p.  16)  of,  soos  dit  ook  gestel  word:  “ons  moet 
nie  net  biologies  voortplant  nie,  ons  moet  ook  geestelik  sin  gee  aan 
voorgeslagte”  (p.  18).  Opperman  se  voorvaders  gee  hom  opdrag 
om  voort  te  plant,  maar  verwys  nooit  regstreeks  na  die  vrou  nie. 
Dit  gaan  oënskynlik  nie  om  man  en  vrou,  ’n  huwelik,  nie  maar  om 
die  voortsetting  van  ’n  familielyn,  om  vader  en  kind,  verkieslik 
vader  en  seun.  Ofskoon  Opperman  net  dogters  gehad  het,  sorg  hy 
tog  dat  hulle  in  sy  poësie  “die  familiesirkel  voltooi”  (p.  70).  Mens 
kry  die  indruk  dat  Opperman  sy  vrou  se  rol  sien  as  bloot  om  hom 
kinders  te  baar.  “Ek  het  dié  drie,  Donata,  wel  deur  jou  verwek”,  sê 
hy  in  “Drie  susters”  ( Komas ),  en  wei  dan  oor  sy  dogters  uit.  Sy 
vrou  word  slegs  in  enkele  gedigte  binne  gesinsverband  genoem 
(kyk  ook  “Odysseus  ruik  moer”)  en  mev.  Samuel  ondersoek  nie 
die  rol  wat  sy  in  Opperman  se  familiepoësie  speel  nie  op  grond  van 
die  feit  dat  sy  nie  familie  van  die  digter  is  nie.4  Dit  lyk  egter  in  elk 
geval  nie  asof  die  gesin  as  instelling  ’n  beduidende  rol  in  Opper- 
man  se  poësie  speel  nie. 

Die  teenoorgestelde  kan  van  T.T.  Cloete  se  familiepoësie  gesê 
word:  waar  dit  vir  Opperman  hoofsaaklik  om  sy  kinders  gaan,  stel 
Cloete  sy  gesin,  met  sy  vrou  as  lewensmaat,  voorop.  Om  hierdie 
rede  praat  ek  van  Cloete  se  gesinspoêsie , in  teenstelling  met  Opper- 
man  se  familiepoësie.  (Let  wel:  waar  dit  om  die  digtet  se  vrou 
gaan,  word  slegs  gedigte  betrek  waarin  sy  as  eggenote  én  moeder 
figureer  — liefdespoësie  word  uitgesluit.) 

Die  gesinsgesteldheid  in  Cloete  se  poësie  blyk  reeds  uit  “Ballade 
van  die  patriot”,  waar  die  digter  beskryf  hoe  sy  vader  vir  hom  ’n 
vrou  geneem  en  met  haar  in  die  huwelik  saamgeleef  het  en  hy  met- 
tertyd  gebore  is.  Sodoende  het  die  gesin  tot  stand  gekom.  (Hierdie 
volgorde  is  belangrik:  kyk  ook  “Huis  van  eensames”  uit  Angelliera, 
veral  die  laaste  vier  reëls.)  Hierdie  voorbeeld  word  aan  die  digter 
voorgehou,  en  as  daar  dan  gepraat  moet  word  van  ’n  voorvader- 
like  opdrag,  is  dít  die  opdrag  wat  hy  by  implikasie  ontvang  en  kan 
dit  dien  as  verklaring  vir  die  belangrike  rol  wat  die  gesin  in  Cloete 
se  poësie  speel. 

’n  Ander  aspek  van  Cloete  se  poësie,  wat  nou  saamhang  met  sy 
siening  van  die  gesin,  is  die  belangrike  rol  wat  religie  deurgaans  in 
sy  werk  speel.3  Sy  siening  omtrent  die  gesin  is  duidelik  in  ooreen- 
stemming  met  God  se  opdrag  aan  Adam  en  Eva:  Hy  het  hulle  ge- 
skape  as  man  en  vrou  en  hulle  geseën  en  vir  hulle  gesê:  “Wees 
vrugbaar  en  vermeerder  en  vul  die  aarde,  onderwerp  dit  en  heers 
oor  die  visse  van  die  see  en  die  voëls  van  die  hemel  en  oor  al  die 
diere  wat  op  die  aarde  kruip”  (Gen.  1:27-28).  In  “Psalm”  uit 
Jukstaposisie,  ’n  omdigting  van  Psalm  127,  word  die  gesin  as  godde- 
like  instelling  en  die  waarde  wat  Cloete  daaraan  heg,  beklemtoon: 

Maar  kyk  kinders  word  uitgedeel 
aan  hulle  deur  die  Here 
as  die  man  en  vrou  speel 

sy  opdrag  aan  Adam  ter  ere 

Voeg  ook  hierby  “As  die  Here  die  huis  nie  maak/nie  . . .//  tever- 
geefs  dat  jy  vroeg  en  moeg  opstaan / /virjou  gesin”  (my  kursivering), 
en  die  opvatting  dat  die  man  en  vrou  wat  kinders  ontvang,  geseënd 
is  (strofes  5 en  6). 

“As  Hy  mens  se  huis  bemin/gee  Hy  jou  Sy  sin”  — én,  wil  mens 
byvoeg,  gee  Hy  jou  ’n  gesin.  In  Cloete  se  poësie,  so  lyk  dit  my,  word 
huis  meermale  gebruik  as  simbool  vir  gesin.  Die  digter  sê  selde 
“huis”  sonder  dat  hy  ook  “vrou  en  kinders”  sê,  en  selde  sê  hy 
“kinders”  sonder  dat  hy  ook  “vrou”  sê  en  “gesin”  impliseer.  Of- 
skoon  “Verleiding  van  die  binnelander”  en  “Voorskrif’  (beide  uit 
Angelliera)  nie  in  die  eerste  plek  familiegedigte  is  nie,  is  dit  interes- 
sant  om  te  sien  hoe  die  digter  in  dié  twee  gedigte  huis,  vrou  en  kin- 
ders  naas  mekaar  stel.  “Vierkantig  staan  my  huis/toegebou  die 
wêreld  is  oop  en  rond/rondom  my  buite  hier  sit  ek  landelik  tuis/ge- 
sond  met  vrou  en  kind  en  kat  en  hond”,  lui  dit  in  “Verleiding  van 
die  binnelander”;  “waarom  die  pole  ontdek  soos  Scott/die  mens 
het  ’n  huis”,  en  twee  strofes  later,  “speel  met  vrou  en  kind  bly 
tuis/en  doen  eenvoudige  dinge  . . .”  in  “Voorskrif ’.  Die  gesinsge- 
digte  word  vervolgens  een  vir  een  bespreek. 

“Huis  oordag”  en  “Huis  snags” 

Die  digter  se  vreugde  aan  sy  huis  en  gesin  en  aan  God  se  opdrag 
blyk  veral  duidelik  uit  die  eerste  strofe  van  “Huis  oordag”: 

ek  het  om  my  te  vestig  in  vreugde  ’n  huis  gebou 
vir  stoeiende  seuns  vlinderige  dogters  verwek 
in  ekstase  en  ’n  geliefde  teer  gekweste  vrou 

Die  huis  maak  ook  voorsiening  vir  baie  vriende,  die  natuur 
(“swaels”)  en  vir  dié  dinge  wat  die  digter  om  hom  versamel  en 
waarin  hy  hom  uitleef/verlustig:  sy  boeke  (wat  natuurlik  ook  sy 
bedryf  is)  en  sy  skilderye.  Op  hierdie  manier  word  die  “groot 
stilte”  aan  bande  gelê;  vanuit  hierdie  huis  kan  daar  vir  die  groot 
stilte  huis  gehou  word. 

In  sowel  Opperman  as  Cloete  se  oeuvres  kom  gedigte  soms  in  pare 
voor,  soos  met  “Huis  oordag”  en  “Huis  snags”  die  geval  is.  (Hulle 
volg  ook  onmiddellik  op  mekaar  in  Jukstaposisie.)  In  “Huis  snags” 
word  ’n  beskrywing  gegee  van  die  huis  soos  hy  tussen  middernag 
en  dagbreek  daar  uitsien,  wanneer  hy  op  sy  stilste  is.  Ofskoon  die 
vertrekke  nou  “leeg”  is  van  mense  wat  wakker  daarin  leef,  vul  die 
digter  hul  met  sy  onthou  van  die  mense  wat  hul  gedurende  die  dag 
gehuisves  en  sy  her-leef  van  die  dinge  wat  in  hul  afgespeel  het:  in 
sy  geestesoor  hoor  hy  die  vrolike  bediende  se  skaterlag,  die  rusie 
met  sy  “gedweë  teer  dogter”,  die  gewerskaf  vir  ’n  “gebreklike  ge- 
liefde  seun”  se  verjaardagparty.  Dan  word,  namate  die  verteltyd 
saam  met  die  vertelde  tyd  verloop  en  die  dagbreek  nader,  werklike 
geluide  van  die  huisgenote  en  die  digter  hoorbaar:  die  moeder 
kreun  in  haar  slaap  as  die  vader  toenadering  soek,  daaropvolgende 
badkamergeluide,  die  yskas  se  deur  as  (waarskynlik)  die  digter  iets 
te  ete  soek  en  dan  sy  medisyne  drink.  Daarna  word  dit  weer  so  stil 
dat  hy  die  stoele  kan  hoor  kraak  totdat  teen  dagbreek  die  nag- 
geluide  — werklik  én  verbeeld  — “kokkerottig”  vlug  voor  die 
ligter  wordende  dag. 

“Harba  lori  fa” 

Hierdie  gedig  is  die  derde  van  die  trilogie  “Tuin”  uit  Angelliera, 
Die  eerste,  “Angelier”,  handel  oor  die  blom  wat  deur  die  by 
bevrug  word  en  die  goeie  vrugte  wat  dit  oplewer:  “soet  bloekom/ 
rooi  granate  sagte  pere”.  In  die  tweede  strofe  word  dié  gegewe  op 
die  mens,  meer  bepaald  die  digter,  van  toepassing  gemaak  en  die 
vrugte  van  sý  arbeid  word  ook  genoem:  omdat  hier  (anders  as  in 
die  eerste  strofe)  van  plesier  sprake  is,  volg  dit  byna  vanselfspre- 
kend  dat  die  teëhanger,  seerkry,  ook  nie  uitbly  nie.  Die  sensualiteit 
en  seksualiteit  van  vrugte  naas  dié  van  die  mens  word  in  die 
tweede  gedig,  “Stillewe”,  bespreek.  Die  appel  word  simbool  van 
die  vrou,  die  piesang  (“piepasang”)  van  die  man.  Die  gisting  van 
die  druiwetros  sou  gesien  kan  word  as  simbool  van  die  groei  van 
nuwe  lewe,  en  in  hierdie  verband  sou  die  titel  ook  “stil  lewe”  kon 
heet:  die  stil  lewe  wat  tot  stand  kom  en  groei  van  bevrugting  tot  ge- 
boorte. 

“Harba  lori  fa”  handel  vervolgens  oor  die  digter  en  sy  gesin, 
gesien  as  ’n  tuin  wat  gevestig  is  deur  en  ter  ere  van  die  Here.  Die 
titel  is  ontleen  aan  die  refrein  van  “Een  Meienmorgens  vroe”,  ’n 

minnelied  deur  Jan  I,  Hertog  van  Brabant  (1253-1294),  opgeneem 
in  Cloete,  red.,  Van  Hendrik  van  Veldeke  tot  Spieghel,  p.  50.  Volgens 
hierdie  bron  is  “harba  lori  fa”  miskien  terug  te  voer  tot  “herba  i 
flors  fa”,  oftewel  “l’herbe  fait  des  fleurs”:  die  gras  skiet  vol 
blomme  (p.  206).  Die  blomme  sou  dus  op  die  digter  se  kroos  dui  en 
is  getrou  aan  die  tuin-gegewe  in  Cloete  se  gedig/'  Soos  die  bundel 
is  die  gedig  aan  Cloete  se  vrou  en  kinders  opgedra:  “Vir  Astert”. 

Die  naam  is  gevorm  deur  die  beginletters  van  sy  vrou  en  kinders  se 
noemname  in  volgorde  van  ouderdom  saam  te  voeg:  Anna  (Cloete 
se  vrou),  Stanus,  Theo,  Eduard  (ook  Eddie  genoem),  Riana  en 
Thea. 

Die  digter  verwys  die  leser  by  die  lees  van  “Harba  lori  fa”  na 
Psalm  128,  met  die  opskrif  “Seën  in  die  huisgesin”.  Die  eerste  drie  1 
strofes  van  die  gedig  is  ’n  omdigting  van  die  tweede  en  derde 
psalmverse,  terwyl  die  inhoud  van  die  eerste  vers  van  Psalm  128  in 
die  stemming  van  die  gedig  weerspieël  word.  Die  vierde  strofe  is  ’n 
klein  lofsang  aan  God,  en  in  die  laaste  drie  strofes  noem  die  digter 
sy  vrou  en  kinders  by  plant-  of  boomname  wat  hul  ten  opsigte  van 
voorkoms  en/of  persoonlikheid  kenmerk.  “.  . . my  Kanna  en  lente- 
selfs-Mei”  verwys  na  die  digter  se  vrou  Anna.  Canna  indica  is  n 
rietagtige  sier-  en  blomplant  wat  met  sy  hoogte  en  helderkleurige 
blomme  aandag  trek  in  enige  tuin.  ’n  Kenmerk  van  hierdie  plant  is 
dat  sy  blom  onsimmetries  is,  dit  wil  sê  elke  blom  is  uniek,  soosdie 
digter  se  vrou  vir  hom  enig  in  haar  soort  is.  Aan  “lente-selfs-Mei” 
sou  mens  twee  verklarings  kon  gee:  “Mei”  herinner  aan  die  uit- 
heemse  plant  Spiraea  hibiridis  (“Mayflower”),  wat  wit  blom  in  die 
lente  en  soortgelyk  is  aan  die  plant  wat  in  die  volksmond  as  ’n 
bruidsbos  bekend  staan,  en  “lente-selfs-Mei”  sou  ook  kon  beteken 
dat  die  digter  se  vrou  vir  hom  nog  net  so  mooi  is  soos  in  haar  jeug 
of  as  bruid. 

Die  plantname  (eintlik  boomname)  waarmee  die  digter  sy  kinders 
benoem,  bestaan  uit  twee  dele  wat  elk  met  ’n  hoofletter  begin  en 
met  ’n  koppelteken  verbind  word  (behalwe  die  laaste  naam,  “Tie- 
dosblaar”).  Die  hoofletters  in  elke  naam  dui  die  betrokke  kind  se 
voorletters  aan  en  die  “saamgestelde”  name  sluit  klankmatig  by 
die  kinders  se  werklike  name  aan.  Aangesien  die  kinders  se  name 
gesamentlik  ’n  boom  beskryf  (‘'Stam- jolien”,  “Tak- tooi”,  “Tiedos- 
blaar ” — my  kursivering)  en  hulle  ook  deel  is  van  die  Cloete-stam- 
boom,  is  dit  interessant  om  te  let  op  die  simboliek  van  ’n  boom, 
soos  Cirlot  dit  in  A dictionary  of  symbols  beskryf:  “In  its  most  general 
sense,  the  symbolism  of  the  three  denotes  the  life  of  the  cosmos:  its 
consistence,  growth,  proliferation,  generative  and  regenerative 
processes.  It  stands  for  inexhaustible  life,  and  is  therefore 
equivalent  to  a symbol  of  immortality”  (p.  347).  Die  Bybelse 
simboliek  van  die  olyfboom  is  volgens  De  Vries  vrugbaarheid  (die 
tema  van  die  “Tuin”-trilogie),  voorspoed  (die  olyf  was  die  mees 
gesogte  voedselsoort  in  die  Ou  Testament),  geloof  en  geregtigheid, 
skoonheid  (Hos.  14:5)  en  toewyding  (Dictionary  of  symbols  and 
imagery,  pp.  349-350).  Hierbenewens  word  die  olyfboom  alomweë 
as  ’n  simbool  van  vrede  beskou. 

Die  oudste  seun  wat  die  stamnaam  dra,  Stephanus  Johannes 
(Stanus),  is  die  “sterk  Stam-Jolien”.  Hy  word  met  ‘n  olienhout- 
boom  geassosieer:  Olea  europaea  subspesie  africana,  wat  ‘n  afstamme- 
ling  is  van  die  Olea  europaea  (olvfboom)  wat  op  die  Olyfberg  groei. 

So  word  daar  weer  eens  by  die  Bybelse  gegewe  aangesluit.  Die 
olienhout,  soos  die  olyfboom,  se  hout  is  besonder  hard  en  aange- 
sien  laasgenoemde  hom  by  bykans  enige  klimaat  en  grondsoort 
kan  aanpas,  kan  hv  met  reg  gesien  word  as  simbool  van  oorlewing. 
“ranke  Tak-Tooi”  verwys  na  die  tweede  seun,  Theunis  Theodo- 
rus,  soms  spelenderwys  “Tooi”  genoem  (’n  aanspeling  op  Theo)  . 

Hy  is  ’n  “tak”  van  die  stamboom.  Sv  naam  \rerwys  nie  na  n spesi- 
fieke  boom  nie,  maar  “ranke”  sou  op  sy  postuur  betrekking  kon 
hê.  Die  derde  seun,  Coenraad  Eduard,  word  “woelblaar  Koel- 
Attaar”  genoem:  attar  is  ’n  welriekende  olie  wat  uit  rose  verkry  en 
onder  andere  in  die  meng  van  parfuum  gebruik  w'ord.  Cloete  se 
twee  dogters  word  in  die  slotstrofe  beskryf:  “soet-teer  Mir-Hees- 
ter”  en  “veelkleurige  Tiedosblaar”.  Riana  se  voorletters  is  M.H. 
en  haar  gedignaam  dui  op  haar  tweede  naam,  Hester.  “Heester  is 
op  Nederlands  (afkomstig  uit  ou  Diets)  "n  boomagtige  struik  , 
(Engels  “shrub”)  wat  veral  geskik  is  vir  heiningaanplantings.  Die 
“Mir”-gedeelte  van  die  naam  herinner  aan  sowel  mirre  (volgens 
HAT  ’ n welriekende  soort  gomhars  met  ‘n  bitter  smaak;  dit  woid 
verkry  van  die  struik  Commiphora  myrrha  wat  in  Arabië  en  Oos- 
Afrika  voorkom)  as  aan  die  mirt  (Myrtus),  n immergroen  boom/ 
struik  wat  geurige  wit  blomme  en  donkerblou  bcssies  dra.  Beide 


kom  in  Bybelse  verband  voor.  “Tiedosblaar”  benoem  die  jongste 
kind,  Thea,  met  haar  voorliefde  vir  mooi  aantrek  (“dos”)  in  helder 
veelkleurigheid  (lg.  kan  natuurlik  op  haar  persoonlikheid  ook  dui). 
Die  “-blaar”  verwys  na  die  feit  dat  sy  diejongste  is:  dis  die  kleinste 
deel  van  die  boom.  Die  apokoinou,  “soos  almal  mooi”,  verwys  na 
beide  dogters,  maar  in  breër  verband  het  dit  eintlik  op  al  die  kin- 
ders  betrekking. 

Sowel  Opperman  (in  “Drie  susters”)  as  Cloete  (in  “Harba  lori 
fa”)  noem  hul  kinders  by  fiktiewe  name,  maar  Cloete  het  die  name 
in  sy  gedig  met  sorg  gekies  om  klankmatig  by  sy  kinders  se  werk- 
like  name  aan  te  sluit. 

“Ergo  sum” 

“Cogito,  ergo  sum”  — ek  dink,  daarom  is  ek  — het  die  Franse  fi- 
losoofRené  Descartes  geglo.  Hy  het  die  denke  verabsoluteer  en  die 
menslike  liggaam  beskou  as  ’n  masjien  wat  volgens  die  wette  van 
hitte  en  beweging  funksioneer  sonder  die  inwerking  van  die  siel 
(Hoffding,  A history  of  modern  philosophy  I,  p.  233).  Cloete  dryfin  sy 
gedig  die  spot  met  hierdie  Cartesiaanse  denkbeeld:  hy  beiammer 
die  “beskadude  skedelgesigte/met  hulle  patetieke  skrootbreine 
hulle  skarniergewrigte”.  Hy  spreek  sý  behae  in  die  fisiese  en 
in  liggaamlike  aktiwiteite  uit.  Wat  in  dié  gedig  egter  vir  hierdie  ar- 
tikel  belangrik  is,  is  die  uitspraak  . . ek  die  natuurlike  atleet//het 
met  al  my  bloedvate/my  kind  lief  met  al  my  ledemate/my 
liewe  vrou”  (Jukstaposisie) . Hierdie  uitspraak  toon  ’n  verskil  in 
Opperman  en  Cloete  se  benaderings  aan:  volgens  mev.  Samuel 
staan  Opperman  “selde,  indien  ooit,  innig  en  vertederend  teenoor 
sy  kinders  in  sy  verse”  ( Familiefigure , p.  46)  terwyl  Cloete  in  “Ergo 
sum”  juis  sy  vertedering  teenoor  sy  kinders  onder  woorde  bring. 

“Ewigheid-en-Kroeks” 

Ook  hierdie  gedig  het  ’n  Bybelse  onderbou  wat  reeds  uit  die  eerste 
vers  blyk  wanneer  die  digter  sê  dat  hy  vandag  “met  sweet”  (my  kur- 
sivering)  vir  sy  kinders  melk  en  brood  verdien  en  gebring  het.  Hy 
was  gehoorsaam  aan  die  opdrag  in  Genesis  3:19,  dat  die  mens  in 
die  sweet  van  sy  aangesig  brood  sal  eet.  Die  digter  ervaar  egter  met 
leedwese  die  gevolge  van  sy  gehoorsaamheid:  deur  sý  toedoen 
word  sy  kinders  groot  en  sal  hulle  hom  mettertyd  verlaat.  Hy  kom 
daarteen  in  opstand  — “vergewe  my”  — en  spreek  die  voorneme 
(eintlik  ’n  versugting)  uit  om  aan  die  goddelike  opdrag  ongehoor- 
saam  te  wees  deur  sy  kinders  te  laat  honger  ly  en  van  sy  werk  weg 
te  bly  om  met  hulle  te  speel  en  sodoende  die  tyd  te  probeer  flous.  ’n 
Onbetwisbare  besitlikheid  jeens  sy  kinders  spreek  uit  hierdie  gedig 
van  Cloete.  Hierdie  houding  is  in  teenstelling  met  Opperman  se 
ideaal  om  bloot  gids  te  wees  vir  sy  kinders.  “Ewigheid-en-kroeks” 
val  in  die  tradisionele  kategorie  B.l. 

“Beatus  en  Beata” 

Ofskoon  hierdie  gedig  uit  Angelliera  voor  “Ewigheid-en-Kroeks” 
(uit  Jukstaposisie)  verskyn  het,  sluit  dit  by  laasgenoemde  gedig  aan. 
In  “Ewigheid-en-Kroeks”  word  die  dag  wanneer  die  kinders  die 
ouerhuis  sal  verlaat  in  die  vooruitsig  gestel;  in  “Beatus  en  Beata” 
het  dit  reeds  gebeur.  Die  kinders  “keer  nooit  weer  werklik  terug” 
nie  en  dis  asof  die  bestaan  in  die  huis  sinloos  en  uitsigloos  geword 
het:  die  kinders  het  “al  die  wonderlike”  met  hul  saamgeneem  en 
die  eens  lighartige  bestaan  van  die  jeugdiges  het  plek  gemaak  vir 
die  trae  bestaan  van  die  ouers  wat  alleen  agterbly. 

“Puberfoto”  en  “Seer  en  siter” 

Op  bladsy  elf  van  haar  verhandeling  sê  mev.  Samuel  dat  Opper- 
man  die  enigste  manlike  digter  is  (Totius  se  lykspoësie  nie  in  ag 
genome  nie)  wat  oor  sy  kinders  geskryf  het.  (Van  Wyk  Louw  se 
“enigste  direkte  kindvers”  — “Tarragona”,  uit  Tristia  — word 
egter  wel  in  die  daaropvolgende  paragraafgenoem.)  Alle  ander  ge- 
digte  oor  kinders  sou  volgens  haar  deur  vroue  geskryf  gewees  het. 
T.T.  Cloete  het  egter  in  Jukstaposisie  ’n  gedig  aan  elk  van  sy  dogters 
gewy. 

Puberfoto  handel  oor  ’n  foto  tydens  puberteit  van  die  digter  se 
dogter  Riana.  Sowel  haar  uiterlike  voorkoms  as  haar  gevoelens 
word  beskryf,  en  dit  blyk  dat  dié  twee  sake  met  mekaar  verband 
hou.  In  die  eerste  strofe  word  haar  sagtheid,  bedeesdheid  en  ge- 
heimsinnigheid  beskryf,  en  “vol  gesonde  meisiemond”  dui  op  haar 


jeugdige  aantreklikheid.  Die  tweede  strofe  beskryf  hoe  haar  voor- 
koms  deur  haar  gevoelens  beïnvloed  is.  As  vers  5 met  vers  8 saam- 
gelees  word,  blyk  dit  dat  haar  neus  “rooiverdrietig  teer’  is  omdat 
die  liefde  in  al  sy  gedaantes  seermaak:  sy  het  dus  waarskynlik 
gehuil  oor  iemand  wat  sy  liefhet  of  op  wie  sy  verlief  is.  Verse  6 en  7 
dui  klaarblyklik  op  die  opwinding  van  verliefdheid  en  die 
gloeiende  gevoelens  wat  daarmee  verband  hou.  Strofes  3 en  4 druk 
die  onsekerheid  en  verwarde  gevoelens  uit  wat  dikwels  die  tiener  se 
lot  is.  Haar  oë  verraai  dat  sy  verwag  om  seer  te  kry,  en  sy  verwerk 
en  heel  “onvleeslike  wonde”,  dit  wil  sê  geestelike  kwellings  of  ’n 
emosionele  skok.  Uit  strofe  4 blyk  dat  sy  probeer  voorgee  dat  niks 
skort  nie  (haar  gesig  is  “swygsag”)  maar  vir  wie  dieper  kyk 
“skreeu  haar  huillag”  (wat  die  teenstrydigheid  van  haar  gevoelens 
uitdruk).  Mens  kan  as’t  ware  uit  die  gedig  aanvoel  hoe  die  digter 
/vader  na  sy  mooi  jong  dogter  kyk  en  meer  sien  as  net  die  uiterlike; 
hoe  hy  ook  aanvoel  wat  in  haar  gemoed  omgaan. 

“Seer  en  siter”,  wat  opgedra  is  aan  Cloete  se  jongste  dogter,  Thea, 
verskil  in  stemming  hemelsbreed  van  “Puberfoto”  — waarskynlik 
op  grond  van  die  dogters  se  verskillende  persoonlikhede.  Hier  is 
geen  sprake  meer  van  ’n  puberverwardheid  en  onsekerheid  nie, 
hier  kyk  die  vader  ook  nie  met  ’n  deernisvolle  oog  na  sy  jong  dogter 
nie.  Dit  gaan  hier  om  ’n  jong  vrou,  seker  van  haarself  en  haar 
kunstenaarskap,  wat  haar  as  ’t  ware  oor  haar  vader  ontferm  soos 
Dawid  hom  vanouds  met  sy  sang  en  siterspel  oor  Saul  ontferm  het. 
Hierbenewens  word  vader  en  dogter  nie  slegs  deur  die  familieband 
nie,  maar  ook  deur  die  band  van  kunstenaarskap  gebind.  Soos  in 
“Puberfoto”  word  die  dogter  se  uiterlike  én  innerlike  eienskappe 
beskryf:  sy  is  donker,  met  “akweus”  oë,  sy  is  sowel  wrang  asjube- 
lend,  sy  ly  aan  ’n  “ononderbroke  teisterende  metamorfose”  en  ver- 
wissel  van  gedaante  tot  gedaante.  In  hul  lyding  word  vader  en 
dogter  gelyk  gestel,  maar  ofskoon  sy  self  haar  lyding  met  sang  en 
(kitaar-)spel  kan  besweer,  is  haar  vader  van  haar  afhanklik  om  ook 
sý  lyding  te  besweer.  Sy  sing  bedarend  en  speel  kalmerend  vir 
hom,  die  “verbysterde  Saul”,  en  deur  in  wrang  woorde  haar  eie 
lyding  ’n  welluidende  begeleiding  te  gee  en  dit  met  striemende 
vingers  op  die  kitaar  uit  te  speel,  raak  sy  self  jubelend  daarvan 
bevry.  Uit  hierdie  gedig  kan  ’n  kunsbeskouing  afgelei  word,  naam- 
lik  dat  die  kunstenaar  deur  metamorfose  en  lyding  geteister  word, 
maar  as  hy  dít  in  kuns  kan  omskep,  dien  dit  tot  bevryding  en  jubel- 
ing  van  sowel  kunstenaar  as  toehoorder/toeskouer  en,  by  implika- 
sie,  ook  leser.  Hier  kan  ook  ’n  lyn  van  kunstenaarskap  deurgetrek 
word  (soos  by  Opperman):  van  “Stories”,  oor  Cloete  se  vader, 
deur  Cloete  se  eie  digkuns  tot  bv  “Seer  en  siter”,  oor  sy  jongste 
dogter  se  kunstenaarskap. 

“Pubersnuf  ’ 

’n  Ander  aspek  van  die  gesinsverhouding,  in  dié  geval  tussen  ma 
en  tienerdogter,  word  in  “Pubersnuf  ’ bespreek.  Die  dogter  is  besig 
om  in  ’n  volwasse  vrou  te  ontluik  (“skaam  rond/  . . . en  uitpeul- 
pront”)  en  die  moeder  voel  dit  nou  haar  plig  om  haar  kind  in  te  lig 
oor  seksuele  ryping,  kuisheid  en  reinheid  van  sowel  liggaam  as 
gees.  Met  geestigheid  en  insig  word  die  ma  se  versigtige,  goed- 
bedoelde  pogings  tot  voorligting  (in  “ou  woorde”)  gestel  teenoor 
die  dogter  se  heimlike  nuuskierigheid  (vs.  9),  meerderwaardige 
houding  (“my  arme  ma”)  en  uitgegproke  ongeduld  (“hou  op 
dink/ma  dat  dit  stink”).  Na  my  wete  is  T.T.  Cloete  die  enigste 
manlike  digter  in  die  Afrikaanse  poësie  wat  oor  dié  besondere  ver- 
houding  geskryf  het. 

“Substansiëring” 

“Substansiëring”  handel  oor  voortplanting  en  voortbestaan:  die 
vader  wek  lewe  op  en  skenk  dit  aan  sy  kinders  om  sodoende  in 
hulle  “inverbind”  te  bly  voortleef:  “wat  ek  is  is  vyf/maal  my  voort- 
gelyf ’.  Dit  gaan  in  hierdie  gedig  nie  soseer  om  ’n  familie  wat  deur 
geslagte  heen  bly  voortbestaan  (soos  by  Opperman)  nie;  daar 
word  eerder  gekonsentreer  op  twee  geslagte,  vader  en  kinders. 
(Daar  sou  egter  seker  gesê  kan  word  dat  die  voortplantingsgegrwr 
ook  vroeëre  en  latere  geslagte  impliseer.)  Die  digter  se  kinders  was 
sy  “droom”,  in  ’n  droom  het  hy  hom  in  hulle  “ingespeel”,  en  dié 
droom  is  vir  horrt  deur  sy  vrou  “uitgesponne/vyf  maal  in  vyf  ko- 
konne”.  Hy  leef  in  sy  vyf  kinders  voort:  nie  net  in  hul  “voortgelyf  ’ 
nie,  maar  ook  in  hul  “bewaar  en  beskerm”.  Alle  negatiewe  eien- 
skappe  van  sy  kinders  neem  die  digter  vir  sý  rekening:  die  “gal  en 
flegma”  kom  na  vore  wanneer  die  kinders  hulself  vergeet  en  hul 

15 


vader  met  hulle  “inkarneer”.  In  die  eerste  strofe  spreek  Cloete  sy 
jubeling  uit  oor  sy  kinders  en  die  feit  dat  hy  hulle  kon  verwek;  in 
die  slotstrofe  doen  hy  met  innige  dringendheid  ’n  beroep  op  hul 
piëteit  teenoor  hom.  Mens  kan  byna  op  grond  van  hierdie  gedig  sê 
dat  die  digter  met  elke  kind  wat  hy  verwek  het  vir  hom  versekering 
op  die  lewe  uitgeneem  het. 

Gevolgtrekking 

Van  die  veertien  familie-  en  gesinsgedigte  uit  Angelliera  en  Jukstapo- 
sisie  wat  in  hierdie  artikel  bespreek  is,  kon  slegs  “Ewigheid-en- 
Kroeks”  in  ’n  tradisionele  kategorie  (B.l)  ingedeel  word.  Die 
ander  dertien  gedigte  kan  as  vernuwend  ten  opsigte  van  die 
Afrikaanse  familie-/gesinspoësie  beskou  word.  Drie  van  hierdie 
dertien  gedigte,  naamlik  die  twee  wat  oor  neefs  en  niggies  handel 
(“Ballade  van  die  kerkhof  ’ en  “Rendezvous  van  die  familie”)  en 
“Pubersnuf  ’ is  geheel  en  al  vernuwend  en  enig  in  hul  soort.  Die 
orige  tien  gedigte  verskil  in  sekere  opsigte  van  of  kom  in  sekere  op- 
sigte  ooreen  met  Opperman  se  familiepoësie  wat  buite  die  tradisio- 
nele  kategorieë  val  (soos  deur  mev.  Samuel  in  haar  studie  aan- 
gedui  is).  Ooreenkomste  is  geleë  in  die  gebruik  van  fiktiewe  name 
vir  Cloete  en  Opperman  se  kinders  (in  onderskeidelik  “Harba  lori 
fa”  en  “Drie  susters”)  en  in  die  feit  dat  beide  digters  (en  Van  Wyk 
Louw)  blykbaar  die  enigste  manlike  digters  in  Afrikaans  is  wat  oor 
hul  kinders  geskryf  het.  Hierbenewens  betrek  Cloete  in  sy  familie- 
en  gesinspoësie  die  twee  groot  temas  in  Opperman  se  familiepoë- 
sie,  naamlik  kunstenaarskap  en  voortplanting  (kyk  “Stories”  en 
“Seer  en  siter”  t.o.v.  kunstenaarskap  en  “Substansiëring”  t.o.v. 
voortplanting).  Die  verskille  tussen  hierdie  twee  digters  se  fami- 
iiepoësie  is  in  die  eerste  plek  geleë  in  Cloete  se  gesinsingesteldheid 
teenoor  Opperman  se  familie-ingesteldheid,  en  is  in  die  tweede 
plek  daarin  geleë  dat  Cloete  sy  liefde  en  vertedering  jeens  vrou  en 
kinders  openlik  uitspreek  in  sy  gedigte  terwyl  Opperman  dit  nié 
doen  nie:  hy  wil  bloot  as  gids  optree  vir  sy  kinders.  Ten  opsigte  van 
hul  hantering  van  familiefígure  in  die  gedig  “beskerm”  Opperman 
sy  familielede  deur  hul  te  omskep  in  simbole  wat  die  struktuur 
vorm  van  sy  hele  oeuvre  (Samuel,  Familiefigure,  p.  69),  terwyl 
Cloete  sý  gesinslede  “beskerm”  deur  dikwels  ’n  Bybels-religieuse 
onderbou  aan  sy  gesinsgedigte  te  gee.  Ek  glo  dat  T.T.  Cloete  ’n 
volwaardige  plek  naas  D.J.  Opperman  kan  inneem  ten  opsigte  van 


die  verruiming  en  vernuwing  van  familie-  en  gesinspoësie  in  die 
Afrikaanse  letterkunde. 


Voetnote 

1.  Kyk  Samuel,  Familiefigure,  pp.  7-10,  68-69. 

2.  In  “gebalpaljaar”  word  sowel  die  vader  se  uitspraak  ( paljaar ) as  die  al- 
gemene  uitspraak  ( baljaar ) gegee.  Sou  ’n  mens  hierin  ook  ’n  guitige  ver- 
wysing  kan  lees  na  die  vader  se  viriliteit? 

3.  Ek  wil  nie  per  se  sê  dat  Cloete  deur  Opperman  beïnvloed  is  nie  want  of- 
skoon  Komas  voor  Angelliera  verskyn  het,  is  dit  bekend  dat  Cloete  se  ge- 
digte  oor  ’n  tydperk  van  dekades  ontstaan  het. 

4.  Mev.  Samuel  beweer  egter  selfs  ten  opsigte  van  “Drie  juwele”  dat 
Opperman  se  vrou  “.  . . nie  deel  (vorm)  va-n  ’n  groter  instelling  soos  die 
kerk  of  die  gesin  nie  . . .”  (p.  44). 

5.  Lina  Spies  skryf  in  haar  artikel  “Geloof  en  gedig  in  die  Afrikaanse 
poësie  van  Sewentig”  (elders  in  hierdie  uitgawe  van  Ensovoort)  oor  die 
religieuse  aspekte  van  Cloete  se  poësie. 

6.  Volgens  A.P.  Grové  in  sy  artikel  “Die  aarde  en  die  volheid  daarvan” 
(Tydskrif  vir  Letterkunde,  nuwe  reeks,jg.  19,  nr.  1,  Febr.  1981,  pp.  78-82) 
is  “harba  lori  fa”  herleibaar  tot  die  Latyn  “herba  flores  facit”:  die  plant 
staan  in  blom  (p.  79). 

7.  Biografiese  besonderhede  is  met  die  digter  en  sy  vrou  geverifieer.  Prof. 
G.K.  Theron  (Dept.  Plantkunde,  UP)  het  hulp  verleen  met  sekere 
plantkundige  besonderhede. 

Cloete,  op  ongeveer  5-jarige  ouderdom,  en  sy  ouer  broer  Corrie.  Die  foto  is 
geneem  in  die  opstal  op  hulle  plaas  Syferfontein,  naby  Vredefort. 


REGS:  Cloete  as  16-jange  skolier  aan  die  Ho'ér- 
skool  Monument,  Krugersdorp,  waar  hy  die  laaste 
twee  jaar  van  sy  skoolopleiding  vanuit  sy  suster  se 
huis  voltooi  het. 


V 


LINKS:  Cloete  het  tydens  sy  hoërskooljare  gebeeldhou  en  die  ideaal  ge- 
koester  om  dierkundige  te  word  — belangstellings  wat  nie  in  alle  opsigte  vir 
sy  opregte,  konserwatiewe  ouers  aanvaarbaar  sou  wees  nie.  Hierdie  foto  is 
dan  ook  tydens  hul  afwesigheid  van  die  plaas  geneem  (“Sommer  deur  ’n 
swart  werker  wat  ek  beduie  het  hoe’j.  Die  flesse  aan  die  linkerkant  bevat  ’n 
mensfetus,  wat  hy  voor  sy  vertrek  na  UP  vernietig  het,  ’n  tweelingkonynfetus, 
’n  bokskedel  en  -nek,  slange  en  spinnekoppe  (wat  hy  later  aan  die  Ho'érskool 
Gimnasium  in  Potchefstroom  geskenk  het).  Die  beelde  is  gemaak  van  klip  en 
van  ’n  mineraalryke  klei  wat  hy  by  Koppie  Alleen,  naby  Welkom,  uitgehaal 
het.  Tydens  sy  verblyf  in  Nederland  is  hierdie  beelde  stelselmatig  deur  familie 
toege'éien. 

H.  Ohlhoff 


Wetenskap  en  poësie 


In  die  gedig  “When  I heard  the  learn’d  astronomer”  van  Walt 
Whitman  laat  die  spreker  hom  soos  volg  oor  die  verhouding  tussen 
hemelruim  en  sterrekunde  (en  by  implikasie  natuur  en  natuurwe- 
tenskap)  uit:  “When  I heard  the  learn’d  astronomer,/When  the 
proofs,  the  figures,  were  ranged  in  columns  before  me,/When  I 
was  shown  the  charts  and  diagrams,  to  add,  divide,  and  measure 
them,/When  I sitting  heard  the  astronomer  where  he  lectured  with 
much  applause  in  the  lecture  room,/  How  soon  unaccountable  I 
became  tired  and  sick,/  Till  rising  and  gliding  out  I wander’d  off 
by  myself,/In  the  mystical  moist  night-air,  and  from  time  to  time,/ 
Look’d  up  in  perfect  silence  at  the  stars”.  Een  van  die  implikasies 
van  die  spreker  se  woorde  is  duidelik:  Die  oorweldigende  wonder 
van  die  natuur  spreek  nie  deur  die  stem  van  die  natuurwetenskap- 
like  nie;  kwantifisering  en  mistiek  kom  nie  by  mekaar  uit  nie. 

Lees  mens  nou  T.T.  Cloete  se  twee  bundels  poësie,  dan  bemerk  jy 
daarin  ook  telkens  bewondering  én  ontsag  vir  die  natuur  in  sy  ryke 
verskeidenheid:  Van  die  mossie  tot  die  stadstorm  tot  die  dubbel- 
sterre  en  swart  gate.  Maar  nou  is  die  opvallende  dat  Cloete  juis  in 
meer  as  een  gedig  die  bevindinge  en  terminologie  van  die  natuur- 
wetenskappe  — soos  trouens  ook  van  die  menswetenskappe  — 
intrek  in  sy  poësie,  dit  tot  literatuur  maak.  Hy  verwerp  dus  nie 
soos  Whitman  se  spreker  die  eksakte  wetenskappe  nie,  maar  voed 
sy  poësie,  sy  poëtiese  nadenke  oor  die  groot  heelal  ook  dáármee.  In 
ooreenstemming  hiermee  verklaar  die  spreker  in  “Elemente”  (uit 
Jukstaposisie ) dan  ook:  “wat  in  alle  erns  vir  God/deel  is  van  sy 
magtige  arbeid/wys  Hom  in  sy  majesteit/vir  my  pure  genot//vir 
die  bedaarde  of  stormagtige  verloop/van  die  Geweldige  se  vlyt/in 
die  sterflike  dimensies  is  ek  wyd/en  onversadigbaar  oop”.  Hierdie 
openheid  voor  God  se  arbeid,  sy  ingryping  in  die  wêreld,  ook  soos 
deur  die  wetenskappe  oopgedek,  staan  dan  in  skerp  teenstelling 
met  die  houding  van  die  mense  wie  se  bestaan  in  “Walg”  (uit  An- 
gelliera  ) negatief  beoordelend  bevra  word:  “.  . . dink  hulle  aan  die 
groot/verbande  soos  maatskappy  en  God/  en  die  heelal  aan  lewe 
en  dood//en  ewigheid  raak  menslike  nood/hulle  . . .”  (vgl.  ook 
“Kleurloos”  uit  Jukstaposisie) . 

Een  van  die  gedigte  uit  Angelliera  waarin  daar  op  (bedrieglik)  een- 
voudige  manier  iets  van  hierdie  geïnteresseerdheid  in  die  natuur 
(-wetenskappe)  gesuggereer  word,  is  “Lemmas”  I (“W’oordeboek- 
bladsy  onalfabeties  sonder  inskrywings”):  “kobra/kolibrie/taran- 
tula/oribie//nautilus/mastodon  / saturnus  / ascon  //  tifoon  / intel- 
lek/anemoon/drek”.  Die  motto  by  die  gedig  lui  “that  poetry 
should  celebrate  the  objects  of  the  world  by  simply  naming  them”. 
Die  voorwerpe  wat  dan  hier  genoem/benoem  word,  kom  onder 
meer  uit  die  studieterrein  van  die  voëlkunde  (kolibrie),  die 
dierkunde  (oribie,  nautilus  — wat  onder  andere  die  slak  insluit, 
ascon  — “(g)rondvorm  van  die  eenvoudigste  sponse  . . .”  (WAT)), 
die  paleontologie  (mastodon),  die  sterrekunde  (saturnus)  en  die 
plantkunde  (anemoon). 

By  blote  benoeming  bly  dit  egter  nie,  en  alhoewel  die  lys  nie  alfa- 
beties  is  nie,  is  dit  nie  ordeloos  nie.  Inteendeel,  op  die  manier  van 
die  poësie  word  daar  op  verskillende  maniere  orde  geskep,  ver- 
bande  gelê,  in  orde  en  verbande  wat  die  leser  daartoe  bring  om  ook 
na  die  nie-gegewe  inskrywings  te  soek.  Om  maar  enkele  salce  te 
noem:  Tipografies  word  daar  ’n  drieledigheid  aangebring,  ’n  drie- 
ledigheid  wat  ook  daardeur  gesinjaleer  word  dat  die  slot-“reël” 
telkens  met  een  sillabe  krimp,  net  soos  die  woordbetekenisse 
daarin  ook  op  sake  slaan  wat  “minder  werd”  en  “minderwaar- 
diger”  word:  oribie  — ascon  — drek.  Laasgenoemde  woord  word 
dan  verder,  deur  die  rym,  ironies-reklamerend  met  “intellek”  ver- 
bind.  Dit  bring  ’n  mens  terselfdertyd  by  nog  ’n  patroonmatigheid: 
Binne  elke  strofe  kom  daar  kruisrym  voor,  sy  dit  dan  soms  via  on- 
beklemtoonde  sillabes.  So  word  “kobra”  en  “tarantula”,  “koli- 
brie”  en  “oribie”,  “nautilus”  en  “saturnus”,  “mastodon”  en 
“ascon”,  “tifoon”  en  “anemoon”  en  “intellek”  en  “drek”  onder- 
skeidelik  op  mekaar  afgestem:  Twee  giftiges/vreesaanjaendes  en 
twee  sierlikes,  die  aardse  (en  “waterse”)  en  die  hemelse,  die  uitge- 
storwene  en  die  eenvoudige  vorm  van  lewe.  Vanafdie  ooreenstem- 

mendes  in  strofe  een  word  daar  dus  na  die  teenstelling  in  ruimte  en 
tyd  in  strofe  twee  beweeg.  Maar  weer  vorm  strofe  drie  die  hoogte- 
punt  — of  eerder  laagtepunt  — die  verwoestende  word  op  die 
mooie,  die  verhewene  op  die  verwerplike  afgestem.  So  word  uit 
baie  bronne  geput,  ook  dié  van  die  natuurwetenskappe,  maar  deur 
die  poëtiese  verwerking  daarvan  word  iets  van  die  teenstellende  en 
aanvullende  rykdom  van  die  heelal,  vir  sover  die  swak  intellek  dit 
kan  peil,  geopenbaar. 

Iets  van  die  magteloosheid  van  die  mens  blyk  ook  uit  die  tweede 
gedig  van  “Suidpool  en  senit”  uit  Angelliera  (waaruit  al  my  verdere 
voorbeelde  ook  kom): 

Ametropies  tussen  die  groot  ligballe 
kan  ons  Hom  nie  gewaar 
waar  Hy  ontelbaar  in  getalle 
tel  nie.  Stekelige  sterre  in  die  swerk 
flikker  waar  ligjare  uitmekaar 

Hy  spelenderwys  verdiep  in  swart  heelalgate  werk. 


In  hierdie  gedig  gebruik  Cloete  drie  tegniese  terme,  een  uit  die 
oogkunde  (“ametropies”)  en  twee  uit  die  sterrekunde  (“ligjare”  en 
“swart  gate”).  Die  adjektief  “ametropies”  kom  van  die  selfstan- 
dige  naamwoord  “ametropie”  wat  slaan  op  die  onvermoë  om 
beelde  op  die  retina  te  konsentreer,  veroorsaak  deur  ’n  gebrek  in 
die  brekingsfunksie  van  die  oog.  ’n  “Ligjaar”  is  die  afstand  wat  ’n 
ligstraal  in  een  jaar  aflê,  dit  wil  sê  9,5  miljoen-miljoen  kilometer.  'n 
“Swart  gat”  is  “(a)n  area  ofspace  in  which  the  pull  ofgravity  is  so 
strong  that  nothing  can  escape,  not  even  light.  Black  holes  are  be- 
lieved  to  form  when  giant  stars  collapse  at  the  end  of  their  lives. 
Giant  black  holes  may  exist  at  the  centres  of  galaxies  . . (Demp- 
sey,  ed.,  CNA  Factfinder,  p.  10). 

’n  Volgende  opvallende  saak  is  dat  hierdie  natuurwetenskaplike 
begrippe  gebruik,  selfs  nuut  geïnterpreteer  word  binne  ’n  gods- 
dienstige  konteks  soos  blyk  uit  die  hooflettergebruik  by  “Hy”  en 
“Hom”.  Die  woord  “ametropies”  word  dan  ten  opsigte  van  die 
mens  gebruik  en  die  ander  twee  ten  opsigte  van  God.  Reeds  daar- 
deur  word  die  swakheid  van  die  mens  teenoor  die  mag,  die  heerlik- 
heid,  die  “onvatbaarheid”  en  onkenbaarheid,  van  God  gesugge- 
reer.  Vir  Hóm  is  die  afstand  van  ligjare  (let  ook  op  die  meervoud) 
immers  geen  probleem  nie  en  in  die  “swart  gate”  bly  Hy  as  ’t  ware 
vasgevang  sodat  sy  wese  ook  nie  uitstraal  nie.  Daarteenoor  staan 
die  mens  wie  se  visie  en  insig  beperk  is.  Die  gedagte  van  afstand 
tussen  God  en  mens  wat  só  gesuggereer  word,  word  versterk  deur 
die  woordspeling  in  “verdiep”  wat  hier  nie  net  “diep  denkend, 
peinsend”  beteken  nie,  maar  ook  “diep  weg  in”. 

Die  spel  met  woorde  en  betekenisse  gaan  egter  nog  verder:  Daar 
bestaan  eerstens  ’n  bepaalde  onversoenbaarheid  tussen  “verdiep" 
(in  die  eerste  betekenisonderskeiding  hierbo)  en  “spelenderwys”. 
Hierdeur  word  die  indruk  van  die  gemak  waarmee  God  in  die  on- 
meetlike  ruimtes  werk  egter  gesuggereer:  Selfs  sy  verdiep-wees  is 
maar  soos  ’n  spel.  Dié  gedagte  word  nog  versterk  deur  'n  ander 
paradoks  in  die  gedig:  “waar  Hv  ontelbaar  in  getalle/tel  nie.'  Af- 
gesien  van  die  lesing  dat  God  self  “ontelbaar”,  onkwantifiseerbaar 
en  dus  natuurwetenskaplik  onverklaarbaar  is,  is  daar  ook  die 
(vaer?)  moontlikheid  om  die  reël  só  te  verstaan  dat  Hy  dit  wat  on- 
telbaar  lyk  of  is  tog  kan  vasvang,  kan  “tel”  — 'n  woord  wat  ver-  ’ 
sterk  word  deur  die  semanties  en  klankmatig  verwante,  toutologie-  1 
skeppende  frase  “in  getalle”. 

Die  kontras  tussen  mens  en  God  lê  dus  in  hulle  aard,  in  hulle  han- 
delinge  en  daarmee  saam,  soos  reeds  enigsins  geblvk  het,  in  hulle 
ruimtes:  Die  mens  se  ruimte  (ook  deur  die  aba-rym  gemarkeer)  is 
dié  van  die  “groot  /igballe”  (son  en  maan),  maar  God  s’n  (ook 
deur  die  cbc-rym  gemarkeer)  primêr  dié  van  die  “ swart  heelalgate 
en  dan  ook  van  die  sterre  wat,  in  teenstelling  met  die  son  en  maan, 
maar  net  “flikker”.  Die  ironie  is  egter  dat  die  groot  ligballe  juis  nie 
lig  bring  nie,  maar  die  mens  se  uitsig  en  insig  blykbaar  eerder  be- 
lemmer. 


Die  gemak  waarmee  God  in  sy  skepping  besig  is,  word  ook  in  die 
tweede  gedig  van  “Vraagtekens  en  uitroepe”  gesuggereer:  “ . . . 
waar  Hy  ywerig  veraf  lag-lag/in  wentelende  gasmassas  aan  die 
, werk/is  onverstoor”.  Tog  kry  ’n  mens,  ook  in  die  eerste  van  hierdie 
twee  gedigte,  ’n  enigsins  ander  perspektief  op  die  mens-God-ver- 
houding: 

As  hulle  prewelend  sag  lê  en  bid 
tot  God  wat  veraf 

waar  in  sy  heelal  vir  hulle  luisterend  afwagtend  sit 

of  met  nukleone  bedrywig  werskaf 

moet  hulle  meeding  om  sy  oor 

moet  hulle  hulle  verbaas 

dat  Hy  hulle  hoor 

tussen  slapers  se  snork  en  die  geogeraas. 

Hierdie  gedig  is  onder  meer  op  ’n  reeks  teenstellings,  waarin  twee 
natuurwetenskaplike  begrippe  (“nukleone”,  “geogeraas”)  inge- 
bou  is,  gekonstrueer.  Daar  is  in  die  eerste  plek  weer  ’n  ruimtelike 
teenstelling:  die  mens  op  die  aarde  en  God  op  ’n  onbepaalde  plek 
in  die  onvoorsienbare  ruimtes  (“waar  in  sy  heelal”),  maar  in  elk 
geval  “veraf ’.  Maar  ook  tussen  die  mense  is  daar  ’n  kontras:  Daar 
is  dié  wat  “prewelend  sag  lê  en  bid”  en  daar  is  dié  wat  snorkend 
slaap  (met  die  klank  wat  deur  die  s-herhaling  gedra  word).  Som- 
miges  probeer  dus  tog,  ten  spyte  van  die  afstand,  met  God  kontak 
maak.  Hulle  sagte  preweling  staan  egter  ook  in  kontras  met  die 
magtige  geogeraas,  die  lawaai  van  die  aarde.  So  word  hulle  swak- 
heid  in  getal  en  geluid  sterk  beklemtoon. 

Die  God  tot  wie  hulle  hulle  rig,  kontrasteer  verder  ook  met  hulle: 
Waarhulle  onaktief  “lê”,  “sit”  of  “werskaf  ’ Hy.  Hierin  lê  dan  nog 
’n  teenstelling:  Soms  is  Hy  spesifiek  op  hulle  ingestel,  soms  is  Hy 
met  ander  dinge  besig  — met  nukleone,  dit  wil  sê  protone  of  neu- 
trone,  die  kerne  van  die  atoom.  Dit  suggereer  dat  God  nie  net  by 
die  “groot”  dinge  van  die  heelal  betrokke  is  nie,  maar  ook  by  die 
kleinste  besonderhede.  Die  belangrike  is  egter  dat  Hy,  ten  spyte 
van  alle  struikelblokke,  tóg  hoor.  Hierdie  feit  word  beklemtoon 
deur  sowel  die  ooreenkomste  as  die  verskille  in  die  sintakties  paral- 
lelle  konstruksies:  “moet  hulle  meeding  om  sy  oor”  en  “moet  hulle 
hulle  verbaas/dat  Hy  hulle  hoor”.  Dié  verbinding  wat  tussen  mens 
en  God  bewerkstellig  word,  word  dan  uiteindelik  ook  deur  die 
rymbindinge  “gesê”:  die  bid  van  die  mens  word  met  sy  (luis- 
terende  afwagtende)  sit  verbind,  sy  oor  ook  met  sy  hoor. 

In  wese  is  hierdie  gedig  dus  een  van  geluid  — op  leksikale  vlak 
(preweiend,  sag,  snork,  geogeraas,  luisterend,  oor,  hoor)  en,  soos 
ek  in  die  vorige  paragraaf  baie  vlugtig  aangedui  het,  ook  op  klank- 
vlak. 

Twee  gedigte  wat,  wat  hulle  natuurwetenskaplike  perspektief 
betref,  feitlik  lynreg  teenoor  mekaar  staan,  is  “Ballade  van  die 
mossie”  en  “Geosentrie”.  Eersgenoemde  lui  só: 

daar  hang  hy  die  vuurbal 
ver  buite  ons  bereik  gestel 
gehang  aan  wiskunde  en  getal 
hang  hy  sonder  dat  hy  val 
om  hom  rol 

van  water  en  grond  die  aardse  tol 
stil  in  sy  baan 

die  maan  rol  om  en  agter  hom  aan 
sag  en  daarmee  saam  voor  op  my  tuinhek 
ry  ’n  mossie  met  ’n  wurm  in  sy  bek 

Hier  vind  ’n  mens  klaarblyklik  ’n  toespeling  op  die  Poolse  sterre- 
kundige  Copernicus  wat  geglo  het  dat  die  son  die  sentrum  van  die 
sonnestelsel  is  en  dié  gedagte  in  matematiese  besonderhede  uitge- 
werk  het  (vgl.  Dempsey,  ed.,  op.  cit.,  p.  291).  By  hierdie  beson- 
derhede  van  reël  1 tot  4 sluit  dan  dié  van  die  aarde  en  die  maan 
aan.  Weer  is  die  poëtiese  verwerking  van  hierdie  gegewens  uit  die 
astronomie  egter  duidelik.  Nie  net  is  daar  die  beeldspraak  (“vuur- 
bal”,  “gehang  aan  wiskunde  en  getal”,  “die  aarde  tol”)  nie;  daar 
is  ook  die  herhaling  (“rol”)  waardeur  die  oofeenkoms  tussen  aarde 
en  maan  gesuggereer  word  sowel  as  die  raaksien  van  die  klein,  al- 
ledaagse,  konkrete  besonderheid:  Nie  net  son,  aarde  en  maan 
vorm  deel  van  die  kosmiese  ritme  nie,  maar  ook  die  “mossie  met  ’n 
wurm  in  sy  bek”.  En  ten  slotte  is  daar  ook  die  klank  en  versbewe- 
gmg.  Om  maar  ’n  enkele  saak  te  noem:  Daar  kom  geen  interpunk- 
sie  in  die  gedig  voor  nie,  met  die  gevolg  dat  ’n  sterk  bewegingseffek 


gesuggereer  word  — ’n  effek  wat  duidelik  ’n  eenheid  vorm  met  die 
bewegingswerkwoord  “rol”  en  “ry”  en  by  die  bepaling  “agter  hom 
aan”.  Aan  die  ander  kant  is  daar  tog  weer  duidelike  sintaktiese 
éenhede  wat  bowendien  in  die  meeste  gevalle  ook  deur  die  paar- 
rym  gemarkeer  word.  Daardeur  word  voorkom  dat  die  voortstu- 
wing  van  die  verse  chaoties  word,  iets  wat  sou  stry  met  die  “hang” 
van  die  son,  die  geordende  beweging  van  die  aarde  “stil  in  sy 
baan”  en  selfs  die  “sagte”  ry  van  die  mossie. 

Hierteenoor  staan  “Geosentrie”  dan: 

die  aarde  Ptolemaeus  lê  stil 

gewis  ons  dorp  tussen  sy  verre  mooi  rante 

lê  doodstil 

dan  breek  die  dag  aan  alle  kante 
tegelyk  dan  uit  die  dik  newel  glim 
hy  uit  die  grys  aarde  los 
en  sweef  bo  die  kim 

die  blink  rooikopermuntstuk  van  die  kosmos 

In  teenstelling  met  Copernicus  was  Ptolemaeus,  ’n  Griekse  sterre- 
kundige,  die  mening  toegedaan  dat  die  aarde  die  middelpunt  van 
die  heelal  is.  In  hierdie  gedig  sluit  die  spreker  hom  dan  (glimlag- 
gend),  uit  die  perspektief  van  die  “gewone”  mens  se  ervaring,  by 
dié  siening  aan.  Hy  doen  dit  trouens  met  klem:  deur  die  rykrym 
van  “stil”  en  “doodstil”  (wat  hier  ook  ’n  stekie  kan  inhou)  en  deur 
die  vooropplasing  van  die  woord  “gewis”.  Hierteenoor  word  die 
son  dan  geteken  as  bewegend:  hy  “glim  . . . uit  die  grys  aarde  los” 
en  “sweef  bo  die  kim.”  In  elke  opsig  dus  ’n  omkering  van  die  sien- 
ing  in  “Ballade  van  die  mossie”. 

Tog  is  die  relativering  in  die  gedig  opmerklik.  Aan  die  een  kant 
word  daar  gepraat  van  die  aarde,  maar  die  spreker  se  bewyse  haal 
hy  uit  sy  ervaring  in  “ons  dorp”  (my  kursivering).  Net  so  word  die 
son  geteken  as  ’n  “blink  rooikopermuntstuk”  wat  nie  net  raak  be- 
skrywend  is  nie,  maar  iets  van  ’n  nietigheid  suggereer,  ’n  nietig- 
heid  wat  in  sekere  sin  gepas  is  omdat  die  son  weer  as  deel  van  die 
kosmos  gesien  word.  Alhoewel  die  gedig  seker  nie  swaarwigtig  wil 
wees  nie,  spreek  daaruit  tog  uiteindelik  iets  van  die  nietigheid  van 
die  mens  wat  op  sy  beuri  weer  die  gedagte  van  die  aarde  as  heelal- 
sentrum  relativeer:  kosmos-son-aarde-dorp-ons. 

Ook  in  die  laaste  gedig  van  Angelliera  , “Vertelde  tyd  verteltyd”, 
word  onder  andere  na  die  natuurwetenskappe  vir  stof  gegaan: 

Met  een  verhaal  is  die  onbegonne  werk 
van  sloerige  millenniums  laat  vertel 
in  een  voltooide  week,  van  die  selikant 
met  die  vinpote,  die  filigraanvlerk 
van  die  skoenlapper,  die  kwaggavel 
se  witswart  simmetrie,  die  olifant 
se  toonloos  genaelde  poot 
byvoorbeeld,  van  son 
en  boom  en  Adam  en  water 
van  Armageddon  ensovoorts.  Van  die  dood 
van  die  dodo  en  dinosourus,  van  die  neutron 
en  proton  is  eers  later 

vertel,  van  ander  nog  later,  laasteloos  later  . . . 

Die  titel  van  die  gedig  kom  uit  die  prosateorie  waar  “vertelde  tyd” 
slaan  op  die  tydsverloop  waaroor  daar  vertel  word  (’n  dag,  van 
1914  tot  1918,  ens.)  en  “verteltyd”  op  die  tyd  wat  die  vertelling  in 
beslag  neem  (’n  tydsverloop  van  een  dag  kan  bv.  in  tien  bladsye 
vertel  word  en  ’n  tydsverloop  van  vyfjaar  in  drie  bladsye). 

Wat  die  komposisie  van  die  gedig  betref,  kan  daar  op  grond  van 
die  interpunksie  twee  duidelike  fases  onderskei  word,  ’n  verdeling 
wat  ondersteun  word  deur  die  tydsaanduiding  “later”  in  die  twee- 
delaaste  reël.  In  altwee  gedeeltes  word  die  woord  “vertel”  gebruik 
en  dus  is  daar  van  twee  verhale  sprake,  en  by  implikasie  dan  ook 
van  twee  vertelde  tye  en  twee  verteltye.  Die  vertelde  tyd  van  die 
eerste  verhaal  word  gespesifiseer  as  “sloerige  millenniums”,  dui- 
sende  jare  wat  stadig  verbygegaan  het.  Wat  in  daardie  tyd  gebeur 
het,  is  eers  (lank)  daarna  (“laat”)  vertel  en  op  so  ’n  manier  dat  dit 
ingekort  is  tot  “een  voltooide  week”.  Hier  word  duidelik  op  die  By- 
belse  skeppingsverhaal  gesinspeel  (waar  die  vertelde  tyd  wel  inge- 
kort  is  tot  ’n  week  en  die  verteltyd  bowendien  maar  ’n  bladsy  of 
wat  beslaan).  Die  implikasie  hiervan  is  dat  die  Bybelverhaal  ’n  af- 
geronde  visie  op  mens  en  skepping  wil  gee,  ’n  indruk  wat  versterk 
word  deur  die  getal  sewe  (“voltooide  week”)  én  deur  die  noem  van 
sowel  Adam  as  Armageddon  as  bestanddele  van  dié  verhaal.  Hier 

word  die  gebeure  nie  met  natuurwetenskaplike  presiesheid  gevolg 
nie.  Die  doel  is  anders.  Tog  is  dit  6‘pvallend  dat  die  klem  op  die  le.- 
wende,  die  mooie,  selfs  die  'kunstige  val.  '’(l 

Die  tweede  verhaal  “is  eers  later  vertel”,  en  dit  is  eerstens  die  ver- 
haal  van  lewe  wat  uitgesterf  het  (die  dinosourusse  het  van  onge- 
veer  225  miljoen  tot  65  miljoen  jaar  gelede  geleef,  die  dodo  tot  in 
die  17de  eeu).  Hiervan  vertel  nie  die  Bybel  nie,  maar  die  paleonto- 
logie  en  die  orintologie.  Meer  nog,  die  natuurwetenskaplike  ver- 
haal  vertel  ook  van  die  ontrafeling  van  die  geheime  van  die  atoom, 
van  die  neutron  en  die  proton.  In  laasgenoemde  lê  egter  ook  die 
suggestie  van  vernietiging,  waardeur  dié  verhaal  tog  weer  subtiel 
met  dié  van  die  Bybel  geskakel  word.  Die  verhaal  wat  die  natuur- 
wetenskap  vertel  en  waarvan  die  vertelde  tyd  nog' veel 'Verder 
terugreik  as  die  vertelde  tyd  van  die  Bybel,  is  oók  nie  Vbltooi  nie,  is 
dus  in  sekere  sin  onafgerond,  onvolkome.  Dit  word  gesuggereer 
deur  die  woord  “laasteloos”,  die  herhaling  van  die  rymwoord 
“later”  en  ook  die  stippels  aan  die  einde  van  die  slotreël.  Die 


wetenskap  sal,  in  die  lig  van  die  rykdom  van  die  skepping,  geen  | 
laastes  kan  ken  nie,  maar  steeds  ook  met  sý  “onbegonne  werk” 
sonder  voltooiing  kan  voortgaan. 

Die  gedig.gee  dus  vir  ons  twee  perspektiewe  op  die  skepping:  dié 
van  die  Bybel  en  dié  van  die  natuurwetenskap.  Die  een  sien  sake 
oorsigtelik  afrondend,  die  ander  sien  dit  onvoltooid  soekend;  die 
een  is  wesentlik  die  visie  van  God,  die  ander  dié  van  sy  skepsel,  die 
nuuskierige  mens.  En  so  gee  die  een  reliëf  aan  die  ander. 


Cloete  skram  in  hierdie  bundel  dus  nie  weg  van  die  insigte  van  die 
eksakte  wetenskappe  nie,  maar  hy  het  die  gawe  om  dit  literêr  om  te 
skep,  te  verwerk  en  uiteindelik  ook  in  ’n  veel  wyer  verband,  dié  van 
God  se  werksaamheid  in  die  skepping,  te  plaas. 


ÍtJi 


Bron 

DEMPSEY,  M.W.  ed.  CNA  Factfinder.  — London:  Grisewood  & Dempsey, 
1982. 


LINKS  BO:  In  1943  as  eerstejaarstudent  in  die  teo/ogie  aan  die  Univer- 
siteit  van  Pretoria. 

REGS  BO:  Tydens  die  verwerwing  van  sy  doktorsgraad  aan  die  Gemeente- 
like  Universiteit,  Amsterdam,  in  Januarie  1953. 

(Foto:  SENSAL) 


LINKS:  In  die  herfs  van  1951  saam  met  sy  vrou  Anna  by  een  van  die  mere 
buite  Amsterdam  tydens  Cloete  se  studietyd  onder  Van  Wyk  Louw. 


Koos  Prinsloo 

1:0 

’n  Besoek  aan  T.T.  Cloete 

■ 

Reitzstraat  21,  Potchefstroom.  29  April  1983.  Deur  die  vensters 
van  die  studeerkamer  (“boeke  rak  op  rak”)  val  die  son  skuins  oor 
die  rug  van  die  digter  waar  hy  op  die  enkelbed  met  die  helder  be- 
dI  kleedsel  sit.  Hy  het  ’n  bruin-en-ligroom  kortmouhemp  aan  en  dra 
bril.  Op  die  gordynrakkie,  agter  glas  in  ’n  eenvoudige  houtraam, 
staan  ’n  geel  prentjie  van  ’n  beskermengel  wat  ’n  tannie  hom  gegee 
het  toe  hy  vier  jaar  oud  was,  vertel  hy.  Sy  tweede  digbundel,  Juk- 
staposisie,  is  drie  weke  gelede  met  die  Louis  Luyt-prys  bekroon. 

"Ek  het  geen  lang  geskiedenis  agter  my  nie,  daarom  was  ek  baie 
verbaas  dat  ek  die  prys  gekry  het.  Ek  voel  nederige  blydskap,  want 
saam  met  my  was  van  ons  grootstes  — Elisabeth  Eybers,  Ernst 
van  Heerden,  Karel  Schoeman.  Dit  is  vir  my  werklik  ’n  aanmoe- 
diging  en  elke  skrywer  het  aanmoediging  nodig.  Van  Wyk  Louw 
het  gesê  ten  minste  een  mens  moet  jou  hoor  anders  sal  jy  onder- 
gaan  in  die  waansin.  As  hý  dit  gesê  het,  moet  ek  dit  honderd  keer 
sê.” 

Teen  die  muur  hang  ’n  tekening  van  Van  Wyk  Louw  deur  Jean 
VVelz.  “Die  vismotte  het  dit  beskadig  want  dit  was  nie  dig  geraam 
nie.  Ek  het  dit  nou  agter  toegeplak  dat  hulle  nie  meer  kan  inkom 
nie.” 

Hy  het  tot  1953  in  Amsterdam  onder  Van  Wyk  Louw  studeer.  In 
1963  en  1973  was  hy  en  sy  vrou  weer  in  Europa  — een  keer  ’n 
dekade.  En  nou,  tien  jaar  later,  is  dit  of  sy  gebed  verhoor  is,  het  hy 
die  aand  in  Saxonwold,  Johannesburg,  gesê  met  die  oorhandiging 
van  die  prys  en  die  vers  “Carcassonne  en  Karnak”  voorgelees: 

hier  op  my  klein  dorpie  staan  ’n  kerk 
en  kantore  hier’s  winkels  en  ’n  klein  kliek 
en  nog  ’n  kliek  die  plekkie  waar  ek  werk 
en  ’n  kerkhof  en  ’n  veldfliek 

vanoggend  kom  daar  ’n  tydskrif  met  die  pos 
met  foto’s  van  Carcassonne  en  Karnak  stuur  geld 
Here  vir  my  reis  verlos 
my  van  die  halfrond  van  die  kopspeld 

Sy  vrou,  Anna,  kom  maak  kennis  en  bedien  tee  in  fyn  porselein- 
koppies  met  ’n  goue  randjie  en  ’n  roospatroon.  Wanneer  sy  terug- 
keer  na  haar  kleuterskool  in  die  agterste  deel  van  die  huis,  praat  hy 
verder. 

Hoewel  hy  op  56-jarige  leeftyd  eers  met  Angelliera  gedebuteer  het, 
skryf  en  dig  hy  al  van  standerd  ses  af. 

“Agt  jaar  gelede  het  my  lewe  bedreig  geraak.  Dit  was  natuurlik 
altyd  bedreig,  van  my  jeug  af,  maar  naderhand  dinkjy,  jy  sal  nie 
meer  doodgaan  nie. 

“Dis  met  die  terugslag  in  ’ 7 5 dat  ek  besef  het  ek  moet  die  gedigte  óf 
wegsmyt  óf  daaraan  werk  dat  dit  kan  klaarkom.  Een  gedig  in  An- 
gelliera  het  my  laat  besef  dit  moet  die  moeite  werd  wees  om  te  pub- 
liseer.  Hy  kan  nie  die  vers  onthou  nie  en  staan  eers  op  om  dit  in 
die  bundel  na  te  slaan. 

‘Na  willekeur’  op  bladsy  45.  Ek  het  op  ’n  balkon  gestaan  in  Port 
Elizabeth  wat  uitkyk  oor  die  see.  En  ek  het  ’n  meisie  uit  die  duine 
sien  kom  met  die  loshangende  hare  en  verby  die  man  stap  wat  sy 
fish  en  chips  eet  en  ek  het  gesien  hoe  kom  die  storm  op.” 

Die  dinge  is  sonder  verband 

hoegenaamd.  ’n  Storm  steek  voor  die  son  oor  berg  en  bos 
op.  Haar  hare  hang  los 

in  die  wind.  Haar  vlees  jeukdink  aan  die  seun  op  die  strand 
vanmiddag.  Daars  ’n  aktiewe  welriekende  soet  brand 
waar  sy  hom  in  die  duine  ontvang  het  verstom 
in  ekstase  nog.  Wat  het  van  hom 
geword?  Die  joggie  verkoop  sy  koerant: 

“Op  die  grens  tussen  land  en  land 
het  ses  gesterf  in  die  sneeu”; 
absurd:  “Man  byt  leeu”. 


Die  stad  se  liggies  begin  brand. 

New  York  het  vanselfsprekend  meer  stoutighede  as  Samarkand. 
Die  kafeeseun  eet  sy  vis 
en  brood.  Die  stad  raak  in  die  mis 
weg.  In  hierdie  trant  . . . 

“Die  werklik  deursíaggewende  moment  was  daardie  middag  en 
daardie  gedig  wat  plotseling  ontstaan  het. 

“Dekker  en  Van  Wyk  Louw  is  toe  albei  al  dood.  Ek  was  wel  een 
keer  by  Eybers  in  Amsterdam  op  besoek  met  gedigte  in  my  sak, 
maar  my  moed  het  my  begewe  en  ek  is  daar  weg  sonder  om  dit  vir 
haar  te  wys. 

“Ek  het  Opperman  die  eerste  keer  ná  sy  ernstige  siekte  by  die  toe- 
kenning  van  die  eregraad  wat  Eybers  in  ’ 79  van  die  RAU  ontvang 
het,  gesien.  Ek  het  hom  amper  nie  herken  nie  en  besluit  toe  om  my 
verse  aan  hom  te  stuur.” 

Opperman  se  reaksie  was  oorweldigend  — “Koningskos!” 

“Maar  dit  is  gek.  Hy’t  ’n  gedig  geskryf  oor  rooiaas  op  Franskraal. 
Ek  het  my  rooiaasgedig  geskryf  in  die  laaste  helfte  van  die  jare 
Sestig.” 

Hy  staan  op  en  haal  ’n  rooiaasfossiel  van  die  gordynrakkie. 

“Opperman,  wat  die  manuskrip  gekeur  het,  was  nogal  vies  omdat 
ek  die  naam  in  die  finale  weergawe  van  die  boek  verander  het  in 
“Pyura”: 

hy  sit  aan  die  rots  vas 

die  rots  sit  in  ’n  diep  kas 

diep  ondersee  in  die  kontinent  vas 

hy  sit  in  sy  getypoel 

in  sy  getypoel  kan  hy  voel 

hoe  pooltrillinge  deur  hom  spoel 

hy  voel  aardbewinge  deur  hom  gebeur 
hy  word  uit  die  aardkern  gesteur 
hy  voel  deur  hom  die  oseaán  beur 

oraal  en  anaal  identies  getuit 

wat  hy  met  laagwater  eenkant  insuig  spuit 

hy  in  ’n  klein  parabool  anderkant  uit 

Hoe  voel  hy  oor  die  kritiek  dat  sy  werk  te  serebraal  en  gemaak  is? 

“Dis  ’n  ou  probleem  wat  blykbaar  Van  Wyk  Louw  ook  gepla  het. 
Sy  Amsterdamse  intreerede  het  daaroor  gegaan.  Die  digter  wat 
ook  intellektueel  is,  en  in  Berigte  te  velde  het  hy  geskryf  oor  die  staal- 
harde  struktuur  van  die  denke  wat  agter  elke  kunswerk  sit. 

“My  gedigte  ontstaan  in  my  gevoelswêreld;  my  gemoed  en  my  sin- 
tuie.  Maar  natuurlik  werk  jy  daaraan.  Ek  vind  dit  aanmatigend 
dat  kritici  kan  beweer  sekere  werk  is  gemaak  deur  die  verstand  en 
ander  nie. 

“Een  van  die  vroegste  opstelle  wat  ek  geskryf  het,  was  “Die  dro- 
mende  denke  by  J.H.  Leopold”.  Ek  sou  sê  dis  waar  die  gedig  ont- 
staan,  hy’s  nóg  suiwer  droom  en  hy’s  nóg  suiwer  denke.  Die  vraag 
is  of  dit  góéd  is.” 

Hy  publiseer  binnekort  kortverhale  onder  die  titel  Die  waarheid 
gelieg. 

“My  voorkeur  lê  by  die  poësie.  Ek  dink  nie  my  prosa  en  my 
dramas  is  beter  nie.  Maar  ek  was  nog  altyd  ’n  slegte  beoordelaar 
van  my  eie  goed. 

“Die  poësie  dring  alles  terug  tot  die  essensiële.  Die  prosa  gee  vir 
jou  ’n  breër  veld.  Daarom  wil  ek  die  sprong  waag  om  dit  te  publi- 
seer.  Dis  ’n  twintigtal  verhale,  maar  hulle  groei  aan,  dis  dié  dat 
hulle  nie  klaarkom  nie.  Dit  gaan  geen  formidabele  dik  boek  wees 
nie.” 

Daar  wag  ’n  hoorspel  en  ’n  vollengte  drama,  maar  dis  harde  werk 
so  hy  sal  ’n  hele  vakansie  net  daaraan  moet  wy.  Ja,  hy  sou  graag  ’n 
roman  wou  skryf,  maar  ’n  “groot”  meesleurende  een.  Hy  lag. 

Wanneer  ons  later  koffie  drink,  gaan  haal  sy  dogter,  Thea,  haar 
kitaar.  Sy  sing  in  ’n  helder,  welluidende  altstem  Psalm  128,  wat 
haar  pa  verdig  het  tot  “Harba  lori  fa”: 

In  ons  tuin  staan  vyf 
jong  bome  jong  olyf 

in  beddings  blomme  In  ons  huis  altyd 
gereed  staan  ’n  stuifmeelmaaltyd 

Daaromheen  sit  ek  en  my  Kanna  en  kroos 
vrolik  ingebed  soos 

gewil  deur  die  Here 
Voëls  sing  sy  Naam  ter  ere 

van  my  Kanna  en  lente-selfs-Mei 
en  van  nog  daarby 

vyf  sterk  Stam-Jolien  ranke  Tak-Tooi 
woelblaar  Koel-Attaar 

dan  soet-teer  Mir-Heester  soos  almal  mooi 
veelkleurige  Tiedosblaar 


Dan  volg  toonsettings  van  verse  van  Antjie  Krog,  Lina  Spies  en 
Ingrid  Jonker.  Só  sing  sy  dikwels  vir  hom,  sê  die  digter  vanuit  sy 
stoel  by  die  venster. 

Later  stap  sy  en  haar  pa  saam  tot  by  die  motor.  “Ons  bly  hier  op 
die  grens  van  die  dorp.  In  die  veld  daar  voor  spring  die  hase  nog 
wanneer  ons  gaan  stap.  Ek  moet  baie  stap,”  sê  hy. 

EIEWYSHEID 

ek  groei  aarde  toe  krom  ek  hel  lewendig 
skuins  hoe  meer  jare  ek  haal 
hoe  meer  raak  my  kinkels  bestendig 
ek  moet  my  vertikaal 

handhaaf  ek  moet  sekondegetrou 
onthou  om  asem  te  haal 
om  koppig  uit  te  hou 

en  te  beweeg  krapskeef 

en  aaphinkende  ek  moet  uitputtend  aanhou 

oefen  om  deur  die  nag  te  leef 

ek  moet  vratig  bly  drink 
en  eet  en  sweet 

en  hondhyg  ek  moet  vermoeiend  bly  dink 
in  teen  die  groot  vergeet 


Aan  boord  van  die  Cape  Town  Castle  saam  met  sj  vrou  op  pad  terug  na  Suid-Afrika  na  afloop  van  ’n  studieverblyf  in  Nederland 

en  Brittanje  in  Junie  1963. 

Mabel  Rossouw 

T.T.  Gloete  as  literator 


In  hierdie  uitgawe  van  Ensovoort  is  dit  gepas  om  ook  kortliks 
aandag  te  skenk  aan  die  besondere  bydrae  wat  T.T.  Cloete  tot 
dusver  gelewer  het  ter  bevordering  en  uitbouing  van  die  literatuur- 
wetenskap  en  in  die  besonder  ook  van  die  Afrikaanse  poësiekritiek. 

Verskeie  bundels  met  bydraes  oor  en  rondom  die  poësie  het  reeds 
uit  sy  pen  verskyn.  Sy  proefskrif,  Trekkerswee  en  Joernaal  van  Jorik, 
het  in  1953  al  bewys  gelewer  van  Cloete  se  besondere  vermoëns  op 
die  gebied  van  die  poësiekritiek.  In  1961  verskyn  daar  van  hom  ’n 
studie  oor  die  poësie  van  Totius2  en  twee  jaar  Iater  Op  die  woord  af, 
’n  bundel  opstelle  oor  die  poësie  van  N.P.  van  Wyk  Louw.J  KaneeÚ 
bevat  opstelle  van  uiteenlopende  aard  oor  die  letterkunde.  Cloete 
lewer  ook  bydraes  tot  verskeie  versamelbundels  oor  die  Afrikaase 
literatuur,  soos  Perspektief  en  profiel  en  D.J.  Opperman:  Dolosgooier 
van  die  woord.  In  Die  Afrikaanse  literatuur  sedert  Sestif  versorg  hy  die 
volledige  poësiebydrae  op  bekwame  wyse,  en  met  die  blokboek  Hoe 
om  ’ngedig  te  ontleecÚ  gee  Cloete  vir  die  letterkundestudent  duidelike 
riglyne  vir  en  leiding  in  dié  omvattende  taak. 

Deur  die  jare  heen  het  daar  van  Cloete  ook  steeds  ’n  groot  invloed 
uitgegaan  na  die  wyer  publiek  deur  middel  van  radiopraatjies  en 
koerantresensies.  Langs  hierdie  weë  probeer  hy  veral  om  die 
Afrikaanse  poësie  meer  toeganklik  te  maak  vir  die  minder  ingeligte 
leser,  terwyl  hy  deurgaans  ook  strewe  na  ’n  hoë  graad  van  weten- 
skaplikheid.  Laasgenoemde  kom  uiteraard  wel  sterker  na  vore  in 
artikels  wat  verskyn  in  onder  andere  Tydskrif  vir  Letterkunde,  Tyd- 
skrif  vir  Geesteswetenskappe  en  Standpunte.  Op  simpatieke,  maar 
eerlike  wyse  word  daar  in  die  kroniek  van  eersgenoemde  tydskrif 
gereeld  ook  aandag  gegee  aan  die  werk  van  jonger  digters. 

Op  die  gebied  van  die  literatuurwetenskap  stel  T.T.  Cloete  sy  kun- 
digheid  as  literator  in  diens  van  die  Afrikaanse  taal  deur  op  te  tree 
as  inisieerder  van  die  vak  Afrikaanse  Taal-  en  Literatuurweten- 
skap  aan  die  PU  vir  CHO.  Die  werk  wat  in  dié  departement 
gedoen  word,  het  reeds  gelei  tot  ’n  groter  bewuswording  van  hier- 
die  studierigting  onder  studente  in  die  Afrikaanse  letterkunde.  Be- 
iangwekkende  navorsing  vir  proefskrifte7en  verhandelings  oor  as- 
pekte  van  die  literatuurwetenskap  is  reeds  onder  sy  leiding  gedoen. 

Onder  Cloete  se  leiding  nader  twee  omvattende  navorsings- 
projekte  tans  voltooiing,  naamlik  ’n  woordeboek  en  ’n  glossarium 
van  literatuurwetenskaplike  terme.  Hierdie  publikasies,  wat  in 
opdrag  van  ’n  bekende  uitgewer  geloods  is,  beloof  om  van  baie 
groot  waarde  te  wees  ter  bevordering  van  literatuurwetenskaplike 
kennis  en  studies  onder  Afrikaanse  studente,  literatore  en  ander 
belangstellendes.  In  opvolging  van  die  woordeboek  en  die  glossa- 
rium  beplan  Cloete  na  verneem  word  om  die  fondse  van  ’n 
navorsingstoekenning  wat  hy  van  die  Raad  vir  Geesteswetenskap- 
like  Navorsing  ontvang  het,  aan  te  wend  om  die  samestelling  van 
vier  omvangryke  werke  van  stapel  te  stuur,  naamlik  handleidings 
oor  epiek,  liriek  en  dramatiek,  en  uiteindelik  ’n  omvattende  werk 
oor  literêre  benaderingswyses  en  teorieë  vanaf  die  Grieke  tot 
vandag. 

Om  terug  te  keer  tot  Cloete  as  kritikus:  sy  kritiese  ontledings  van 
literêre  werke  word  deurgaans  gekenmerk  deur  ’n  deeglike  literêr- 
teoretiese  onderbou  en  deur  die  presiese  gebruik  van  literêre 
terme.  Sy  poësiekritiek  vertoon  hoofsaaklik  teksimmanente  trekke, 
hoewel  Snyman8  aantoon  dat  daar  in  sy  kunsbeskouing  ook  ruimte 
gelaat  word  vir  die  rol  van  die  skrywer,  die  verband  tussen  die 
daaglikse  lewe  en  die  boek,  en  veral  vir  die  lesers  van  die  kunswerk 
(hieroor  later  meer). 

Wanneer  Cloete  ’n  digbundel  of  ’n  digterskap  bespreek,  heg  hy 
groot  waarde  aan  ’n  eiesoortige  styl9  en  aan  elemente  wat  bevor- 
derlik  is  vir  die  eenheidsbinding  van  ’n  werk.  Sy  beskouing  van  die 
kunswerk  as  ’n  eenheid  lei  egter  nie  tot  ’n  globale  beoordeling 
daarvan  nie.  Snyman  omskryf  sy  kritiek  tereg  as  “ ’n  op  die  woord 
af  benadering  wat  noodwendig  uitloop  op  ontleding  van  struktuur, 
bepaling  van  bindingsmiddele,  motivering  van  soliditeit  en  ont- 
sluiting  van  die  tema”. 10  Hieruit  volg  dan  dat  elke  gedig  ofdigbun- 


del  in  eie  reg  beoordeel  word,  wat  voorkom  dat  ’n  geheel  veroor- 
deel  word  sonder  dat  onderdele  in  hul  eie  reg  gesien  word.  Cloete 
se  werkwyse  as  kritikus  bly  ook  steeds  in  ooreenstemming  met  sy 
uitspraak  dat  dit  in  die  literêre  werk  en  literêre  kritiek  gaan  om  die 
“lewende  funksies  van  die  taal  en  van  strukture”. 

Dat  Cloete,  as  Calvinistiese  literator,  ook  ’n  oog  het  vir  die  leser  en 
soms  ook  vir  die  skrywer  van  die  literêre  werk,  blyk  onder  andere 
uit  die  twee  studiestukke,  Sensuur:  prinsipieel  en  prakties  besien'  en 
Die  verhouding  tussen  die  skrywer  en  sy  volkú 2 Die  artikel  “Veroordeling 
van  die  literatuur”13  bied  ’n  uitvoerige  bespreking  van  die  drie  le- 
sertipes  wat  Cloete  onderskei  en  van  die  wyse  waarop  elke  katego- 
rie  lesers  literêre  werke  lees  en  beoordeel.  W’aardering  en  veroor- 
deling  van  dit  wat  ons  lees,  is  volgens  Cloete  ’n  normale  eindpro- 
duk  of  byproduk  van  die  verhouding  leser  — kunswerk,  wat 
gevorm  word  deur  die  leesaktiwiteit.  Die  drie  kategorieë  lesers  wat 
onderskei  word,  is  (1)  dié  wat  ’n  werk  lees  omdat  dit  ’n  taalmaak- 
sel  is  met  ’n  verwikkeldheid  wat  hom  leen  tot  ’n  analitiese  spel;  (2) 
dié  wat  glo  dat  literatuur  ontspanning  moet  bied;  en  (3)  die  lesers 
wat  van  letterkunde  verwag  om  “diensbaar  aan  die  gemeenskap” 
te  wees.  Cloete  toon  aan  dat  die  eerste  manier  van  lees  die  minste 
leserprobleme  skep  aangesien  die  beoordeling  van  die  letterkun- 
dige  boek  as  “taalmaaksel”  die  betroubaarste  en  suiwerste  behoort 
te  wees. 

’n  Meer  resente  artikel  waarin  Cloete  sy  kunsbeskouing  uiteensit, 
is  “Die  aard  van  literêre  beoordeling.”14  Na  ’n  insiggewende, 
wetenskaplike  uiteensetting  en  toeligting  van  die  problematiek 
rondom  literêre  manifestasies,  transformasies  en  transfigurasies, 
die  interpretatiewe  problematiek,  ensovoorts,  laat  hy  hom  ten 
slotte  uit  oor  “leserprobleme”.  Hy  wys  onder  andere  daarop  dat 
selfs  ’n  heel  klein  onderdeel  ’n  literêre  werk  vir  ’n  leser  tereg  onaan- 
neemlik  kán  maak  as  dit  met  sy  waardes  bots,  “want  sowel  literêr 
as  teologies,  juridies  en  andersins  word  aanvaar  dat  literêre  waar- 
des  nie  die  hoogste  waardes  is  nie.”13  Vervolgens  omskryfhy  kort- 
liks  die  taak  van  ’n  Christelike  literatuurbeskouing  en  wys  onder 
andere  daarop  dat  so  ’n  beskouing  eerstens  literêr  moet  oordeel, 
met  waardering  vir  die  manifestasievorme,  transformasievorme  of 
transfigurasievorme  van  die  literatuur,  ook  vir  dié  dinge  wat  nie  ’n 
onmiddellike  verband  met  lewens-  en  wêreldbeskouing  het  nie.  Hy 
toon  aan  dat  skrywers  meestal  met  die  problematiese  werk  en 
gee  ten  slotte  ’n  defmisie  van  wat  beskou  kan  word  as  die  deka- 
dente,  naamlik  dié  werke  waarin  die  negatiewe  nie  gepositiveer, 
die  gebrokene  nie  heelgemaak  word  nie;  of  waarin  die  positiewe 
genegativeer  word,  dit  wat  heel  is,  gebreek  word.  Ten  slotte  wys  hy 
daarop  dat  genoemde  positivering  nie  noodwendig  ideëel  moet  ge- 
skied  nie,  maar  “dit  kan  geskied  deur  enigeen  van  die  manifesta- 
sievorme,  ook  selfs  die  foniese,  ritmiese  en  veral  tektoniese”.16 

Hoewel  T.T.  Cloete  se  poësiekritiek  hoofsaaklik  op  ontledings 
vanuit  die  teks  berus,  huiwer  hy  nie  om  ook  die  resultate  van 
sekere  omstrede  sake  in  ’n  digterskap  onder  die  loep  te  neem  nie. 
Van  Breytenbach  se  politieke  strydgedigte  en  religieus-offensiewe 
verse  sê  hy  byvoorbeeld  dat  dit  “vir  homselfas  digter  weiniggoeds 
opgelewer  en  sy  digterskap  eerder  skade  aangedoen  het.”n  In  sy 
literêr-teoretiese  aktiwiteite  word  daar  meermale  eksplisiet  aandag 
gegee  aan  die  leser  en  sy  rol  in  die  literêre  kommunikasieproses; 
Cloete  se  literatuurwetenskaplike  arbeid  kan  dus  as  heel  relevant 
beskou  word  by  die  lesergerigte  literêre-kritiese  oriëntasies. 

Lina  Spies 

Geloof  en  gedig  in  die  Afrikaanse  poësie  van  Sewentig 


“In  die  begin  was  die  Woord  . . .” 

Binne  die  beeld  van  die  poësie  van  Sewentig  — ’n  beeld  sonder 
vaste  omtrekke,  ’n  bewasemde  spieël:  nêrens  duidelíke  tendensies, 
riglyne  nie  — kan  ’n  mens  wel  ’n  nuwe  religieuse  gevoeligheid  vas- 
stel.  Standpunte  150,  derde  reeks,  jg.  33,  nr.  6,  Des.  1980,  wil 
probeer  “om  groter  helderheid  oor  die  huidige  stand  van  die 
Afrikaanse  poësie  en  sy  besondere  probleme  te  verkry”.  Dié  publi- 
kasie  werp  inderdaad  lig  op  die  poësie  van  Sewentig  en  is  as  so- 
danig  ’n  belangrike  dokument.  In  hulle  kommentare  kon  die  dig- 
ters  op  versoek  van  die  redaksie  konsentreer  op  verskillende  as- 
pekte  van  hulle  klein  bedryf  van  verse  skryf:  eie  agtergronde,  aan- 
sluiting  by  voorgangers  en  tydgenote  binne  die  steeds 
ontwikkelende  tradisie  van  die  Afrikaanse  poësie,  die  skakeling 
met  ander  literature,  en  so  meer.  Die  redaksionele  brief  het  be- 
klemtoon  dat  die  versoek  om  oor  eie  werk  te  skryf  nie  vir  die  digter 
streng  voorskriftelik  wou  wees  nie. 

Dit  val  op  dat  verskeie  digters  in  hul  verskiliende  verslae  reken- 
skap  gee  van  die  plek  wat  die  religieuse  in  hul  poësie  en  in  dié  van 
ander  tydgenote  inneem. 

In  haar  stuk  “Onstuitbare  drang”  skryf  Sheila  Cussons  vanuit  ’n 
essensieel-religieuse  lewensingesteldheid.  Sy  dig,  sê  sy,  omdat  sy 
“dit  nie  kan  verhelp  nie”.  En:  “Verder  is  daar  die  min  of  meer  ob- 
skure  gevoel,  selfs  geloof  dat  dit  iets  is  wat  ek  moet  doen  in  die  sin 
van  ’n  verpligting,  ’n  plig”  (p.  3;  my  kursivering).  Daar  is  iets,  sê 
sy,  wat  die  skeppende  mens  motiveer  sodat  hy  voortdurend  by  sy 
taak  betrokke  bly:  “persoonlike  God  of  onpersoonlike  Syn”  (ibid.). 
Uiteindelik  kan  dig  en  bid  soos  aan  die  begin,  “voor  dit  nog  be- 
hoorlik  dag  was  oor  die  wêreld”,  weer  één  word:  “Daar  leef  nie  ’n 
mens  wat  nie  al  gesë  het,  ‘ek  glo’  nie  . . .”,  en  sy  vra  haarself  af  of 
die  “innate  religieuse  drang  in  die  mens”  wat  ook  deur  Jung  as  ’n 
drang  erken  is  “nie  nog  die  diepste,  die  mees  onstuitbare  van  alle 
drange  is  nie”  (ibid.). 

Die  aspek  van  die  digterlike  bedryf  in  die  sewentigerjare  wat  ook  in 
die  redaksionele  brief  van  Standpunte  as  diskussie-onderwerp  aan 
die  hand  gedoen  is,  naamlik  “die  digter  se  funksie  ten  opsigte  van 
die  spesifieke  maatskappy  waarin  hy  optree”,  kies  I.L.  de  Villiers 
as  die  instellingshoek  vanwaaruit  hy  sy  rekenskap  gee.  Hy  erken  ’n 
“spanning  tussen  digter  en  Establishment”  (p.  7)  en  ’n  “wantroue 
tussen  Kerk  en  kunstenaar,  veral  tussen  Kerk  en  skrywer”  (p.  8), 
maar  as  ek  hom  reg  verstaan,  beskou  hy  hierdie  spanning  ten  diep- 
ste  as  bevrugtend  vir  die  kunstenaar  soos  vir  Opperman  se  scriba 
van  die  Carbonari.  Vir  hom  wat  ën  digter  ën  predikant  is,  bestaan 
’n  persoonlike  parallel  tussen  die  digterlike  profeet  Natan  wat 
koning  Dawid  deur  middel  van  ’n  gelykenis  van  moord  en  ontug 
beskuldig,  en  Johannes  die  Doper  wat  met  die  profetiese  reguit- 
woord  Herodes  van  ’n  owerspelige  verbintenis  aanklae:  die  indi- 
rekte  metode  van  die  digter  versus  die  direkte  metode  van  die  pro- 
feet-predikant.  Ek  sou  kon  byvoeg  dat  ook  Jesus  se  metode  wesen- 
lik  dié  van  die  digter  was:  deur  metafore  het  Hy  gespreek,  deur  die 
gelykenis.  En  natuurlik:  Dawid  het  na  Natan  geluister,  onder 
andere  omdat  hy  self  digter  was  — gevoelig  vir  die  indirekte 
metode,  uiteindelik  aangegryp  deur  die  gelykenis.  Maar  dit  net 
terloops. 

Fanie  Olivier  glo,  waar  hy  ook  vanuit  die  konflikterende  verhou- 
ding  skrywer  — maatskappy  skryf  (toegespits  op  die  hedendaagse 
Suid-Afrika),  dat  die  “aanvaarde  opvattings  en  dogmas,  selfs  die 
waarheidsgehalte  van  die  Bybel  . . . skerp  en  genadeloos  (!)  be- 
vraagteken  (gaan)  word”.  Maar:  “Dit  beteken  nie  dat  God  of  die 
godheid  noodwendig  irrelevant  geraak  het  nie  . . .”  (p.  26). 
Wessel  Pretorius  sien  die  hedendaagse  Afrikaanse  digters  as  “ ’n 
klein  esoteriese  groep  mense”  waaruit  sommige  ’n  “uitweg”  soek 
m “lirieke”,  “maar  erg  religieuse  poësie,  kontrei-rympies  en  punk- 


gedigte  is  alles  deel  van  ons  huidige  poësie-toneel”  (p.  31;  my  kur- 
sivering). 

Die  indruk  wat  mens  oorhou  na  die  uitvoerige  lees  van  Standpunte 
150  is  van  ’n  geslag  digters  — geen  “generasie”  in  die  literêre  sin 
van  die  woord  nie  — wat  deur  ’n  spieël  in  ’n  raaisel  kyk.  Sommige 
is  hulle  bewus  van  dié  spieël:  wag  op  die  koms  van  die  Volmaakte 
as  hulle  van  aangesig  tot  aangesig  sal  ken.  My  aanhaling  van  I 
Korinthiërs  13:10  en  12  is  ietwat  ongelukkig.  Ek  wil  nie  te  kenne 
gee  dat  die  godsdienstige  belewenis  waaraan  sommige  digters  in 
Sewentig  deelneem  en  ander  van  bewus  is  wesenlik  “die  onstilbare 
verlange  na  en  pyn  om  die  Gans  Andere”  is  nie  (Albert  Wester- 
linck:  Het  schoone  geheim  der  poezie;  vgl.  my  artikel  oor  I.L.  de  Vil- 
liers  se  Gelykenisse  en  ander  verse,  Standpunte  126,  derde  reeks,  jg.  29, 
mr.  6,  Des.  1976).  Die  godsdienstige  aspek  van  die  poësie  van  Se- 
wentig  is  nie  één  duidelike  enkelvoudige  ontwikkelende  rigting  nie: 
soos  alles  wat  die  sewentigerdigkuns  kenmerk,  vertoon  dit  variasie 
en  meerduidigheid. 

Ek  neem  aan  dat  Phil  du  Plessis  hom  aangetrokke  voel  tot  of  ver- 
want  aan  — dit  blyk  ook  uit  sy  begeleidende  verse  — die  religieuse 
tendensie  in  die  huidige  Afrikaanse  poësie.  Sonder  veel  direk-per- 
soonlike  rekenskap  skryf  hy  in  StancLpunte  150  oor  “Kerk  en  digter”. 
In  my  eie  artikel  het  ek  die  stelling  gemaak  dat  vir  die  digter  “ge- 
nerasienood”  net  sal  ontstaan  as  die  tyd  ’n  algemene  armoede  aan 
inspirasie-bronne  het;  die  stimulus  hoef  nie  noodwendig  van  tyd- 
genootlike  mede-digters  te  kom  nie  (“Tuiskoms  in  die  poësie”, 
Standpunte  150,  p.  36).  Volgens  Du  Plessis  is  die  “regerende  Neder- 
duitse  Gereformeerde  Kerk  en  die  susterkerke”  juis  nie  meer  vir 
die  digter  wat  religieuse  poësie  skryf  vrugbare  inspirasiebron  nie, 
want  dit  is  onmoontlik,  sê  hy,  “om  in  die  intellektuele  atmosfeer 
van  dié  kerke  kreatief-mistieke  ervarings  te  beleef’  (p.  14).  Hier- 
mee  verhef  Du  Plessis  die  mistiek  tot  die  belangrikste  stimulus  vir 
die  religieuse  gedig,  altans  vir  die  werklik  goeie  gedig.  Op  grond  van 
hierdie  oortuiging  gee  Du  Plessis  dan  aan  Sheila  Cussons  ’n  voor- 
ste  plek  — as  ek  hom  reg  lees  nie  net  ten  opsigte  van  haar  bydrae 
tot  die  religieuse  gedig  in  Afrikaans  in  Sewentig  nie,  maar  binne 
ons  poësie  in  die  algemeen:  “Die  mistieke  aspekte  van  haar  feno- 
menale  onlangse  vyf  bundels  (vir  my  die  mees  oorweldigende  stuk 
werk  in  die  Afrikaanse  poësie)  het  ek  mees  intens  ervaar  in  Verf  en 
vlam.  Dit  gaan  my  in  elk  geval  jare  neem  om  al  hierdie  werk  te  as- 
simileer”  (p.  15).  Ek  gaan  onmiddellik  met  Du  Plessis  akkoord  dat 
Sheila  Cussons  ’n  besondere  bydrae  tot  die  Afrikaanse  poësie  van 
Sewentig  lewer  — - veral  tot  die  religieuse  gedig  — en  daarmee  vir 
haar  ’n  permanente  plek  binne  die  wêreld  van  die  Afrikaanse 
poësie  verower  het.  Ek  deel  sy  bewondering,  maar  ek  weerhou 
myself  liefs  van  absolute  uitsprake;  evaluasie  bly  in  die  literatuur 
(of  jy  nou  op  literatore  smaal  al  dan  nie)  ’n  uiters  moeilike  saak. 
Tereg  sê  Du  Plessis  ook:  “Sy  het  die  pyn  tot  ekstase  verwerk  en  die 
ekstase  tot  woord”  (ibid.).  Dis  jammer  dat  hy  geen  poging  waag 
om  te  sê  hoe  dit  gebeur  nie,  veral  waar  hy  soos  elke  woord-mens 
weet  dat  alles  wat  in  die  poësie  gebeur  deur  die  taal  gebeur.  Hy 
haal  Eliade  aan  wat  sê  dat  alle  poësie  ’n  poging  is  om  taal  te  her- 
skep,  dit  wil  sê  om  die  bestaande  taal  van  elke  dag  op  te  hef  en  ’n 
eie  persoonlike  taal  te  kreëer,  “in  the  last  analysis  secret”  (p.  16). 
Inderdaad  — indien  Du  Plessis  hom  dalk  op  die  “geheimenis” 
beroep  — die  wonder  van  die  taal  van  die  poësie  ontglip  die  finale 
analise,  maar  die  wonder  word  ook  blootgelê  deur  analise  van  die 
woord,  eerder  as  deur  vae  ekstatiese  uitroepe. 

Nie  as  ’n  aanval  op  Du  Plessis  nie  — wel  uit  ’n  sekere  verontwaar- 
digde  verset  teen  die  onwetenskaplikheid  van  sy  wetenskaplik-pre- 
tenderende  argument  — maar  ter  verheldering  wil  ek  graag  kort- 
liks  ingaan  op  die  verhouding  tussen  dogma  en  literatuur.  Sonder 
dat  ’n  digter  streng  dogmaties  hoef  te  wees,  bevind  hy  hom  as  hy  ’n 
religieuse  gedig  skryf  noodwendig  binne  ’n  godsdienstige  tradisie 
en  klimaat  (hy  leef  as  godsdienstige  mens  nie  in  ’n  vakuum  nie): 

die  Protestantisme,  Calvinisme,  Rooms-Katolisisme,  Mistisisme. 
Lei  verskillende  dogmas  by  verskillende  digters  tot  verskil  van 
taalhantering  in  die  religieuse  poësie?  Tweedens  wil  ek  probeer 
vasstel  hoe  sterk  die  aksent  werklik  in  Sewentig  op  die  religieuse 
gedig  val:  dit  is  ’n  tendensie,  maar  hoe  nuut,  hoe  deurlopend? 

Literatuur  en  Dogma 

In  sy  boek  Testament  of  vision  (eerste  druk  1958)  sê  Henry  Zylstra 
dat  ons  in  die  twintigste  eeu  nog  die  nabloei  van  die  Romantiek  en 
die  Verligting  (Aujklárung)  het,  maar  nie  meer  'n  hoogbloei  nie, 
omdat  hulle  albei  voortgekom  het  uit  die  dogma  van  die  natuurlike 
goedheid  van  die  mens.  Hierdie  humanisme  oorheers  nie  meer  die 
denkklimaat  van  ons  tyd  nie.  Naas  die  konsep  van  die  goeie  mens 
het  in  die  twintigste  eeu  die  konsep  ontwikkel  van  die  mens  as  ge- 
valle  wese  met  ’n  natuurlike  neiging  tot  die  kwade.  Zylstra  onder- 
skei  langs  dié  riglyn  tussen  “Liberal  Man”  en  “Religious  Man”.1 
As  sy  getuies  roep  hy  onder  andere  T.E.  Hulme,  VV.H.  Auden  en 
T.S.  Eliot  in:  Die  dogmatiese  ommekeer  in  die  eeu  waarin  ons  leef, 
word  weerspieël  in  ’n  religieuse  gevoeligheid  in  die  literatuur. 

Wat  gebeur  in  die  Suid-Afrika  van  die  sewentigerjare?  Lees  mens 
die  getuienisse  van  die  digters  van  Sewentig  in  Standpunte  150  kan 
jy  een  feit  sonder  twyfel  konstateer:  die  Afrikaner  se  optimisme  van 
Dertig  en  Veertig  — ons  tydperk  van  die  Romantiek/die  Idealisme 
in  die  sin  van  die  Absolute  — is  verby;  die  digter  aan  die  woord  is 
in  die  algemeen  ’n  kwesbare/gekwetste  wese  wat  twyfel  aan  die 
mag  van  die  digterlike  woord,  in  verset  is  teen  strukture  en  inkeer 
op  homself — al  skreeu  hy  ook  hoe  hard  dat  ons  na  buite  moet 
beweeg  en  strukture  moet  verander.  Ons  het,  hoe  paradoksaal  dii 
ook  al  mag  klink,  in  die  afgelope  twee  dekades  self  ongemerk  die 
oorgang  gemaak  van  die  “Liberalisme”  na  die  “Godsdiens”  in  die 
sin  wat  Zylstra  dit  bedoel  — al  was  ons  volk  \ roeër  hóé  veranker  in 
die  Christelike  godsdiens  en  die  Kerk.  Ek  beroep  mv  op  Zylstra  ter 
verduideliking  en  haal  aan:  “If  the  witness  of  a large  and  impor- 
tant  segment  of  the  contemporary  literature  is  to  be  trusted  at  all, 
we  can  say  that  the  dogmatic  change  now  being  realized  in  our 
western  world  is  a bigger  change  than  took  place  when  the  Verstand 
of  the  age  of  Voltaire  became  the  Vernunft  of  the  age  of  Goethe.  The 
difference  is  bigger  than  the  difference  between  Rationalism  and 
Romanticism.  Those  two  differed  significantlv  from  each  other,  for 
they  were  not  identical  twins.  But  in  the  end  the  common 
parentage  of  Renaissance  humanism  and  the  family  trait  of  the 
natural  goodness  of  man  outweigh  the  individual  differences  in  the 
scale  of  importance.  We  can  call  the  two  by  the  common  name  of 
Liberalism.  And  in  speaking  now  of  an  important  spiritual  change  from  it , 
we  can  call  it  a change  from  Liberalism  to  Religion ,1?. 

Vanuit  hul  gesamentlike  oorsprong  uit  die  humanisme  van  die  Re- 
naissance  bring  Zylstra  die  Romantiek  en  die  Rasionalisme  dus 
saam  onder  die  een  begrip  “Liberalisme”  wat  hy  van  die  Gods- 
diens/Religie  onderskei.  Inderdaad,  ons  eie  samelewing  was  “ro- 
manties”  en  “rasioneei”,  maar  dis  reeds  ’n  gebroke/deurbreekte 
samelewing  en  as  sodanig  ’n  nuwe,  vrugbare  teelaarde  vir  die 
geloof  . . . of  ongeloof.  In  sy  rekenskap  het  I.L.  de  Villiers  dit  ook 
oor  hierdie  grondverskuiwing;  hy  praat  van  'n  tvd  van  “omwentel- 
ing,  oorgang  en  groei  — renaissance”  en  vervolg:  “.  . . die  digter 
(voel)  soos  Nikos  Kazantsakis  dat  die  aarde  onder  hom  aan  die 
beweeg  is.  As  hy  ware  digter  is,  skrik  hy  nie  vir  sulke  skuddings 
nie,  en  hou  hy  aan  notuleer,  maar  ’n  sekere  gevoel  van  ongemak 
kan  hy  nie  afskud  nie,  gedagtig  dat  die  poësie  in  der  waarheid  dis- 
cordia  concors  is”  (Standpunte  150,  p.  9). 

Dus:  veranderde  dogma  = veranderde  of  veranderende  literatuur. 
Maar  ek  wil  by  dogma  kom  in  die  strenger,  kerklike  sin  van  die 
woord:  Rooms-Katolisisme/Mistiek  versus  Protestantisme/Calvi- 
nisme,  juis  waar  Phil  du  Plessis  eersgenoemde  as  ’n  soveel  vrug- 
baarder  bron  vir  die  poësie  as  laasgenoemde  sien. 

Die  Mistiek  en  Sheila  Cussons 

Die  Kerk  as  sodanig  — watter  denominasies  is  nie  ter  sake  nie  — 
hoef  nie  die  sfeer  te  vorm  waarbinne  mistieke  belewenisse  die 
digter  te  beurt  val  nie.  As  Du  Plessis  dus  in  die  poësie  van  sekere 
Afrikaanse  digters  van  Sewentig  ’n  “numineus-religieuse  erva- 
ring”  (p.  15)  mis  (hy  noem  pertinent  ook  my  werk  in  dié  verband, 
maar  ek  is  nie  besig  met  ’n  persoonlike  apologie  nie)  lyk  dit  my  on- 
wetenskaplik  en  onregverdig  om  die  klag  aan  die  deur  van  die  so- 

genaamde  “drie  Afrikaanse  kerke”  te  lê.  William  Blake  is  hier  ’n 
uitstekende  voorbeeld.  Hy  is  gebore  op  28  November  1757,  gedoop 
in  die  Church  of  England  en  op  eie  versoek  vanuit  dié  kerk  be- 
grawe,  maar  behalwe  vir  dié  twee  geleenthede  en  sy  huweliksbe- 
vestiging  (met  Catherine  Boucher  in  1782),  het  hy  nooit  aan  die 
godsdiensbeoefenings  van  die  kerk  deelgeneem  nie.  Inteendeel.  hy 
was  bekend  vir  bittere  antagonisme  teen  die  kerk.' 

Wat  J.G.  Davies  oor  Blake  se  mistisisme  sê,  is  insiggewend  ten  op- 
sigte  van  die  Mistiek  in  die  algemeen  — dit  werp  ook  lig  op  wat 
spesifiek  in  die  poësie  van  Sheila  Cussons  gebeur.  Die  drie  belang- 
rike  vrae  wat  Davies  hom  afvra  en  waarvoor  elkeen  te  staan  kom 
wat  na  die  mistieke  moment  in  die  werk  van  ’n  digter  wil  kyk,  is: 
Wat  is  Mistiek?  In  watter  mate  is  die  betrokke  digter  ’n  mistikus? 
Hoe  het  die  Mistiek  sy  teologiese  opvattings  beïnvloed  en  die 
vorms  waarbinne  hy  dit  tot  uitdrukking  gebring  het?  Heel  eenvoudie 
gestel  kan  mens  sê  die  Mistiek  is  die  ervaring  en  waarneming  van  die  Wese  en 
Teenwoordigheid  van  God,  bo-alles  van  God  self.  By  die  Katolieke  mis- 
tici  is  die  voorwaarde  vir  hierdie  vereniging  suiwering,  die  aflê  van 
die  self;  Davies  haal  uit  die  Theologia  Germanica  aan:  “ ‘No  one  can 
be  enlightened  unless  he  be  first  cleansed  or  purified  and 
stripped’  ”.+  Dit  beteken  noodwendig  ’n  asketisme  wat  in  stryd  is 
met  die  wese  van  kreatiwiteit. 


Die  paradoks  bestaan  daarin  dat  asketisme  die  mens  na  binne  keer 
om  te  konsentreer  op  sy  morele  vervolmaking,  terwyl  die  skep- 
pende  daad  die  mens  homself  laat  vergeet.  Maar  die  kreatiewe 
daad  kan  religieuse  betekenis  verkry:  asketisme  en  kreatiwiteit  is 
uiteindelik  op  dieselfde  doelwit  gerig  — selftransendensie.  Blake 
het  hom  heeltemal  teen  die  asketisme  van  die  Middeleeuse  mistici 
soos  Sint  Johannes  van  die  Kruis,  Sint  Rose  van  Lima  en  Sint  Ber- 
nard  gekeer  met  hulle  bvna  afstotende  gestrenghede,  hulle 
onmenslike  behandeling  van  hul  liggame.  Vir  hulle  navolging  van 
Christus  moes  hy  noodwendig  bewondering  gehad  het:  hulle  deel- 
name  aan  Christus  se  pyn,  hul  gemeenskap  met  Sy  lyding.  Maar 
Blake  se  ftnale  gevolgtrekking  is  dat  asketisme  losgemaak  moet 
word  van  die  Christelike  geloof;  dis  ’n  dun,  los  draadjie  in  die 
Evangelie:  die  weg  van  kreatiwiteit  is  die  weg  van  verlossing.3 

Veral  belangrik  vir  Blake  se  poësie  — en  vir  die  poësie  in  die  alge- 
meen  — is  die  oplossing  wat  hy  vir  sv  nie-asketiese  lewenshouding 
gevind  het  in  sy  opvatting  oor  “dubbele  visie”:  die  “evolusie  van 
die  mistikus  was  vir  hom  ’n  geleidelike  verheldering  van  visie;  ’n 
proses  wat  drie  fases  deurloop,  naamlik  dié  van  dubbele  visie,  drie- 
dubbele  en  vierdubbele  visie  — enkelvisie  synde  die  gesteldheid 
van  diegene  wat  nog  nie  die  weg  van  die  Mistiek  betree  het  nie. 
Die  mens  wat  gereoriënteer  is  vanuit  ’n  self-gesentreerde  bewussyn 
van  die  werklikheid  tot  ’n  God-gesentreerde  bewussyn  daarvan  het 
die  vermoë  van  dubbele  visie.  Dit  beteken  die  Lewe  van  Verhel- 
dering  wat  alle  mistici  ervaar  en  waaraan  alle  ware  kunstenaars  in 
mindere  of  meerdere  mate  deel  het:  “Twofold  vision  is  the  condi- 
tion  of  the  man  whose  consciousness  has  been  redirected  from  a 
self-centred  world  to  a God-centred  world;  it  is  in  fact  to  be  identi- 
fied  with  that  Illuminated  Life  experienced  by  all  true  mvstics, 
and  shared  to  a greater  or  lesser  degree  by  all  real  artists.  Its  main 
feature  is  an  increased  clarity  ofvision,  so  that  'everything  appears 
to  man  as  it  is,  infmite’,  once  ‘the  doors  of  perception’  have  been 
cleansed.  This  mystical  illumination  is  especially  enjoyed  in 
regard  to  the  world  of  nature;  denying  the  artificial  and  narrow 
world  of  self,  the  mystic  pierces  through  the  veil  of  appearance  and 
establishes  direct  contact  with  the  heart  of  creation”''.  Dit  beteken 
die  transfigurasie  van  die  wêreld  in  die  verheiderde  blik  wat 
dubbel  sien.  As  illustrasie  haal  Davies  die  bekende  kwatryn  uit 
Blake  se  “Auguries  of  Innocence”  aan:  “To  see  a VVorid  in  a Grain 
of  Sand/  And  a Heaven  in  a Wild  Flower  . . . Die  mate- 
riële  wêreld  is  onwerklik,  tensy  ons  dit  sien  soos  die  kunstenaar 
met  “dubbele  visie”,  dan  word  dit  ’n  “ ‘Image  of  regeneration’  . 
dan  word  dit  ’n  wyse  van  terugkeer  na  die  ewigheid  '.  Blake  het  self  ; 
verklaar: 

double  the  vision  my  Eyes  do  see, 

And  a double  vision  is  always  with  me” 


Die  oplossing  vir  ’n  oorheersend  sintuiglike  lewensinstelling  en  n 
intense  Christelik-religieuse  verlange  wat  in  haar  eerste  bunde 
Plektrum  (1970)  nog  grootliks  naas  mekaar  bestaan,  vind  Sheila 
Cussons  in  ’n  mistieke  “dubbelvisie’  in  haar  jongste  werk.  In  Ple  ^ 
trum  word  die  Bybelse  Martha  — in  die  gelyknamige  gedig  gf  . 

stalte  vir  die  mens  wat  God  nie  volledig  kan  ken  nie: 

Hy  was  U wakker  Water  self  . . . en  God, 
ek  toe  te  min  . . . te  min  benarde  rots! 

Dieslotgedig  van  Plektrum,  “Gebed”,  is  ’n  sleutel  tot  haar  werk  in 
die  algemeen: 


Hoe  sal  ek  U ooit  ken? 

U is  te  naby,  U is  te  ver, 

U klewe  aan  my  kyker  vas, 

wykende,  wyderende  ster  — 

«n 

's  ' Hier  nie  die  enkelvoudige  visie  van  die  mens  wat  geen  mistieke 
vervoering  ken  nie,  maar  inderdaad  die  Blakeiaanse  dubbelvisie: 
lie  | “U  klewe  aan  my  kyker  vas”.  Die  mistieke  ervaring  is  in  dié  sta- 
(jium  van  Cussons  se  digterskap  egter  nog  nie  volledig  nie;  die 
meer  intieme  Godskennis  word  in  vooruitsig  gestel:  “O,  verborge 
s'|  Wonder,/  Magneet,  wat  ek  sal  ken!”  In  die  natuur  kan  uiteindelik 
n I aan  die  “gretigheid  vir  vuur”  voldoen  word  (“en  als  wat  dor  en 
n I baris  - word  tontel,  gretig  vir  vuur”),  terwyl  die  mens  met 

ó Sy  sintuie  nie  daarby  kan  kom  nie,  maar  moet  vlug  en  sy  asem  as  ’t 
ware  “hok  moet  slaan”  tot  ’n  “bewende  besempie”  (“By  ’n  land- 
skap  van  Hercules  Seghers”).  Hy  is  binnenshuis  vasgekeer  — ook 
in  die  “hut”  van  sy  liggaam  — , uitgesluit  van  die  weerlig  se 
"brandwit  strengelspel  van  skoonheid  en  geweld”  (“Swaar  storm 
in  die  aand”).  Maar  in  die  gedig  “ ‘Christ  of  the  burnt  men’  ” in 
Sheila  Cussons  se  tweede  bundel  Die  swart  kombuis  (1978)  ontvang 
die  mens  “wat  vuur  bemin  en  altyd  waaghalsig  was”  Christus  se 
wonde  aan  die  lyf.  Die  gedig  is  die  poëtiese  getuienis  van  die  ver- 
bond  tussen  twee  “getekendes”:  voortaan  dra  die  mens  die  stig- 
mata  van  Christus.  Die  mistieke  ervaring  is  grotendeels  voltooi, 
die  ek  is  soos  die  ou  Middeleeuse  mistici  gesuiwer  en  gestroop,  het 
deelname  verkry  aan  Christus  se  Lyding  in  Pyn;  die  “verskriklike 
akkoord”  is  voltrek  “opdat  ek  jou  raaksien,  raak  weet,  raak  het”. 
Die  bundel  sluit  toepaslik  met  ’n  gedig  nie  oor  die  ek  en  ’n  per- 
soonlike  visie  van  Christus  nie,  maar  met  die  vers  “Verheerlik- 
ing”,  wat  dit  het  oor  die  bo-menslike  gesig  van  die  Verlosser  wat 
aan  Jesus  se  drie  naaste  dissipels  gegun  is  op  die  berg  van 
Yerheerliking:  “.  . . dat  ons  vir  een  kort  uur/  gesien  het  hoe  hierdie 
Jesus  lyk  vir  God  . . .”  Die  ooggetuies  van  hierdie  Transfigurasie 
kon  hul  ervaring  nie  met  gewone  sterwelinge  wat  met  gewone  oë 
kyk,  deel  nie:  hulle  het  geswyg  maar  geweet  dat  Hy  “ ’n  wit  vuur 
naatloos  een  is  met  sy  heelal”. 


'n  Mens  kan  seker  met  waarheid  en  sonder  vrees  vir  teenspraak  sê 
dat  die  kyk  van  die  mistikus  voorwaarde  was  vir  hierdie  besondere 
religieuse  poësie  van  Sheila  Cussons.  By  herhaling  stem  ek  saam 
met  Phil  du  Plessis  oor  haar  belangrike  bydrae  tot  die  (religieuse) 
poësie  van  Sewentig.  En  om  dan  nou  pertinent  te  kom  by  my 
vroeëre  stelling  — waar  ek  ook  aangesluit  het  by  Du  Plessis  — dat 
in  die  poësie  alles  wat  wonder  is  in  en  deur  die  woord  gebeur: 
Sheila  Cussons  se  woordgebruik  is  die  duidelike  ekwivalent  van 
haar  mistieke  ingesteldheid.  Haar  sterk  visuele  vermoë  het  nie  ’n 
breë  spektrum  van  kleur  tot  gevolg  nie.  In  Plektrum  het  dit  reeds 
opgeval  dat  sy  ’n  soort  “wit-op-swart”  poësie  skryf:  “wit  het  veer- 
tig  skakerings  swart  het/en  wit  het  meer”  (“jackson  pollock”)  — 
poësie  soos  die  ets  en  soos  die  storm  met  sy  donker  hemel  en  helder 
weerlig.  Van  die  debuut  af  brand  die  gedigte  met  die  gloed  van  die 
son,  die  lig  van  ’n  engel,  die  skitter  van  ’n  swaard  en  ’n  mes.  Na 
Plektrum  is  hierdie  aspek  van  haar  poësie  deur  Cussons  se  bundel- 
titels  bevestig:  “Die  swart  kombuis”  (1978),  “Verf  en  vlam ” (1978), 
"Die  f kitterende  wond”  (1979). 

In  Die  swart  kombuis  het  die  titelgedig  sy  duidelike  teenhanger  in 
"Die  geel  kombuis”.  Ons  vind  in  die  bundel  ’n  teenstelling  tussen 
die  swart,  pynlike,  “mitologiese”  werklikheid  waar  die  gode  wille- 
keurig  en  wispelturig  met  die  menslike  lot  omspring  en  die  ligkant 
waar  die  mens  ten  spvte  van  pyn  maar  ook  as  gevolg  van  dié  Pvn 
deur  die  son/Son  bestraal  word:  die  “kosmiese  Christus”,  die 
Christus  van  die  Transfigurasie.  Swart  en  wit/geel  is  die  ekwiva- 
lent  van  donker  en  lig  in  Sheila  Cussons  se  poësie  en  as  sodanig 
verkry  dit  religieuse  dimensie.  Sy  praat  in  die  gedig  “Die  meester” 
(Perf  en  vlam)  dan  ook  van  “Die  ewige  skering  en  inslag/van  Lig  en 
Duisternis”. 


“Die  Woord  het  vlees  geword”:  I.L.  de  Villiers,  T.T.  Cloete 
en  die  Calvinisme 

Rome  sê:  alles  is  onder  gesag  van  die  Kerk.  Calvyn  sê:  alles  is 


onder  gesag  van  die  Woord.  By  alle  aanpassing  van  die  Kerk  deur 
die  eeue  bly  hierdie  verskil  vir  die  Rooms-Katolisisme  en  die  Cal- 
vinisme  nog  geldig  en  as  sodanig  ’n  duidelike  onderskeiding.  Die 
Protestant/Calvinis  vind  in  die  Bybel  die  openbaring  van  God  aan 
die  mens.  Dit  is  onregverdig  om  mistieke  belewenisse  van  die 
digter  te  verwag  wat  hom  deur  die  Woord  laat  inspireer  en  wie  se 
ontmoeting  met  Jesus  essensieel  vanuit  die  Evangelies  plaasvind; 
’n  ontmoeting  met  die  Jesus  van  die  Skrif:  die  Woord  van  God  wat 
vlees  geword  het.  Maar  ek  gaan  akkoord  met  Phil  du  Plessis  waar 
hy  die  gevaar  vir  die  Calvinistiese/Protestantse  digter  aandui  as 
synde  daarin  geleë  dat  hy  Bybelse  openbarings  wat  hom  tref  bloot 
kan  herdig.  Dit  het  die  vroeë  Protestantse  digters  in  Nederland 
gedoen.  (Ek  wil  hom  in  dié  verband  eintlik  bedank  vir  sy  kritiek  op 
my  eie  religieuse  poësie  omdat  dit  my  aandag  opgeskerp  het,  maar 
werklik,  ek  het  darem  nog  nooit  in  ’n  gedig  die  “inhoud  van  die  ka- 
nonieke  boeke  van  die  Bybel”  probeer  “omskryf’  nie!  — my  kursi- 
vering.) 

In  die  gedig  “Kosmose”  ( Gelykenisse  en  ander  verse,  1975)  sê  I.L.  de 
Villiers: 

Ërens  in  my  moet  God  wees. 

Hy  bly  hier, 

so  sê  die  Woord, 

in  my. 

Die  uitgangspunt  is  duidelik:  “so  sê  die  Woord”.  Die  gedig  het 
egter  ’n  duidelike  mistieke  inslag  waar  dit  ’n  intense  verlange  van 
die  self  na  die  ewige  bely,  ’n  uitreik  na  identifisering  van  die  mens- 
lik-beperkte  ek  met  die  oneindige  God  — dit  alles  op  grond  van 
Paulus  se  uitspraak  in  I Korinthiërs  3:16:  “Weet  julle  nie  datjulle 
’n  tempel  van  God  is  en  die  Gees  van  God  in  julle  woon  nie?” 
Hierdie  gedig  staan  in  die  vierde  afdeling  van  die  bundel  en  vorm 
’n  eenheid  met  verse  soos  “Een”,  “God-ken”  en  “Sewende  seël” 
waarin  daar  deurentyd  sprake  is  van  mistieke  eenwording  met 
God.  “Ek  wil  my  aan  U oorgee  soos  aan  wyn”,  lui  die  inleidings- 
reël  van  “Een”.  En  daar  is  ’n  treffende  ooreenkoms  tussen  “God- 
ken”  en  Sheila  Cussons  se  “Gebed”  (Plektrum)  waaruit  ek  uitvoe- 
rig  aangehaal  het:  “Hoe  sal  ek  U ooit  ken?”  By  De  Villiers: 

Sal  ek  U ooit  kan  dínk-ken? 

ráák-ken? 

vóél-ken? 

Die  vierde  afdeling  van  Gelykenisse  en  ander  verse  gee  uitdrukking  aan 
die  uitsig  op  God,  die  aanvoel  van  die  Ander,  die  nabyheid  van  die 
“anderkant”  wat  op  liriese  wyse  die  pyn  van  die  vorige  drie  afde- 
lings  oorstem  (vgl.  my  reeds  genoemde  artikel  oor  hierdie  bundel: 
“Elke  grens  is  pyn”,  Standpunte  126). 

Om  ’n  geforseerde  vergelyking  te  tref  tussen  I.L.  de  Villiers  se 
Leviet  en  vreemdeling  en  Sheila  Cussons  se  Verf  en  vlam  soos  Du  Ples- 
sis  doen  op  grond  van  die  “openlik  religieuse  onderwerp”  (open- 
lik?  albei  titels?)  en  die  “titel-alliterasie”  (p.  15)  — die  alliterasie 
van  “verf ’,  “vlam”  en  “vreemdeling”?!  — beteken  die  skep  van  'n 
skewe  indruk  van  De  Villiers  se  oeuvre.  (“Ek  is  moontlik  nie  reg- 
verdig  nie  . . .”,  sê  Du  Plessis.  Nee,  beslis  nie.)  My  bedoeling  is 
ook  nie  om  ’n  oeuvre-beeld  te  probeer  gee  nie,  maar  om  te  bewys 
hoe  vanuit  ’n  persoonlik-beleefde  interpretasie  (eksegese)  van  die 
Woord  die  poësie  van  ’n  Protestantse  digter  ’n  mistieke  dimensie 
kan  ontwikkel. 

By  die  skryf  van  sy  rekenskap  vir  Standpunte  150  waarvoor  die  keer- 
datum  31  Julie  1980  was,  het  Du  Plessis  ongelukkig  nog  nie  T.T. 
Cloete  se  Angelliera,  wat  in  Oktober  verskyn  het,  tot  sy  beskikking 
gehad  nie:  dit  kon  hom  ’n  heeltemal  ander  kyk  gegee  het  op  die 
Protestantisme  en  die  NG  Kerk  as  stimulus  vir  die  religi-euse  gedig 
in  Afrikaans. 


Die  vrug  van  Eden  het  ’n  “angel”  in  gekry  — dit  het  ’n  gesteekte 
vrug  geword;  bedorwe  - — maar  juis  daarom  kan  die  mens  sy  ‘lier’ 
stem  en  kan  die  ‘engel’  terugkeer.  In  ’n  eie  idioom  herskep  Cloete 
die  oorspronklike  Tuin  wat  ondanks  die  sondeval  juis  in  geseënde 
tye  binne  geseënde  omstandighede  — veral  ook  in  die  gedig  — 
herskepbaar  is:  “Harba  lori  fa”  is  die  derde  en  slotgedig  van  die 
drieluik  onder  die  titel  “Tuin”,  gebaseer  op  Psalm  128.  Cloete 
sluit  in  besonder  aan  by  die  derde  vers:  “Jou  vrou  is  soos  ’n  vrug- 
bare  wingerdstok  binne-in  jou  huis;  jou  kinders  soos  olyfboompies 
rondom  jou  tafel”: 

In  ons  tuin  staan  vyf 
jong  bome  jong  olyf 

Maar  behalwe  vir  die  woord  “olyf  ’ wat  die  direkte  skakel  met  die 
psalm  vorm,  dig  Cloete  in  eie  idioom  — in  ’n  heerlike  spel  met  bo- 
taniese  name  — sy  danklied  vir  sy  gesin,  “my  Kanna  en  kroos”, 
soos  “gewil  deur  die  Here”:  “lente-selfs-Mei”,  “Stam-Jolien”, 
“Tak-Tooi”,  “Koel-Attaar”,  “Mir-Heester”  en  “Tiedosblaar”. 

Hy  sluit  hom  aan  by  Psalm  68  vir  sy  gedig  “Huis  van  eensames”. 
Die  hele  wonder  van  hierdie  gedig  voitrek  hom  in  die  subtiele  oor- 
gang  tussen  die  eerste  agt  en  die  laaste  vier  reëls.  Die  eerste  deel 
het  dit  in  biologiese  terminologie  (“moer”,  “ovum”)  oor  die  uit- 
verkiesende  bevrugtingspel  (en  dis  geen  geringe  prestasie  dat 
Cloete  dit  na  Opperman  se  “Almanak”  weer  kan  doen  nie!)  en 
gaan  dan  oor  in  ’n  lofsang  op  die  so  “gestigte  vader  en  huis”,  ter- 
selfdertyd  ’n  oorgang  van  die  fisiese  na  die  geestelike  — “moer” 
word  “moeder”: 

’n  Vader  word  tot  huis  gestig  koestering 
ontstaan  ander  seer  wonders  skrynende  ontroering 
en  skroeiende  iiefde  wrede  geneentheid  moer  word  moeder 
en  kinders  dans  psalteriese  snoer  aan  snoer. 

Die  kern  vir  hierdie  gedig,  soos  vir  die  psalm  self,  is  die  sewende 
vers  van  Psalm  68:  “God  laat  die  eensames  woon  in  ’n  huisge- 
sin  . . .”  Die  “eensaamheid”  kry  in  Cloete  se  gedig  ’n  nuwe  kon- 
notasie:  die  eensaamheid  van  die  uitverkose  sel  wat  die  ovum  tref. 
Dié  eensaamheid  word  die  warm  volheid  van  ’n  huisgesin:  vader, 
koestering,  kinders  — nie  meer  enkel-voud  nie,  maar  meer-voud, 
nie  meer  ‘een’  nie,  maar  “saam”. 

As  mens  weet  dat  die  Here  God  is,  kan  jy  alles  wees  — sensueel, 
ironies,  speels,  ernstig:  dit  is  die  groot  “tema”  van  Angelliera.  En  as 
sodanig  is  dit  as  ’t  ware  die  “poëtiese  konsekwensies”  van  die  Cal- 
vinis  se  konsekwente  Christelike  lewens-  en  wêreldbeskouing.  God 
voorsien  vir  die  mens  die  heelal:  Hy  is  “bedrywig”  met  “nuk- 
leone”  maar  Hy  hoor  die  prewelende,  biddende  mens: 

I 

As  hulle  prewelend  sag  lê  en  bid 
tot  God  wat  veraf 

waar  in  sy  heelal  vir  hulle  luisterend  afwagtend  sit 

of  met  nukleone  bedrywig  werskaf 

moet  hulle  meeding  om  sy  oor 

moet  hulie  hulle  verbaas 

dat  Hy  hulle  hoor 

tussen  slapers  se  snork  en  die  geogeraas. 

II 

Hy  kan  hulle  hoor.  Hy  hoor 

hulle  op  Woestalleen  op  díe  rusdag 

sedig  en  ingetoë  roep  en  verheerlik  in  die  kerk 

waar  Hy  ywerig  veraf  lag-lag 

in  wentelende  gasmassas  aan  die  werk 

is  onverstoor. 

(“Vraagtekens  en  uitroepe”) 

Ook  vir  die  mossies  voorsien  Hy  ’n  heelal,  getrou  aan  Jesus  se 
woorde  dat  elkeen  van  hulle  voor  God  belangrik  is.  (Vgl.  Luk. 
12:6:  “Word  vyf  mossies  nie  vir  twee  stuiwers  verkoop  nie?  En  nie 
een  van  hulle  is  voor  God  vergeet  nie.”) 

Twee  mossies  iewers  geteel 
in  Gods  Raadsplan  speel 
en  sing  vroegdag  in  die  prieel. 

Alles  is  heel 

in  hulle  heelal  die  son  is  geel 
die  blare  groen  niks  skeel 
hulle  nie  wat  hulle  begeer 
is  alles  luidrugtig  voorsien  veer 
en  kos  ’n  nes  en  seks  en  lig  en  meer 
rojaal  in  hulle  uitgedunde  toonleer. 

(“Van  mossies”) 


Hoe  ver  is  ons  nie  van  Totius  se  onbarmhartige  heelal  nie,  vandie 
“wêreld  wat  ons  woning  nie  is  nie”,  waarin  die  voëlnessie  genade- 
loos  verpletter  word!  | 

Besluit 

Daar  is  ’n  sterk  religieuse  element  in  die  poësie  van  Sewentig,  al- 
hoewel  baie  digters  buite  hierdie  betrokkenheid  om  dig,  van  die 
belangrikste  J.C.  Steyn  en  Wilma  Stockenstrom.  Maar  daar  het  in 
die  Afrikaanse  wêreld  ’n  grondverskuiwing  plaasgevind:  die  ver- 
houding  van  die  mens  tot  God  het  in  die  poësie  van  Sewentig  veel 
gevoeíiger,  persoonliker  geword  as  in  ons  vroeë  poësie  (Jan  F.E. 
Celliers,  Totius).  God  het  terselfdertyd  meer  pertinent  en  op  die 
naam  Christus  geword.  Ek  sien  in  die  sewentigerpoësie  andersyds 
weinig  — indien  enigiets  — van  die  “twisgesprek  met  God”  waar- 
oor  I.L.  de  Villiers  dit  het  ( Standpunte  150,  p.  8).  Ons  het  dit,  glo 
ek,  binne  ons  ontwikkelende  poësietradisie  agtergelaat  by  Toon 
van  den  Heever,  die  vroeë  W.E.G.  Louw  en  N.P.  van  Wyk  Louw. 

En  die  “genadelose  bevraagtekening  van  die  Bybel”  wat  Fanie 
Olivier  in  vooruitsig  stel?  Daarvan  sien  ek  op  dié  tydstip  ook  nog 
niks. 

Die  “Christelike  simbole  en  mites”  word  juis  in  teenstelling  rnet 
wat  Du  Plessis  beweer  deur  die  “hele  mens”  (p.  17)  geleef — daar 
is  nie  soos  hy  sê  ’n  “toenemende  uitsluiting”  van  die  “natuur”,  die 
“dierewêreld”  en  “Eros”  (pp.  17-18)  nie.  Inteendeel.  Myaanha- 
lings  uit  Cloete  se  Angelliera  is  voldoende  bewysmateriaal.  Buiten- 
dien,  die  digter  wat  sy  sout  werd  is,  die  ernstige  vakman  is  bewus 
van  die  tradisie  waarbinne  hy  skryf:  hy  sal  eenvoudig  na  Opper- 
man  nie  met  uitsluiting  van  die  natuur,  die  dierewêreld  en  Éros 
kan  dig  nie.  Die  “Kroniek  van  Kristien”  was  die  begin  van  ’n 
“mistieke”  tradisie;  daarin  het  ons  inderdaad  ’n  “Protestantse  jis 
Mistiek”:  Kristien  is  gewikkel  in  ’n  heftige  konflik  tussen  siel  en 
liggaam  waarby  die  magte  van  aarde,  hemel  en  hel  betrek  word. 

Sy  moet  eers  haar  liggaam  aanvaar  en  lieíkry  voordat  sy  in  ’n  mis- 
tieke  doodshuwelik  een  kan  word  met  God.  Om  volle  mens  van 
God  te  wees,  beteken  om  volle  mens  te  wees.  Dít,  glo  ek,  gebeur  in 
die  Afrikaanse  religieuse  poësie  van  Sewentíg:  God-gesentreerde 
poësie  word  binne  die  paradoks  van  geloof  en  taal  mens-gesen- 
treerde  poësie  — in  terminologie  van  Cloete  is  dit  “Homosentrie”: 

Die  God  van  die  lewendes 

is  Hy,  Hy  laat  hulle  op  ’n  teerpad 

in  ’n  Mercedes  Benz 

windglad  seepgat 

tussen  twee  lane  lang  rooigras 

ongelukvry  ry, 

Hy  laat  hulle  in  dorpies 
soos  Kareedouw  of  Tarkastad 
woon,  die  God  van  die  lewendes 
is  Hy, 

hulle  mag  die  lewe  pynlik  liefhê, 

Hy  wat  een  vrou  aan  sewe  mans 
gun  het  so  gesê. 

Tydens  die  vrystelling  van  Die  Afrikaanse  literatuur  sedert  Sestig  saam  met  Eveleen  Castelyn,  Ernst  van  Heerden  en  Henriette  Grove'  (4  April  1984). 

(Foto:  SENSAL) 


Saam  met  proff.  J.P.  de  Lange  (rektor,  RA  U),  F.I.J.  van  Rensburg  en  Anna  Steyn  tydens  die  aanbieding  van  die  1980-N.P.  van  Wyk  Louw-gedenktesing  by  die 

RAU  op  6 Oktober. 

(Foto:  SENSAL ) 

Frans  van  Niekerk 

Die  motto  in  Jukstaposisie 


Die  motto 

“Allah  is  great,  no  doubt,  and  Juxtaposition  his  prophet” 

A.H.  Clough 

Afgesien  van  die  verwikkeldheid  en  gevolglike  wye  implikasies  wat 
die  motto  verskaf,  dien  die  begrip  jukstaposisie,  wat  deur  die  “ter- 
gende”  titel  sentraal  gestel  word,  as  ’n  loper  wat  die  verskeiden- 
heid  ryklik  geskakeerde,  dog  samehangende  gedigte,  kan  help  ont- 
sluit.  Die  bundeltitel  oorkoepel  (soos  die  hoofkoepel  van  die  Mo- 
hammedaanse  moskee!)  die  gedigte  oor  die  “volle  lewe”  en  skep  'n 
samehang  tussen  “hemel  en  aarde”  en  die  verhewene  en  banale. 
Die  deftig-wetenskaplike  titelgewing  is  “enigmaties”  ongewoon, 
maar  sinvol  in  dié  sin  dat  nie  net  die  tema,  inhoud  en  stemming 
van  die  kriptiese  gedigte  daardeur  getipeer  word  nie,  maar  ook  en 
veral  eksplisiet  die  tegniek  of  “jabrieksgeheim”  van  die  digter.  On- 
middellik  word  die  strukturele  en  gevolglik  geïmpliseerde  intellektuele 
voorop  geplaas  en  word  verwagtings  gewek  van  literêre  vakkun- 
digheid,  wat  hoë  eise  aan  die  begripsvermoë  van  die  gemiddelde 
leser  gaan  stel. 

Arthur  Hugh  Clough,  met  wie  Cloete  hom  in  die  sinspreuk  identi- 
fiseer  (jukstaponeer!),  verhef  “Juxtaposition”  in  Amours  de  voyage 
(kanto  III,  brief  IV)  dermate  in  sy  liefdeslied,  dat  hv  dit  onom- 
wonde  soos  volg  stel: 

Juxtaposition  is  great,  — but  you  tell 
me  affinity  greater. 

Ah,  my  friend,  there  are  many  affinities, 
greater  and  lesser, 

Stronger  and  weaker;  and  each,  by  the 
favour  of  juxtaposition. 

Potent,  efficient,  in  force,  — for  a 
time;  but  none,  let  me  tell  you, 

Save  by  the  law  of  the  land  and  the 
ruinous  force  of  the  will,  ah, 

None,  I fear  me,  at  last  quite  sure  to 
be  final  and  perfect. 

(My  kursivering,  soos  ook  alle  hieropvolgende  kursiverings  in 
aanhalings.) 

Dus,  jukstaposisie  dui  vir  Cloete  op  meer  as  blote  verwantskap  of 
ooreenkoms  tussen  gemeenskaplikhede,  wat  deur  “pour  passer  le 
temps”  vervaag  of  kragteloos  gemaak  kan  word.  Met  die  parallel- 
lisme  “Allah  is  great/Juxtaposition  is  great”  word  jukstaposisie  vir 
Clough  gereleveer  tot  apoteose.  Net  soos  Cloete  het  hy  ’n  insig  in 
die  goddelike  van  jukstaposisie  — só  konkretiseer  hy  die  begrip  in 
sy  eie  woorde  in  bogenoemde  brief: 

All  that  is  Nature’s  is  I,  and  I all 
things  that  are  Nature’s. 

Yes,  as  I walk,  I behold,  in  a luminous, 
large  intuition, 

That  I can  be  and  become  anything  that 
I meet  with  or  look  at  . . . 

Vir  Clough  kan  enige  sterk  intuïtiewe  ervaring  lei  tot  jukstapone- 
ring  van  ver  verwyderdes  wat  bymekaar  gebring  word  deur  ’n 
proses  van  (persoonlike)  metamorfose.  Cloete  se  ryke  ver- 
beeldingskrag,  tesame  met  sy  skerp  sintuiglike  waarnemings- 
vermoë,  stel  hom  ook  in  staat  tot  “die  saamrym  van  ongerymd- 
hede”,  sodat  jukstaposisie,  soos  in  die  motto  gevind  word,  kan  me- 
tamorfoseer  tot  profeet  wat  die  woorde  van  die  digter  uitdra. 

In  noue  samehang  met  die  profeet  as  geïnspirterde  vertolker  van 
God  se  wil,  is  die  Muse  as  onontbeerlike  metgesel  vir  Clough, 
wat  die  digter  inspireer  tot  woordkuns;  wat  die  grootse  samehang. 
naamlik  die  harmoniese  eenheid  wat  tussen  alle  dinge  bestaan, 
weerspieël.  In  die  proloog  tot  dieselfde  brief  meen  Clough: 

Ah,  fair  shadow,  scarce  seen,  go  forth! 
for  anon  he  shall  follow,  — 

He  that  beheld  thee,  anon,  whither  thou 
leadest  must  go! 


Go,  and  the  wise,  loving  Muse,  she  also 
will  follow  and  find  thee! 

She,  should  she  linger  in  Rome,  were  not 
dissevered  from  thee! 

Jukstaponering  as  werkwyse  vereis  egter  ook  ’n  godgegewe  be- 
gaafdheid  en  vernuftigheid  om  die  wêreld  in  sy  kompleksiteit  en 
teenstrydigheid  waar  te  neem,  soos  geïmpliseer  deur  die  volgende 
mening  van  Matthew  Arnold  (Arthur  Clough,  the  uncommitted  mind, 
p.  209):  “The  muse  willingly  accompanies  life  but  (that)  in  no 
wise  does  she  understand  to  guide  it”. 

Naas  Clough  toon  Cloete  ook  verwantskap  met  die  Franse  digter 
en  literêre  kritikus,  Charles  Baudelaire.  Réna  Pretorius  meld  in 
haar  resensie  oor  Cloete  se  debuutbundel  sy  onomwonde  verwy- 
sing  na  Baudelaire  se  gelyknamige  gedig,  “Correspondances”.  By 
beide  digters  is  ’n  berekende  spel  met  teenstellings  aanwesig. 

Moontlik  het  ook  N.P.  van  Wyk  Louw  Cloete  beïnvloed  in  sy 
keuse  van  jukstaposisie  as  literêre  werkswyse,  want  dit  wil  voor- 
kom  of  Cloete  hom  skaar  by  Van  Wyk  Louw  in  Tristia  as  hy  bid: 

U moet  my  toelaat,  Here,  dat  ek  heelwat  voor-tekens 
ligweg  aandui  (tekens  het  eie  teken-heid 
en  skree  nie  soos  Simbole  voor  hulle-self  uit 
met  reklame  nie;  en  bly  tóg  tekens). 

Cloete  se  tekens  of  jukstas  moet  dus  ooreenkomstig  die  profeet 
van  Allah/God  Sy  wil  vertolk.  Die  sterk  religieuse  inslag  wat  aan 
Jukstaposisie  ten  grondslag  lê  behoort  duidelik  te  word,  maar  ver- 
volgens  sal  aangetoon  word  hoe  Allah/God  as  Skepper  die  oor- 
sprong  vorm  vir  die  skepping  van  die  digterlike  woord:  Allah  is  die 
naam  waaronder  die  gelowige  Mohammedane  die  één  God  vereer 
— spesifiek  één  God,  want  die  Arabiese  woord  “al-Iláh”  beteken 
“die  God”,  dus  die  monoteïstiese  God  van  die  Islam,  maar  óók 
van  die  Weste.  Jukstaposioneel  gesproke  is  dit  egter  van  belang 
dat  die  Islam  soms  beskrywe  word  as  ’n  geloof  toegespin  in  n 
tekstuele  gesag  (Cavendish,  Mythology  — an  illustrated  encyclopedia,  p. 
11).  Cavendish  stel  dit  soos  volg:  “God  is  made  word.  Holy 
writ  and  not  a person  is  the  ultimate  authority.  God’s  Propher  Mu- 
hammad,  has  declared  the  relevation  ofGod  in  the  Arabic  Quran. 
The  Quran  is  the  Almighty’s  blue  print  for  his  way  ward  creation.” 

Dit  is  die  roeping  en  wesentlike  taak  van  die  digter  om  as  profeet 
God  en  Sy  Skepping  kenbaar  te  maak  en  te  verwoord.  Myns  in- 
siens  is  Jukstaposisie  (soos  Angelliera)  by  uitstek  ’n  religieuse 
bundel,  waarin  die  “volle  lewe”,  ’n  geskakeerde  wêreld  (tagtig- 
plus  gedigte),  verbeeld  word  as  deel  van  ’n  orde  wat  God  geskep 
het. 

Die  goddelike  roeping  van  die  digter  (en  mens)  spreek  ook  uit  Die 
Heilige  Qur’dn.  Interessant  genoeg  is  die  woord  Qur’dn  afgelei  \’an 
die  Arabiese  werkwoord  “qara’a”  wat  beteken:  om  te  resi- 
teer  (“to  recite”)  (Montgommery  Watt,  The  world’s  religions). 

Watt  haal  ook  die  engel  Gabriël  se  oorspronklike  opdrag  aan  Mo- 
hammed  soos  volg  aan:  “Muhammad,  you  are  God’s  messenger"; 
en  só  is  die  woord  onder  andere  aan  Mohammed  geopenbaar:  “Hy 
is  Allah,  die  Skepper,  die  Maker,  die  Vormer  . . . Alles  wat  in  die 
hemele  is  en  alles  wat  op  aarde  is,  verheerlik  Allah;  en  Hy  is  die 
Almagtige,  die  Alwyse”  ( Die  Heilige  Qur’dn,  sura  59). 

Cloete  se  intensie  in  sy  motto  is  duidelik  om  ook  “in  díe  naam  van 
God”  te  dig,  en  God  se  boodskapper  te  wees.  (Elke  hoofstuk  of 
sura  van  Die  Heilige  Qur’an  begin  met  die  woorde:  “In  die  Naam 
van  Allah  . . .”) 

■I  gfCír 

Die  “prophet”  v an  die  motto  word  ook  geredelik  gejukstaponeer  as 
tipe  van  die  digter.  Die  woord  profeet  het  volgens  Die  ensiklopedie 
Afrikana  sy  oorsprong  in  die  Griekse  woord  “prophëtës”,  wat  op 
s.y  beurt  weer  voortgespruit  het  uit  “phêmi”  (om  te  spreek).  Die 
Hebreeuse  woord  is  “nabi”,  wat  beteken:  ’n  spreker  in  die  naam 

van  ’n  ander.  So  kan  God  dan  ook  kenbaar  gemaak  word  deur  die 
digter,  oftewel  deur  jukstaposisie.  Bogenoemde  bron  wys  verder 
daarop  dat  ’n  gemeenskaplike  kenmerk  van  die  Bybelse  profete  is 
dat  hulle  deur  woorde  en  simboliese  handelinge  boodskappe  van  God 
I oordra.  Die  profete  tree  in  gemeenskappe  op  onder  die  leiding  van 
’n  “vader”  en  beïndruk  onder  andere  deur  hul  ekstatiese  vervoe- 
ringe,  hul  paranormale  of  parapsigologiese  begaafdheid.  In  Cloete 
segeval  is  dié  begaafdheid  natuurlik  jukstaposisie,  waarmee  hy  sy 
geloof  in  die  harmoniese  orde  van  God  aan  die  gemeenskap  pro- 
beer  oordra. 


juxtaposition”  en  “prophet”,  twee  begrippe  wat  logies  gesproke 
hoegenaamd  geen  verband  het  nie,  word  dus  gejukstaponeer  of  in 
noue  verband  met  mekaar  gebring  as  gevolg  van  die  parallel  wat 
getrek  word  tussen  “Allah”  en  “prophet”  (Mohammed).  Die 
motto  verteenwoordig  dan  ’n  meervoudige  samestelling  of  juksta- 
ponering  en  ’n  hegte  ineenskuiwing  vind  as  geheel  plaas,  veral  as 
die  Westerse  leser  God  boonop  as’t  ware  oor  Allah  heen  skuif  en 
Cloete  hom  daarby  met  Clough  vereenselwig.  Myns  insiens  illus- 
treer  Cloete  met  die  ineenskuiwing  eksplisiet  dat  die  goddelike, 
hetsy  Oosters  of  Westers,  met  die  wetenskaplike  versoenbaar  is. 


Die  sentrale  betekenisgewer  as  instrument  in  die  hand  van  die 
digter-profeet  verdien  nou  verdere  toeligting.  Die  Latynse  woord- 
element  juxta  beteken  “naby,  daarnaas,  digby”.  WAT  se 
lemma  ten  opsigte  van  jukstaposisie  is:  “Die  handeling  van  naas 
mekaar  te  plaas;  toestand  van  naas  mekaar  geplaas  te  wees”.  Van 
Dale  verskuif  die  fokus  ietwat  en  verskaf  ook  ’n  natuurwetenskap- 
like,  onliterêre  of  “onpoëtiese”  omskrywing  vir  die  begrip:  “Het 
naast  elkaar  of  op  dezelfde  lijn  plaatsen;  toeneming  van  anorga- 
nische  lichamen  door  uitwendige  aanzetting,  uitwendige  aan- 
groei”.  Vir  Cloete  is  die  begrip  “aangroei”  in  dié  biologiese  kon- 
notasie  van  wesentlike  belang  omdat  dit  die  feit  onderstreep  dat  hy 
jukstaponering  nie  sien  as  die  passiewe  naasmekaarplaas  van 
dinge  nie  — jukstaposisie  impliseer  ’n  dinamiese  verhouding.  ’n 
Biologiese  term  wat  ook  verwantskap  toon  met  jukstaposisie,  is 
“simbiose”:  “die  saamleef  tot  mekaar  se  voordeel  van  verskillende 
organismes  in  die  plant-  en  diereryk”.  In  die  gelyknamige  gedig 
pas  Cloete  die  proses  jukstaponerend  op  die  mens  toe: 

die  mond  die  voos  plek 

— selfs  die  son  is  gevlek  — 


is  ’n  ploffer  vir  die  taal 

Aansluitend  by  bogenoemde  biologiese  definisie  is  dit  interessant 
om  daarop  te  let  dat  Funk  en  Wagnalls  onder  andere  die  volgende 
literêre  betekenis  aan  “anorganies”  (“inorganic”)  koppel:  “Not 
belonging  to  the  normal  development  of  a word;  irregularly  de- 
veloped”.  Dit  sluit  myns  insiens  aan  by  Cloete  se  gejukstapo- 
neerde  nuutskeppinge  in  die  vorming  van  woordspelings  of  woord- 
verbasterings  (vgl.  bv.  “die  uil /onhoeheil”  in  “Sonante  dorp”). 

Daar  behoort  ook  op  gelet  te  word  dat  jukstaposisie  vergestalt  kan 
word  deur  verskillende  vorms.  Voor  die  hand  liggend  word  aange- 
tref  die  naasmekaarplasing  (jukstaponering)  van  sake  wat  nor- 
maalweg  ver  van  mekaar  verwyder  voortbestaan.  So  soek  Cloete  in 
"Beeldspraak”  ( Angelliera ) byvoorbeeld  na  die  raakpunt  tussen 
uiteenlopende  metaforiese  komponente  of  pole,  sodat  ’n  vonk  kan 
ontspring: 

By  wyse  van  beeldspraak 
is  die  merries  naak. 

By  wyse  van  bluf 

weet  die  boeing  en  vliegveld  van  luv. 

In  ‘Correspondances”  uit  dieselfde  bundel  is  daar  ’n  soeke  na  oor- 
eenkomstighede,  vondste  wat  “fmal  and  perfect”  (in  Clough  se 
woorde)  is: 


Wimpers  en  wenkbrou  het  iets  van  ’n  vlerk 

van  ’n  voël  in  vlug 

van  n swael  in  die  swerk 


Geredelik  ontstaan  jukstaposisionele  vondste  nie  altyd  nie  — die 
gedig  sluit,  al  is  dit  met  ’n  voortreflike  jukstaposisionele  vonds, 
met  die  volgende  implikasie: 

Daar,  wolke  bo  ’n  afgrond, 
maal  onsekerhede  rond. 

In  der  waarheid  vind  die  sogenaamde  ongewoon-maak  van  die 


gewone  plaas.  In  Cloete  se  konfrontasie  deur  die  lewe  toon  hy  ver- 
bande  aan  in  ’n  oënskynlike  verbandloosheid.  Sy  jukstaponerende 
werkswyse  is  egter  kripties,  sodat  hy  in  sy  “terughoudende”  ge- 
digte  volstaan  met  suggesties,  ambivalensies  en  polivalensies.  In 
plaas  van  ’n  uitdruklike  simbolisering  vind  Cloete  sy  weg  om  die 
simbool  heen,  omdat  dit  dikwels  te  ooglopend  is.  Deur  middel  van 
jukstaposisie  skep  hy  dus  sy  eie  tekenpoësie,  wat  op  ’n  kriptiese 
wyse  ’n  verwikkelde  simboliek  skep.  Gedagtig  dan  aan  die  erva- 
ringsvlak  van  dié  vakman,  wat  die  motto  reeds  bied,  sal  vervolgens 
gepoog  word  om  deur  middel  van  twee  sleutelgedigte  die  praktiese 
aanwending  van  sy  “fabrieksgeheim”  te  belig. 

“Dubbelster” 

Ter  illustrasie  van  Cloete  se  meesterlike  omgang  met  superpone- 
ring  dien  “Dubbelster”,  ’n  treffende  voorbeeld  van  oormekaar- 
heenplasing,  waarin  twee  sterre  (wat  nie  noodwendig  naby 
mekaar  hoef  te  wees  nie;  inteendeel,  wat  ver  verwyderd  kan  wees) 
’n  perspektiwiese,  optiese  effek  van  een  “helder  dubbelster”  gee 
omrede  hulle  in  lyn  of  naby  mekaar  — “gepaar”  — waargeneem 
word: 

die  helder  dubbelster 

roteer  gepaar  om  dieselfde  swaartepunt 

hulle  bly  ewig  ewe  ver 

en  naby  aan  mekaar  verbind 

oral  afhanklik  die  een  van  die  ander  geld  dit 
in  die  vonkende  skepping 
dat  die  sfere  wat  mekaar  noodgedwonge  besit 
flikkerend  om  mekaar  kring 

ek  moet  dit  gelate  verdra 
ter  wille  van  die  pulsering  dat  die  lig 
van  die  ander  vuur  die  megera 
brand  in  my  gesig 

Kunsteoreties  gesproke  sien  Cloete  die  samehang  van  die  twee  of 
meer  jukstaposisionele  komponente  in  die  feit  dat  hulle  “dieselfde 
swaartepunt(e)”  gemeen  het  en  “ewig  ewe  ver/en  naby  aan 
mekaar  verbind”  bly.  Weer  eens  vind  ons  Clough  se  “fmal-and- 
perfecf’-strewe.  ’n Jukstaposisie  moet  dus  nie  temporeel  nie,  maar 
lewensvatbaar  wees  en  voortdurend  “roteer”  en  “pulseer”.  Dié 
tydsdimensie  van  ewigheid  word  onderstreep  deur  die  enjambe- 
ment  wat  oor  die  hele  gedig  heen  strek  en  veral  deur  die  tydloos- 
heid  wat  aan  die  sterre  gekoppel  word.  Die  wye  tydruimtelike  sfeer 
wat  die  dubbelster  omsluit,  roep  onwillekeurig  die  konstatering 
“Juxtaposition  is  great/AIIah  is  great,  no  doubt”,  op. 

Saam  met  lewensvatbaarheid  gaan  noodwendig  ook  lewenskragtig- 
heid  — die  byeengebragte  moet  “flikkerewúf  om  mekaar  kring” 
(let  op  die  onvoltooide  vorm  van  die  deelwoord)  en  ’n  “vonk ende 
skepping”  word,  sodat  dit  as  ’n  onvervreembare  en  onmiskenbare 
teken  dinamiese  voortbestaan  kan  geniet.  Die  kontrasterende 
lengte  van  die  versreëls  en  die  konnotasies  van  vitaliteit  wat  die  [3] 
-assonansie  (“flïkkermd  . . . knng”)  en  veelvuldige  plofklanke  (“von- 
kende  skeppïng”)  onder  andere  meebring,  belig  verder  die  dinamiek 
wat  ter  sprake  is,  want  die  stelreël  dat  die  uiterlike  gewoonlik  die 
innerlike  weerspieël,  geld  beslis  by  Cloete.  Die  veelvuldige  eksplo- 
siewe  korreleer  met  die  ontploffende  voorkoms  as  gevolg  van  die 
wisselende  helderheid  van  dubbelsterre  waarna  Winkler  Prins 
verwys.  Die  opblaas-en-insakpatroon  word  ook  deur  die  wisse- 
lende  verslengtes  uiterlik  gestalte  gegee. 

Réna  Pretorius  verwys  in  haar  koerantbespreking,  “ ’n  Buitenge- 
wone  debuutbundel”,  na  Cloete  se  geloof  dat  daar  ’n  harmoniese 
eenheid  bestaan  tussen  alle  dinge,  asook  na  “sy  verbeeldings-^ 
kragtige  soeke  na  ’n  sinryke  samehang  van  oënskynlik  disparate 
verskynsels”.  Alles  besit  dus  in  ’n  meerdere  of  mindere  mate  die 
potensiaal  om  gejukstaponeer  te  word.  Trouens,  jukstaposisie  is 
latent  teenwoordig:  dit  kan  gemotiveer  word  uit  “Dubbelster”, 
waar  byvoorbeeld  in  die  tweede  strofe  van  dié  sleutelgediff  verwys 
word  na  die  “sfere  wat  mekaar  noodgedwonge  besit”  en  “ewig 
ewe  ver/.  . . verbind ” bly,  en  dus  hulle  individuele  status  as  entiteite 
verloor  het. 

Die  “ek”  kom  eers  aan  die  begin  van  die  derde  strofe  ter  sprake  en 
wel  in  ’n  passiewe  hoedanigheid  — hy  moet  die  “ander  vuur” 
“gelate  verdra”.  Dit  is  veral  hier  waar  die  religieuse  ter  sprake  kom. 
Die  vuur  hoort  volgens  Winkler  Prins  tot  die  groot  magte 

van  die  mens  en  is  ook  onder  andere  die  verskaffer  van  iig  en 
lewenskrag.  Daarbenewens  is  dit  ’n  reinigingsmiddei  wat  kan 
louter  en  slegte  invloede  kan  verwyder:  die  vuur  ter  sprake 
“brand”  in  die  gesig  van  die  spreker.  Myns  insiens  is  dit  gepas  om 
die  vuur  te  sien  as  ’n  onontbeerlike  suiwerende  krag  wat  van  God/ 
Allah  uitgaan. 

“ander  vuur”  word  egter  gejukstaponeer  met  “die  megera”,  wat 
ironie  skep.  ïn  ’n  radio-onderhoud  met  Leon  van  Nierop  ( Oor 
skrywers  en  boeke,  14.12.82)  noem  Cloete  dat  jukstaposisie  verwant 
is  aan  ironie  en  dat  ironie  selfs  kan  voortspruit  uit  jukstaposisie. 
Net  soos  die  linguïste  woordkoppeling  beskou  as  ’n  eenheid  (’n 
soort  jukstaposisie)  wat  teweeggebring  word  deur  die  samevoeging 
van  twee  afsonderlike  eenhede  waarin  die  twee  dele  ook  afsonder- 
lik  hanteer  kan  word,  kan  die  twee  teenstellende  begrippe  (“ander 
vuur”  en  “die  megera”)  met  selfstandige  betekenís  ook  afsonderlik 
staan.  Van  Dale  verwys  na  “megera”  as:  “de  naam  van  een  der 
drie  wraakgodinnen  in  de  Griekse  mythologie;  feeks,  boosaardig 
wijf’.  Volgens  Winkler  Prins  heet  hulle  by  die  Romeine  “furiae” 
(“razenden”),  ofin  digterlike  taal,  “vreselijken”.  Die  “megera”  is 
dus  ’n  mag  wat  die  mens  negatief  én  positief  kan  beïnvloed,  soos 
vervolgens  uitgebeeld  gaan  word. 

’n  Begrip  wat  moontlik  met  “megera”  gejukstaponeer  kan  word,  is 
die  ïslamitiese  jinn.  Volgens  Keith  Crim  in  Abingdon  dictionary  of 
living  religion  beteken  dié  Arabiese  woord  letterlik  “demon” 
(bose  gees,  duiwel).  “Megera”  se  verband  met  “vuur”  word  dui- 
deiik  deur  Crim  uitgewys:  “a  group  of  beings  created  from  smoke- 
less  fire”.  Verder:  die  feit  dat  die  jinns  in  grootte  en  vorm  kan  ver- 
ander,  sluit  aan  by  Clough  se  siening  (soos  reeds  genoem)  dat  die 
juksfaponering  van  verwyderdes  by  mekaar  gebring  word  deur  ’n 
proses  van  metamorfose.  Die  proses  van  verandering  skakel  ook 
nóú  met  die  hele  dubbelsterkonsep:  WAT  verwys  na  ’n  fotome- 
triese  dubbelster,  waarvan  die  tweevoudige  karakter  afgelei  word 
van  gereelde  karakteristieke  veranderings  in  sy  ligsterkte  wat  die 
gevolg  is  van  die  verduistering  van  een  komponent  deur  die  ander. 

Cloete  het  in  die  genoemde  onderhoud  met  Leon  van  Nierop  ook 
verwys  na  paradoks  as  nog  ’n  sinoniem  vir  jukstaposisie  (’n  sino- 
niem,  alhoewel  nie  alle  paradokse  justaposisie  is  nie,  en  anders- 
om).  Dit  is  myns  insiens  paradoksaal  dat  jinns  volgens  Crim 
mense  kan  help  óf  leed  aandoen,  en  dat  hulle  saligheid  óf  verdoe- 
ming  deelagtig  kan  word.  Volgens  sura  114  is  Die  Heilige  Qur’án 
aan  die  mense  sowel  as  aan  die  jinns  gestuur.  Geoffrey  {A  dictio- 
nary  of  non-Christian  religion)  meen  dat  die  duiwel  een  van  die  jinns 
is,  en  dat  Mohammed  gestuur  is  om  vir  sowel  die  mense  as  die 
jinns  te  preek.  Crim  bring  verder  die  paradoksale  van  jinns  uit  as 
hy  verwys  na  die  feit  dat  die  jinns  in  pre-Islamitiese  Arabië  gesien 
is  as  ’n  soort  godheid  wat  op  ’n  manier  verwant  was  aan  Allah 
(sura  37:158)  en  hom  bygestaan  het  (sura  6:101),  maar  dat  hulle 
ook  oor  die  vermoë  beskik  om  besit  te  neem  van  ’n  persoon  en  hom 
“majnun”  te  maak.  (Die  betekenis  van  die  Arabiese  “majnun”  ís 
letterlik  “crazy”.)  Die  “ek”  in  “Dubbelster”  moet  verduur  dat  die 
“megera”  “brand  in  (sy)  gesig”,  met  díe  ímplikasies  wat  dit  kan 
inhou. 

In  2 Thessalonicense  1:7-8  trefons  ’n  parallel  aan  tussen  die  wraak 
van  die  wraakgodin,  Megera,  en  God  as  Hy  in  vuur  en  vlam  wraak 
uitoefen  op  diegene  wat  Hom  nie  ken  nie  en  ongehoorsaam  is  aan 
Sy  evangelie.  In  Jesaja  66:15-16  word  voorspel  dat  die  Here  straf- 
gerig  sal  hou:  “ . . . die  Here  sal  kom  in  vuur  . . . om  in  hittigheid 
Sy  toorn  te  openbaar,  en  in  vuurvlamme  Sy  dreiging.  Want  met 
vuur  en  met  sy  swaard  sal  die  Here  strafgerig  hou  oor  alle 
vlees  . . .” 

Die  profesie  korreleer,  teen  die  agtergrond  van  die  motto,  met  die 
apokaliptiese  vuur-teken  wat  die  waarnemer  in  die  slotstrofe  van 
v “Dubbelster”  waarsku. 

Kan  I Korinthiërs  3:13  nie  ook  in  dié  konteks  op  die  kunstenaar 
met  sy  goddelike  roeping  en  verantwoordelikheid  van  toepassing 
gemaak  word  nie?  “Elkeen  se  werk  sal  aan  die  lig  kom,  want  die 
dag  sal  dit  aanwys,  omdat  dit  deur  vuur  openbaar  gemaak  word; 
en  die  vuur  sal  elkeen  se  werk  op  die  proef  stel,  hoedanig  dit  is.” 

Net  soos  ’n  ster  dikwels  volgens  die  Afrikaanse  Bybelkonkordonansie 
aan  ’n  Heerser  in  die  oud-Ooste  gekoppel  is,  herinner  die  dubbel- 
ster  ook  aan  die  geboorte  van  Chrisfus:  Matthéús  2:2:  “Waar  is  die 
Koning  van  die  Jode,  wat  gebore  is?  Want  ons  het  sy  ster  in  die 
Ooste  gesien  en  gekom  om  Hom  hulde  te  bewys.”  In  Openbaring 

22:16  konstateer  Jesus:  “Ek  is  die  wortel  en  die  geslag  van  Dawid, 
die  blink  mórester”.  Met  “die  blink  mórester”  word  geïmpliseer 
die  vonkelende  heerlikheid  van  Christus  (Bybelkonkordonansie) , maar 
die  teks  verwys  ook  na  2 Petrus  1:19,  waarin  “die  blink  mórester” 
slaan  op  ’n  teken  van  die  wederkoms  van  Christus:  “En  ons  het  die 
profetiese  woord  wat  baie  vas  is,  waarop  julle  tog  moet  ag  gee  soos  op 
’n  lamp  wat  in  ’n  donker  plek  skyn,  totdat  die  dag  aanbreek  en  die 
mórester  opgaan  in  julle  harte.”  Die  profeet-status  van  jukstaposi- 
sie  vind  dus  gestalte  in  die  teenstellende  apokaliptiese  tekens 
“dubbelster”  en  “vuur”. 


Omdat  sowel  die  titel  as  die  motto  van  die  bundel  die  struktuur 
eerder  as  die  tema  sentraal  stel,  verdien  die  bou  of  samestelling 
van  “Dubbelster”  aandag.  In  die  goeie  gedig  verkeer  elke  same- 
stellende  deel  in  volkome  harmonie  met  elke  ander  onderdeel,  én 
met  die  geheel.  Vir  Cloete  is  poësie  ’n  spel  met  die  woord  en  sy 
siening  van  eenheid  en  samehang  deurdring  ook  die  klankstruktuur 
van  sy  gedigte:  rym  berus  altyd  op  jukstaposisie.  In 
“Dubbelster”  tref  ons  ’n  vaste  rymskema  aan,  naamlik  kruisrym, 
wat  konkrete  gestalte  gee  aan  die  twee  sterre  se  onderlinge  aan- 
trekkingskragte  en  gevolglike  gemeenskaplike  swaarte-  of  aangry- 
pingspunt.  Natuurlik  visualiseer  die  gekruiste  rym  die  werkwyse 
van  jukstaposisie,  die  hegte  koppeling  van  verwyderdes,  met  ’n 
nuutgevonde  eenheid  tot  gevolg.  Die  rympare  hou  duidelik  seman- 
ties  met  mekaar  verband  en  almal  belig  die  dubbelstergedagte. 
Daar  moet  egter  dié  onderskeid  getref  word:  die  rympare  in  die 
eerste  twee  strofes  handel  oor  die  verhouding  tussen  die  twee 
sterre,  oftewel  die  twee  dele  van  ’n  jukstaposisie,  want  “dubbel- 
ster”/“ver”  as  sleutelbegrippe  in  hul  konteks  lê  klem  op  die  kon- 
stante,  ewigdurende  verhouding  tussen  die  twee  sterre.  “éwig 
éwe”,  wat  “ver”  onmiddellik  voorafgaan,  vergestalt  die  verhou- 
ding  deur  middel  van  die  gelykmatige  [e]-  en  [a]-assonansie,  die 
gelyke  lettergreepverdeling  en  die  gevolglik  ewewigtige  ritme; 
trouens,  die  hele  verssnit  tot  aan  die  einde  van  die  strofe  het  ’n 
jambiese  metrum:  “éwig  éw  vér/en  náby  áan  mekáar  verbínd”. 

“swaartepunt”/“verbind”  beklemtoon  die  raakpunt  of  aangry- 
pingspunt  van  die  verhouding  — die  twee  sterre  word  naamlik 
deur  “dieselfde  swaartepunt/.  . .aan  mekaar  verbind”.  Opvallend 
is  dat  die  eerste  twee  versreëls,  wat  sintakties  en  semanties  van  die 
res  van  die  strofe  geskei  kan  word,  deurgaans  jambies  verloop  be- 
treffende  die  metrum,  behalwe  “om”,  wat  baie  gepas  na  ’n  sesuur 
staan  en  klem  dra  om  die  aangrypingspunt  of  swaartepunt  te  ver- 
beeld. 

In  die  tweede  strofe  belig  die  rympaar  “dit”/“besit”  die  interaf- 
hanklikheid  wat  spreek  uit  die  verhouding.  “skepping”  en 
“kring”,  binne  hulle  verband,  onderstreep  die  gevolg  van  die  ver- 
houding,  naamlik  die  pulserende,  vonkende  of  flikkerende  effek 
van  die  lig. 

In  teenstelling  met  die  eerste  twee  strofes  korrespondeer  die  ry- 
mende  pare  in  die  laaste  strofe  met  die  verhouding  tussen  die 
spreker  en  die  dubbelster,  of  meer  spesifiek,  die  verhouding  tussen 
die  “ek”  en  die  goddelike  “ander  vuur”  — die  “ander”  ster  ter 
sprake  in  die  eerste  reël  van  strofe  twee.  “verdra”/“megera” 
onderstreep  die  pejoratiewe  of  amelioratiewe  verhouding  tussen 
die  spreker  en  “megera”,  oftewel  die  “ander  vuur”.  Daar  is  reeds 
gewys  op  die  ironiese  en  paradoksale  betekenisse  wat  aan 
“megera”  toegeken  kan  word  as  op  die  implikasies  van  die  juksta- 
ponering  van  die  begrip  gelet  word:  die  wraakgodin,  die  jinn(s)  en 
God  word  gesuperponeer  of  oormekaar  geskuif.  Die  feit  dat  “lig” 
en  “gesig”  vervolgens  ook  rym,  laat  die  rympaar  fokus  op  die  uit- 
werking  van  “die  lig”  van  “die  ander  vuur”  op  die  spreker.  Oën- 
skynlik  het  “die  lig”  ’n  negatiewe  uitwerking  op  die  waarnemer  in 
die  gedig,  maar  soos  reeds  aangetoon,  kan  dit  ook  ’n  positiewe  of 
gunstige  invloed  hê. 

Dit  val  ook  op  dat  die  laaste  woord  in  elke  strofe  deur  middel  van 
[^J-assonansie  rym.  Voeg  daarby  die  feit  dat  dié  prominente  rym- 
woorde  ook  assoneer  met  ander  sleuteíwoorde,  dan  vind  ons  'n 
hegte  struktuur  en  eenheid:  [3]-assonansie  kom  byvoorbeeld  ook 
voor  in  begrippe  soos:  “ewig”,  “ewe”,  “vonkende”,  “skepping”, 
“besit”,  “flikkerend”,  “pulsering”  en  “lig”.  A1  die  eindrymwoorde 
van  strofe  twee  skakel  ook  met  mekaar  ten  opsigte  van  die  gelyk- 
heid  van  die  [a]-klinker.  Daarbenewens  kom  dit  in  ’n  rympaar 
voor  in  sowel  strofe  een  as  in  strofe  drie.  Myns  insiens  lê  dié  her- 
haaldelike  klinkerrym  besonder  nadruk  op  die  pulserende  karakter 


van  die  “helder  dubbelster”,  maar  veral  en  parallel  hiermee,  die 

ï ! (jinamiese  aard  van  ’n  jukstaposisionele  beeld  en  vonds.  (Volgens 

ii  tfA T beteken  “pulseer”  immers:  “klop,  soos  byvoorbeeld  die  hart, 
/ slagare;  kragtige  lewe”.) 

ie  | 

Let  op  dat  die  laaste  sinsnedes  van  die  eerste  twee  strofes,  wat  dit 
hoofsaaklik  het  oor  die  verhouding  tussen  die  twee  komponente 
van  die  dubbelster,  klankmatig  (sowel  as  sintakties)  verband  hou: 
“aan  mekaar  verbind”  loop  parallel  aan  “om  mekaar  kring”.  Dié 
parallelisme  kom  ooreen  met  die  hele  konsep  van  tweevoudigheid 
by  die  dubbelster,  maar  kenmerkend  van  die  funksionering  van 
jukstaposisie  is  enersyds  dat  die  afsonderlike  dele  bestaansreg  het, 
maar  die  saamgevoegde  eenheid  andersyds  veral  die  klem  moet 
dra.  (In  Engels  bestaan  die  woord  “twin-stars”,  wat  die  tweeledig- 
heid  sowel  as  die  eenheid  duidelik  uitwys.) 

( 

Nog  ’n  vernuftige  wyse  waarop  Cloete  die  tweeledige  gebonden- 
heid  bewerkstellig,  is  deur  die  gebruikmaking  van  volle  binnerym 
indie  eerste  en  tweede  strofe:  “gepaar”  word  drie  keer  gevolg  deur 
“mekaar”.  Cloete  se  skerpsinnigheid  strek  egter  nog  verder:  daar 
is  reeds  aangetoon  dat  strofe  drie  semanties  van  die  eerste  strofes 
verskil,  daar  dit  in  teenstelling  met  die  res  van  die  gedig  in  strofe 
drie  gaan  om  die  verhouding  tussen  ’n  persoon  en  die  een  kompo- 
nent  van  die  dubbelster.  Daarom  is  “ander”  (vuur)  klankmatig 
verbind  met  bogenoemde  rymkombinasie.  (Die  “ander”  in  strofe 
twee  geld  vir  beide  samestellende  dele  van  die  dubbelstergroepe- 
ring.) 

In  noue  samehang  met  die  fyn  berekende,  subtiele  klankpatrone 
en  getrou  aan  die  karakter  van  jukstaposisie,  roep  “sfeer”  ook  die 
konnotasie  op  van  die  “harmonie  van  die  sfere”  ( HAT ),  verwy- 
sende  na  die  musiek  wat  bewegende  hemelligame  veronderstel 
is  om  voort  te  bring  omdat  hulle  geskei  sou  wees  deur  intervalle 
wat  ooreenkom  met  die  relatiewe  lengte  van  snare  wat  harmoniese 
tone  voortbring.  ’n  Verdere  begrip  wat  in  noue  verband  staan  met 
en  aansluit  by  die  effek  wat  Cloete  met  jukstaposisie  wil  bereik,  is 
“evangelieharmonie”:  “musikale  sameklank,  melodieuse  geluid; 
musikaal  beskou  as  ’n  aangenaam  klinkende  vereniging  van  gelyk- 
tydige  of  mekaar  opvolgende  tone;  ook  soortgelyke  welluidend- 
heid,  soet  vloeiendheid  of  konsonansie  in  die  woordkuns” 
(HAT). 

VirCloete  hoort  die  musiekterm  “diskant”  ook  tot  jukstaposisie  en 
behels  dit  kontrapunt  sowel  as  harmonie.  Die  diskant  in  “Dubbel- 
ster”  word  voortgebring  deur  “die  ander  vuur”  van  die  twee  kon- 
trapuntale  sterre;  die  harmonie  vind  verwesenliking  in  “die  von- 
kende  skepping”  van  die  dubbelster.  HAT  gee  die  betekenis  van 
“kontrapunt”  as:  “(1)  Kombinasie  van  twee  of  meer  verwante, 

' maar  selfstandige  melodieë  tot  ’n  musikale  toonsetting.  (2)  Een  of 
meer  toegevoegde  stemme  tot  ’n  basiese  melodie”.  “Harmonie” 
het  die  betekenis  van  onder  andere  die  vereniging  van  dele  of  ver- 
wante  dinge  om  ’n  welgeordende  geheel  te  vorm  wat  vir  die  oog 
welgevallig  is;  in  die  musiek,  die  vereniging  van  gelyktydige  of  op 
mekaar  volgende  tone  wat  mooi  en  aangenaam  is  om  na  te  luister. 
Cloete  gee  in  die  volgende  enumerasie  in  die  gedig  “Diskant”  ’n 
goeie  idee  van  die  verband  tussen  jukstaposisie  en  diskant: 

Die  Bosveldolifant 
is  oordadig  imposant. 

Die  rooi  en  geel  aalwyn 

groei  dwarsoor  die  land.  Die  wildtuinswyn 

is  ’n  bosluisgasheer.  Die  Hillbrowhoer  . . . 

Tipografies  kan  daar  ook  ’n  parallel  getrek  word  met  die  feite-in- 
terpretasie  van  die  gedig.  Baie  ooglopend  neem  die  tipografiese 
uitbouing  reeds  met  die  titel  ’n  aanvang.  Cloete  laat  ons  die  promi- 
nente  dubbelster  visueel  waarneem  deur  die  plasing  van  ’n  geïso- 
leerde  samestelling  bo-aan  die  gedig.  Die  dualistiese  hoedanigheid 
word  daarna  deur  twee  kwatryne  vergestalt  wat  spesifiek  handel 
oor  die  tweërlei  aard  van  die  dubbelster,  maar  veral  oor  die  staat 
van  gebondenheid  en  aangewesenheid  op  mekaar.  Dit  is  skerpsin- 
nig  van  die  digter  om  die  eerste  strofe  met  “verbind”  te  laat  eindig 
en  ’n  vooruitstrukturerende  funksie  daaraan  toe  te  ken,  om  ekspli- 
siet  ’n  gekombineerdheid  of  eengeworde  struktuur  aan  te  dui. 

n Ondersoek  na  die  metriese  substraat  toon  ’n  ongelykheid  en 
wisseling  in  vers-aksente  en  verse  wat  nie  isosillabies  optree  nie. 
Gevolglik  behels  die  tipografie  ’n  onreëlmatigheid  in  verslengtes, 
wat  gepas  die  dinamiese  wesenstrekke  en  spanningsgeladenheid 


van  die  dubbelster  en  jukstaposisie  vergestalt.  Maar  te  midde  van 
die  beweging  vind  ons  ’n  statiese  punt,  ’n  konstante  wat  ironies 
juis  deur  die  werking  van  die  dinamiese  verse  tipografies  uitgelig 
word,  naamlik  “swaartepunt”.  Die  gemeenskaplike  swaartepunt  is 
myns  insiens  die  kernbeginsel  van  jukstaposisie  en  is  onontbeerlik 
as  strukturerende  faktor. 

“die  megera”  en  sy  attribuut,  “die  lig”,  word  onderskeidelik  ge- 
relativeer  deur  ’n  voorafgaande  spasie  en  die  alleenverskyning  in 
die  wit.  “Dubbelster”  is  nou  getransponeer  tot  “die  lig  /van  die 
ander  vuur”.  Die  slotstrofe  bring  ’n  verdieping  mee,  word  die  apo- 
teose  van  die  waarnemer:  die  “ander  vuur”  (“megera”)  wat 
“brand”  in  die  spreker  se  “gesig”  word  onder  andere  beeld  van  die 
goddelike  majesteit  en  heiligheid,  asook  beeld  van  die  straffende 
geregtigheid  van  God,  soos  reeds  aangetoon  is.  Die  opeenstoting 
van  heffinge  aan  die  begin  van  die  slotstrofe  gee  reeds  ’n  aandui- 
ding  dat  die  gedig  opvoer  na  ’n  sterk  hoogtepunt:  “ék  móét  dít 
geláte  verdrá  . . .”.  “dit”  verkry  die  hoedanigheid  van  ’n  aanwy- 
sende  voornaamwoord  (deiktiese  funksie)  as  gevolg  van  die  sinsak- 
sent,  en  tree  sterk  bindend  op  omrede  dit  terugverwys  na  die  eerste 
twee  strofes,  maar  in  die  besonder  spanningsgelade  vooruitgewys 
na  die  kulminasie  van  die  voorafgaande  strofes,  naamlik  die  impli- 
kasies  wat  “die  megera”  vir  die  spreker  inhou.  Die  sleutel  van  die 
gedig  is  dus  gepas  geleë  in  die  slot  van  die  gedig,  aangesien  die  juk- 
staposisionele  dubbelster-vonds  eers  in  “die  megera”  volle  vervul- 
ling  vind. 

Ooreenkomstig  die  reeds  genoemde  biologiese  konnotasie  van  juk- 
staposisie  het  “dubbelster”,  alreeds  ’n  jukstaposisie,  as’t  ware 
aangegroei  tot  “die  megera”:  “die  lig  van  die  ander  vuur”,  as  die 
een  komponent  van  die  dubbelster.  Die  toename  van  die  juksta-po- 
sisionele  beeld  word  effektief  opgeroep  deur  veral  “vonk ende 
skepping”  omdat  die  byvoeglike  sowel  as  die  selfstandige  naam- 
woord  in  die  duratiewe  vorm  is:  “skepping”  is  onder  andere  die 
“handeling  van  te  skep”  (HAT). 

Myns  insiens  het  Cloete  daarin  geslaag  om  in  “Dubbelster”  die 
goddelikheid  van  justaposisie,  wat  hy  in  die  motto  aangevoer  het, 
te  vergestalt  in  ’n  “vonkende  skepping”  deurdat  hy  iets  van  die 
onderlinge  samehang  tussen  die  hemelse  en  die  aardse  in  sy 
woordtekening  verewig  het. 

“Kameelperd” 

KAMEELPERD 

hy  lýk  so  melankoliek 

as  hy  buk  of  hardloop  gerafiek 

is  hy  as  hy  loop  of  staan  hierdie 

wonderlikste  enigste  dierlike  Gotiek 

Cloete  sien  die  derde  afdeling  van  die  bundel,  waarvan  “Kameel- 
pera”  die  eerste  gedig  ís,  samevattend  as  die  ervaringsmoontlikhede 
van  jukstas.  Hy  streef  duidelik  met  die  gedig  ’n  kernagtige 
jukstaponering  van  uiteenlopende  ervarings  na.  Word  die  etimolo- 
gie  van  die  titel  nagespeur,  blyk  dit  dat  selfs  die  samestelling  “ka- 
meelperd”,  soos  by  implikasie  die  titelgewing  van  “Dubbelster”, 
berus  op  jukstaposisie.  Volgens  Wêreldfokus  was  die  oorspronk- 
like  naam  “cameleopard”,  wat  ontstaan  het  uit  die  legende  dat  die 
dier  ’n  kruising  tussen  ’n  kameelperd  en  ’n  luiperd  is,  omrede  die 
dier  min  of  meer  die  vorm  van  ’n  kameel  aanneem  en  die  geelwit 
kleur  met  reëlmatige  rye  donkerbruin  of  swart  vlekke  van  ’n  lui- 
perd  het. 

’n  Ander  jukstaposisionele  ervaringsmoontlikheid  is  te  danke  aan 
die  Duitse  astronoom  Jacob  Bartsch,  wat  in  1614  die  sterrebeeld 
van  die  kameelperd  (naby  die  noordelike  hemelpool  tussen  Groot 
Beer  en  Cassiopeia)  saamgestel  het  (Winkler  Prins).  Kontraste- 
rend  met  “die  helder  dubbelster”  is  dié  sterreteken  geen  opval- 
lende  verskynsel  aan  die  hemel  nie;  nogtans  het  Bartsch  ’n  reli- 
gieuse  konnotasie  aan  die  konstellasie  toegeken:  hy  het  dit  in  ver- 
band  gebring  met  die  kameel  wat  Rebekka  na  Isak  gevoer  het.  Net 
soos  die  kameel(perd)  dan  in  die  uitspansel  teken  is  vir  die  huwelik 
wat  tussen  Isak  en  Rebekka  voltrek  is  (Gen.  24),  staan  die  dubbel- 
ster  as  apokaliptiese  teken,  in  die  vorm  van  die  blink  mórester,  vir 
die  huwelik  wat  tussen  Christus,  die  bruidegom,  en  sy  Kerk,  die 
bruid,  voltrek  gaan  word. 

As  die  kameelperd  verder  getransponeer  en  gejukstaponeer  word 
tot  “Gotiek”  in  die  fokuspunt  van  die  kwatryn,  is  die  kameelperd 

gesublimeer  tot  ’n  apoteose.  Die  langerwordende  versreëls  onder- 
streep  tipografies  die  sublimasieproses,  in  ooreenstemming  met  die 
toenemend  verhewe  attribute  wat  aan  hom  toegeken  word:  die  drie 
sentrale  eienskappe  van  die  kameelperd  staan  prominent  in  die 
eindrymposisie  (“melankoliek”,  “gerafiek”  en  “Gotiek”)  en  al 
drie  rym,  getrou  aan  die  rymkode  van  die  Persiese  of  Oosterse 
kwatryn. 

“gerafiek”  ontvang  meer  klem  as  die  eerste  lid  van  die  “trilogie”, 
waar  dit  voorafgegaan  word  deur  Cloete  se  kenmerkende  tipogra- 
fiese  spasie.  “Gotiek”  staan  op  sy  beurt  in  die  brandpunt  van  die 
gedig,  en  as  ’n  a-rym  verwys  dit,  ná  die  b-rym,  terug  na  die  eerste 
twee  versreëls.  “hierdie”  as  ’n  deiktiese,  aanwysende  voornaam- 
woord  wat  spanning  skep,  assoneer  met  “Gotiek”  en  word  ook  be- 
nadruk  as  gevolg  van  die  pouse  wat  deur  die  voorafgaande  spasie 
geskep  word. 

Om  die  fokuspunt  verder  te  intensifeer,  gebruik  Cloete  'n  opstape- 
ling  van  attribute  in  die  oortrefíende  trap  (“wonderlikste 
enigste”).  “dierlike”,  met  sy  pejoratiewe  konnotasie,  tree  antiteties 
op  in  die  reeks  byvoeglike  naamwoorde  en  verhoog  die  spanning 
nog  verder  om  die  uiteindelike  trefkrag  van  die  jukstaposisionele 
vonds,  “Gotiek”,  te  verskerp.  Let  op  die  semantiese  groepering  as 
gevolg  van  klinkerrym:  “hierdie  . . . dierlike  Gotiek”. 

Die  eerste  attribuut  wat  aan  die  kameelperd  toegeken  word.  is  dat 
hy  “melankoliek”  voorkom  wanneer  hy  “a-normaal”  optree,  dit 
wil  sê  “buk”  of  “hardloop”.  “buk”  hou  in  die  feite-aanbod  waar- 
skynlik  verband  met  waterinname  en  “hardloop”  met  die  ont- 
vlugting  aan  gevaar.  Beide  handelinge  gaan  dus  oor  die  oorlewing- 
stryd.  “melankoliek”  is  ’n  jukstaposisie  wat  klaarblyklik  saamge- 
stel  is  uit  “melancholie”,  met  die  betekenis  van  swaarmoedigheid 
en  droefgeestigheid,  en  “mankoliek  ",  betekenende:  siekerig,  be- 
kwaald;  lendelam,  wankelrig  (HAT).  Cloete  se  woordalchemie 
strek  egter  verder,  want  “koliek”  kan  ook  uit  die  nuutskepping  los- 
gemaak  word,  met  die  konnotasie  van  die  kameelperd  wat  manko- 
liekig  voorkom  as  gevolg  van  “hewige  kramppyn  in  die  inge- 
wande”  (HAT).  Net  soos  in  die  geval  van  “Dubbelster”,  waar 
die  waarnemer  gedweë  pyn  ervaar  (“gelate  verdra”  hy  dat  “die 
ander  vuur”  in  sy  gesig  “brand”),  kom  dit  voor  dat  ook  die  ka- 
meelperd  lyding  ondergaan,  oënskynlik  weens  sy  lompheid.  VVeens 
sy  buitengewone  lengte/hoogte  vind  hy  dit  moeilik  om  die  grond  te 
bereik  en  as  hy  hardloop  of  galop,  beweeg  sy  nek  op  en  neer  en  die 
agterpote  gryp  buite  langs  die  voorpote  in.  In  dié  verband  is  dit  in- 
teressant  dat  “lank”  ook  uit  “melankoliek”  geïsoleer  kan  word. 

’n  Meer  positiewe  attribuut  van  die  subjek  ter  sprake,  is  “gera- 
fiek”.  Dit  is  voor  die  hand  liggend  dat  die  neologisme  jukstaposi- 
sioneel  saamgestel  is  uit  “giraf  ’ en  “grafiek”,  maar  myns  insiens  is 
daar  ’n  belangrike  derde  skakel  in  die  juksta,  naamlik  'lge- 
ray(f)meer”.  Gejukstaponeer,  funksioneer  die  drie  betekenis- 
draers  in  konteksuele  verband  dus  só:  as  die  kameelperd  “loop  of 
staan”  en  dus  “normaal”  optree,  is  die  beeld  wat  hy  skep  meer  ge- 
raffineerd  (meer  verfynd)  en  meer  verhewe  as  die  openingsbeeld 
van  die  kwatryn.  “Giraf  ’ is  die  naam  van  die  sterrebeeld  Came- 
leopardalis,  waarna  reeds  verwys  is.  In  aansluiting  by  die  sterre- 
beeld,  wat  ’n  soort  grafiese  voorstelling  is,  staan  “grafiek”  onder 
andere  vir  die  grafiese  kuns  en  tegniek.  Die  begrip  tree  ook  op  in 
wiskundige  verband  en  dui  op  ’n  tekening  ofdiagram  wat  stellings, 
statistieke,  wiskundige  formules  en  dergelike  deur  middel  van  lyne 
en  krommes  uitdruk  (HAT). 

So  word  “kameelperd”  dan  jukstaposisioneel  gekoppel  aan  die  as- 
tronomie,  die  grafiese  kuns  en  die  wiskunde  as  ervaringsmoontlik- 
hede  van  jukstas.  Net  soos  in  die  geval  van  “Dubbelster”  toon 
“Kameelperd”  die  dinamiese  werking  van  jukstaposisie:  die  uit- 
eenlopende  en  kontrasterende  gestaltes  wat  die  kameelperd  kan 
aanneem  (“buk  of  hardloop  . . ./loop  of  staan’’)  suggereer  diejuk- 
staponerende  potensiaal  en  kompleksiteit  wat  die  konfigurasie  van 
jukstas  kan  bewerkstellig. 

Omdat  die  struktuur  van  ’n  gedig  vir  Cloete  van  primêre  belang  is, 
is  dit  sekerlik  nie  toevallig  dat  aan  die  jdrie  a-ryme  progressief 
minder  lettergrepe  tot  en  met  “Gotiek”  toegeken  is  nie.  Dit  is  asof 
Cloete  die  waarnemer  se  aandag  toenemend  wil  toespits  op  die 
brandpunt  of  verenigingspunt:  “melankoliek”  (4)  — “gerafiek  " 

(3)  — “Gotiek”  (2).  Dieselfde  tegniek  is  werksaam  in  die  drie  on- 
middellik  voorafgaande  attribute  van  “Gotiek”:  “wonderlikste” 

(4)  — “enigste”  (3)  — “dierlike”  (2).  In  die  lig  van  dié  intensife- 


ring  kry  die  groepering  “hierdie”  (2)  “dierlike”  (2)  “Gotiek”  (2) 
besondere  nadruk. 

, ....  t' 

Die  akkumulerende  jukstas  kulmineer  in  “Gotiek”.  Die  dinamies- , 

gelade  aard  van  dié  jukstaposisie  korreleer  ook  met  die  dinamiel 
van  die  Gotiese  argitektuur:  die  inwendige  vertikale  lyne  won 
veral  geaksentueer  deur  die  spitsboë,  steil  dakke  en  velerlei  tr 
rings.  In  enige  van  die  vier  genoemde  gestaltes  kan  die  kameelpen  1 
as’t  ware  die  Gotiese  boustyl  simuleer  deur  middel  van  die  wisse- 
lende  kombinasie  lyne  wat  sy  romp,  bene  en  nek  kan  voorstel.  Die  i! 
uitwendige,  geperforeerde  en  stekelige  voorkoms  van  die  boustyi 
kan  versinnebeeld  word  deur  die  vel  van  die  net-  of  wingerdblaar-  f" 
kameelperd.  Die  verdeling  en  konsentrasie  van  kragte  in  die  Go-  f' 
tiese  boustyl  is  myns  insiens  veral  sprekend  van  die  werkwyse  van 
jukstaposisie. 

In  noue  samehang  met  die  dinamiese  aard  van  die  Gotiek  is  die  re- 
ligieuse  karakter  daarvan:  “een  stijl  van  dynamisch  karakter  en 
geleidelijk  opstrevend  tot  vermetele  hoogte”  ( Winkler  Prins).  Die 
Gotiek  word  by  uitstek  beskou  as  ’n  kerklike  styl  en  die  volledigste  ! 
verwerkliking  van  die  Gotiese  styl  word  gevind  in  die  kerkgebou. 
Die  onpeilbare  hoogte  en  onmeetbare  verte  wat  deur  die  styl  ge-  51ot 
suggereer  word,  verleen  aan  die  Gotiese  gebou  ’n  goddelik-ver- 
hewe  status.  Die  “profeetskap”  van  jukstaposisie  vind  in  dié  struk- 
tuurmoment  volle  verwesenliking. 


Die  sintaktiese  struktuur  as  samehangende  eenheid  ten  opsigte  ' 
van  die  semantiese  struktuur  verdien  nadere  toeligting,  daar  dit  :!’ 
verder  jukstaposisionele  ervaringsmoontlikhede  in  die  hand  kan 
werk.  Die  twee  spasies  het  verder  ten  doel  dat  twee  basiese  sintak-lí1' 
tiese  groeperings  gemaak  kan  word.  Eerstens  kan  “gerafiek/is  hy  ' 
as  hy  loop  of  staan”  as  onderskikkende,  parentetiese  sin  gelees  a' 
word,  sodat  die  hoofgedagtes  die  volgende  insluit: 


hy  lýk  so  melankoliek  ( hoofsin ) 
as  hy  buk  of  hardloop  ( byvoeglike  bysin) 
hierdie 

wonderlikste  enigste  dierlike  Gotiek 

(onderwerp  van  die  hoojsin) 

Inversie  speel  hier  ’n  groot  rol  om  “Gotiek”  te  sentraliseer  en  te-  : 
rugwerkend  te  laat  funksioneer,  want  normaalweg  sou  die  volg-  8 
orde  soos  volg  kon  wees: 


hierdie 

wonderlikste  enigste  dierlike  Gotiek 
lýk  so  melankoliek 
as  hy  buk  of  hardloop 

Hoofsaak  is  egter  dat  die  sinskombinasie,  mét  die  parentese,  n 
amelioratiewe  konnotasie  aan  “Gotiek”  gee  omrede  “melanko- 
liek”  en  “Gotiek”  só  die  twee  hoofstuktuurmomente  vorm.  In  dié 
sinsverband  het  “dierlike”  nie  die  konjunkte  betekenis  van  “eie 
aan  diere”  nie,  maar  ’n  disjunkte  betekenis:  “onmenslik,  bar- 
baars”.  Die  attribute  “wonderlikste  enigste”  kry  in  hierdie  ver- 
band  ajunkte  interpretasie  en  moet  ironies  vertolk  word.  Die 
Gotiek  kan  naamlik  vir  die  waarnemer  ’n  bespotlike,  “mankolie- 
kige”  of  barbaarse  voorkoms  hê.  Winkler  Prins  wys  daarop  dat 
die  klassistiese  bewonderaars  van  die  vaste,  geslote,  en  vir  die  oog 
direk-logies  gekonstrueerde  bouvorms  met  ’n  ewewigte  spel  van 
horisontale  en  vertikale  lyne  dié  Gotiek  ’n  barbaarse  stvl  gevind 
het.  Daarom  is  die  benaming  van  ’n  “barbaarse  volk”  aan  die  styl 
toegeken  en  het  “Gotiek”  as  skeldnaam  die  gewone  en  algemene 
benaming  van  die  styl  geword.  So  het  Constantijn  Huygens  by- 
voorbeeld  Jacob  van  Campen,  die  boumeester  van  die  Amster- 
damse  stadhuis,  besing  as  die  man  “dien  die  eer  voor  eewigh  toe 
sal  hooren  . . . van’t  blinde  Nederlandse  mis-bouwende  gesicht ". 


i 


Die  tweede  basiese  variant  van  die  sintaktiese  struktuur  skakel  die 
parentese  uit  en  lees  as  twee  parallelle  geledinge.  Die  verbinding 
tussen  die  twee  dele  is:  “hierdie/wonderlikste  enigste  dierlike 
Gotiek”: 

hy  lýk  so  melankoliek 
as  hy  buk  of  hardloop  //  gerafiek 
is  hy  as  hy  loop  of  staan  (hierdie 
wonderlikste  enigste  dierlike  Gotiek) 


Cloete  slaag  daarin  om  deur  middel  van  dié  sintaktiese  samestel- 
ling  ’n  sterk  kontrasterende  werking  te  verkry:  die  banale  word 
teenoor  die  sublieme  geplaas,  naamlik  “melankoliek”  versus  “ge- 

U I rafiek”.  Weens  die  kontraswerking  word  “Gotiek”  deur  die  laaste 
i beweging  sterk  gereleveer,  veral  omrede  “geraflek”  met  sy  posi- 
tiewe  konnotasies  groter  relevansie  as  “melankoliek”  geniet  as 
les]  gevolg  van  die  feit  dat  dit  ná  ’n  spasie  aan  die  begin  van  die  tweede 
'ty  geleding  en  nader  as  “Gotiek’”  geplaas  is  deur  middel  van  inversie. 
otrj  | • 


t(  “lýk”  staan  ook  antiteties  teenoor  “is”  met  die  implikasie  dat  eers- 
genoemde  die  skynbaar  “melankoliek(e)”  voorkoms  veronderstel 
en  “is”  (in  die  tweede  geleding)  die  wesentlike  visuele  waarneming 
Dii  van  die  “Gotiek”  oproep.  Die  feit  dat  ’n  akuutaksent  op  “lýk”  ge- 
plaas  word,  is  ironies  want  daardeur  word  die  aksent  juis  na  “is” 
en,  dientengevolge,  na  “gerafiek”  verplaas,  as  sou  die  waarnemer 
by  wyse  van  ’n  vergelykende  attribuut  die  dominante  wese  van  die 
Gotiek  wou  aksentueer  soos  deur  die  kameelperd  in  die  primêre 
geleding  geëvokeer  word. 


rt  Ook  dié  woordspel  lewer  ’n  waardige  bydrae  tot  die  profetiese 
ti  | status  wat  aan  jukstaposisie  in  die  motto  toegeken  is,  want  die 
)i|  banale  kameelperd  is  meesterlik  ín  die  opbou  van  die  gedig  verhef 
stj  en  gejukstaponeer  tot  ’n  goddelike  teken  in  die  juksta  Gotiek. 


j'. 


? Slot 

pj  W.ï 

Die  doel  van  hierdie  artikel  was  om  aan  te  toon  hoe  die  motto  van 
die  bundel  aanklank  vind  in  die  opbou  van  twee  sleutelgedigte. 
Die  goddelikheid  van  die  sentrale  betekenisgewer  jukstaposisie, 
J wat  in  die  motto  veronderstel  word,  vind  uiting  in  die  sterk  reli- 
jjl  gieuse  grondtoon  van  die  gedigte  asook  in  die  woordtekening  van 
■ die  harmoniese  samehang  van  dinge  te  midde  van  ’n  rvklik  geva- 
!.  rieerde,  komplekse  en  teenstrydige  wêreld  waarmee  die  waar- 
nemer  gekonfronteer  word.  Die  sterk  korrelasie  wat  gevind  is 
p tussen  vorm  en  inhoud  bewys  die  literêre  voortreflikheid  van  die 
tegniek  en  dit  verskerp  die  vermoede  dat  die  soeke  na  verbande 


binne  ’n  oënskynlike  verbandloosheid  onbepaald  kan  voortduur  in 
Gloete  se  oeuvre. 

Die  Ingrid  Jonker-prys  vir  1980  word  op  4 April  1981  tydens  die  Jaarberaad  van  die  A frikaanse  Skrywersgilde  in  Gordonsbaai  deur  DJ.  Opperman  aan  Cloete 

oorhandig  vir  sy  debuutbundel  Angelliera. 

(Foto:  Rudolph  Willemse) 


In  1981  tydens  die  toekenning  van  die  W.A.  Hojmeyr-prys  aan  Angelliera  in  die  Carlton  Hoteí  saam  met  sy  dogters  Riana  en  Thea,  sy  skoondogter  Augusta  en 

sy  seun  Theo. 

(Foto:  Die  Transvaler) 

Curriculum  vitae 

Theunis  Theodorus  Cloete  is  op  31  Mei  1924  op  Vredefort  in  die 
Oranje-Vrystaat  gebore.  Daar  gaan  hy  tot  aan  die  einde  van  1939 
skool  en  matrikuleer  in  1941  aan  die  Hoërskool  Monument  in 
Krugersdorp,  waar  onder  meer  ook  Connie  Mulder  (“Hy  was 
altyd  eerste  in  die  klas”),  Ina  Rousseau,  Elize  Botha,  Réna  Preto- 
rius  en  Willem  de  Klerk  op  skool  was.  In  1942  gaan  hy  na  die  Uni- 
versiteit  van  Pretoria  om  in  die  teologie  te  studeer  en  begin  hy  ook 
ernstig  skryf.  Aan  die  einde  van  die  jaar  word  sy  studie  deur  ’n 
lang  siekbed  as  gevolg  van  polio  onderbreek.  In  hierdie  tyd  maak 
hy  deegliker  as  op  skool  met  die  letterkunde  kennis  deurdat  hy 
eintlik  niks  anders  kon  doen  as  lees  nie. 

In  1945  hervat  hy  sy  studies  aan  die  Potchefstroomse  Universiteit 
en  behaal  die  grade  BA  (1946)  en  MA  (1948,  met  die  verhande- 
ling  Die  teennatuurlike  in  die  werk  van  N.P.  van  Wyk  Louui  onder  G. 
Dekker)  met  onderskeiding.  Hy  behaal  die  Universiteits- 
onderwysdiploma  in  1949  en  is  in  dieselfde  jaar  ses  maande  lank 
waarnemende  dosent  in  Afrikaans-Nederlands  in  die  plek  van 
Dekker.  Teen  die  einde  van  1949  vertrek  hy  na  Nederland  vir  sy 
doktorale  studie  aan  die  Gemeentelike  Universiteit  in  Amsterdam, 
waar  hy  in  Januarie  1953  met  die  proefskrif  Trekkerwee  en  Joernaal 
van  Jorik  onder  N.P.  van  Wyk  Louw  promoveer.  In  Februarie  1953 
word  hy  lektor  in  Afrikaans  aan  die  PU  vir  CHO  waar  hy  later  tot 
senior  lektor  en  in  1962  tot  professor  bevorder  word.  In  1963  gaan 
doen  hy  navorsing  oor  Middelnederlandse  manuskripte  aan  die 
Gemeentelike  Universiteit  en  in  die  Bodleian  Library,  Oxford. 

Met  die  stigting  van  die  Universiteit  van  Port  Elizabeth  aanvaar 
hy  in  1965  ’n  professoraat  in  Afrikaans-Nederlands  en  Algemene 
Taal-  en  Literatuurwetenskap.  Hy  was  die  eerste  dekaan  van  die 
Fakulteit  Lettere  en  Wysbegeerte  (1965  - 1966)  en  tree  sedert  1967 
ook  as  waarnemende  rektor  op. 

In  Januarie  1970  keer  hy  na  sy  alma  mater  terug  as  professor  in 
Afrikaans-Nederlands  en  Algemene  Taal-  en  Literatuurweten- 
skap.  Van  Januarie  tot  April  1973  tree  hy  as  gasdosent  aan  die 
Vrije  Universiteit,  Amsterdam,  op. 

T.T.  Cloete  is  lid  van  die  Suid-Afrikaanse  Akademie  vir  Weten- 
skap  en  Kuns,  die  Letterkundige  Kommissie  van  die  Akademie,  en 
die  Maatschappij  der  Nederlandse  Letterkunde  in  Leiden.  Sedert 
1963  dien  hy  as  deeltydse  lid  op  die  Publikasieraad  en  sedert  Ok- 
tober  1966  is  hy  ’n  redaksielid  van  Standpunte.  Hy  was  ook  reeds  in 
verskeie  polemieke  betrokke. 

Hy  is  reeds  meermale  vir  sy  bydrae  tot  die  letterkunde  bekroon. 
In  1976  ontvang  Cloete  die  Gustav  Preller-prys  vir  Literatuurwe- 
tenskap  van  die  Suid-Afrikaanse  Akademie  vir  Wetenskap  en 
Kuns,  asook  die  Afrikaanse  Studentebond  se  oorkonde  vir  die  uit- 
bouing  van  die  Afrikaanse  vakliteratuur.  Sy  debuutdigbundel,  An- 
gelliera,  word  met  Nasionale  Pers  se  W.A.  Hofmeyr-prys  bekroon 
en  ontvang  in  1981  die  Ingrid  Jonker-prys.  Die  bundel  word  ook 
tweede  geplaas  vir  die  Louis  Luyt-prys  vir  Letterkunde  (1980). 
Vir  Jukstaposisie  ontvang  hy  die  Louis  Luyt-prys  vir  1982. 

Cloete  het  pas  ook  sy  debuut  op  prosagebied  gemaak  met  ’n 
bundel  kortverhale,  Die  waarheid  gelieg. 

Met  die  aftrede  in  1982  van  A.P.  Grové  as  hoof  van  die  Departe- 
ment  Afrikaans  aan  die  Universiteit  van  Pretoria  is  die  pos  Cloete 
aangebied,  maar  hy  het  dit  van  die  hand  gewys. 

Sy  stokperdjies  is  hengel,  skets  en  die  teel  van  foksterriërhonde.  Hy 
is  ook  ’n  amateursterrekundige  en  uit  noodsaak  vanweë  sy  siekte 
baie  fiksheidsbewus:  in  die  somer  swem  hy  en  in  die  winter  gaan 
stap  hy  lang  ente.  T'.T.  Cloete  is  met  Anna  van  Zyl  getroud  en  die 
egpaar  het  drie  seuns  en  twee  dogters. 

